text:
住馬鞍山嘅朋友應該都知道,如果要去東九龍(如觀塘,九龍灣一帶),話就話有地鐵,但都要轉兩次車(大圍同九龍塘),同埋隨時成程要企,感覺未必好受.所以,巴士89D(來往烏溪沙至藍田)深受馬鞍山區居民歡迎,唔係無原因嘅.
只不過,如果你地有坐過89D,就會發現繁忙時間同非繁忙時間,行車路線係有分別.繁忙時間89D路線較直接,過左馬鞍山同亞公角之後,就會直接去大老山隧道;至於非繁忙時間,就要兜埋黃泥頭(即廣源邨,廣林苑同帝寶城一帶),車程視乎燈位及上,落人數而增加5-10分鐘不等.
馬鞍山居民或者會奇怪,點解89D會有兩種走線?其實係因為服務黃泥頭至觀塘嘅83X巴士線,現時只係繁忙時間服務.所以非繁忙時間,就只能靠89D兜埋黃泥頭黎服務廣源邨至東九龍一帶嘅乘客.
歸根究底,單單以黃泥頭一帶嘅人口,係唔可能撐得起一條全日獨立路線去東九龍.所以,從巴士公司角度睇,現時89D非繁忙時間兜埋黃泥頭,並唔難解釋.
好彩嘅係呢一年水泉澳邨入伙,於是九巴認為水泉澳再加黃泥頭,可以支撐一條全日來往東九龍嘅路線.所以,係今年嘅沙田區巴士路線計劃當中,九巴就提出擴展83X至每天全日服務,而非繁忙時間就將路線延長去水泉澳(繁忙時間水泉澳由83A負責);由於83X全日服務,所以89D亦可以全日飛走黃泥頭,過亞公角後直去大老山隧道.
既然黃泥頭將會有83X全日服務,而89D又可以縮短馬鞍山至東九龍車程,兩區居民同時受惠,點解方案卻不獲通過?
原來就係兩名黃泥頭區議員反對方案!一個係新民黨嘅陳敏娟;另一個就係民建聯嘅王虎生.
反對嘅原因就係89D撤離黃泥頭之後,該區居民失去來往馬鞍山同埋亞公角嘅巴士服務喎.咦,等等先,乜黃泥頭唔係有條小巴808去馬鞍山架咩?
有人指出,小巴808供不應求,因此爭取89D繼續繞經黃泥頭,亦係無可厚非.問題係,而家繁忙時間來往黃泥頭至馬鞍山,都一樣無89D,靠哂808架啦,咁點解非繁忙時間又唔可以靠哂808,而要89D去分擔?
根本就唔撚make sense.仲有,果班咁鍾意小小野都掛banner「成功爭取」嘅保皇黨議員,你地唔識向小巴公司爭取808加車,加班架咩?
好啦,係果兩個保皇黨區議員嘅反對下,無辦法,89D未來非繁忙時間只能夠繼續鳩兜黃泥頭.
但奇怪嘅係,運輸署同九巴唔係直接撤回整個方案.最新計劃係83X依照原本嘅建議,全日服務並拉長去水泉澳(繼續兜黃泥頭),而89D都會繼續兜黃泥頭.即係話非繁忙時間,黃泥頭會有兩條線出去東九龍!
黃泥頭居民當然開心啦——出去東九龍有兩條線,非繁忙時間又可以繼續搭89D去馬鞍山.但馬鞍山居民呢?無人理過.佢地要繼續漫遊黃泥頭先至出到東九龍.呢萬幾個客嘅感受,有人去照顧嗎?
陰謀論去睇,黃泥頭嘅兩名區議員,全屬保皇黨;相反,馬鞍山則有較多反對派(雖然唔少都只係「扮」反對派).今年係立法會選舉年,為左保住保皇黨嘅票源,政府又有咩做唔出?而家個方案,黃泥頭係賺突,而馬鞍山係完全無著數過.
一個無誠信同政治道德嘅政府,我只能夠用陰謀論去睇成件事……


c: text/html

text:
仲有冇人記得Facebook入面既Pet society?
究竟係我懷舊丫,定係人老左呢?嗯……或者兩樣都係?
大半年冇入過Facebook,唔想入,黎黎去去都係睇到d人「好開心」周圍曬美食曬旅行相曬男女友,幾多係扮開心幾多係真開心,我唔識分,亦懶得去分.煩.Facebook仲未正式攻陷香港之前,好似都仲係MSN同Xanga既年代.果時就算申請左Facebook,都唔多用,始終唔鍾意試新野.到後來,MSN同Xanga都宣佈摺埋既時候,真係覺得好唏噓.今次真係唔用Facebook都唔得了~一用,就用左咁多年.所以話,人好多時都係唔殺到埋身都唔會肯去轉.
有一排Facebook出左好多好多遊戲,由一開始既「義氣仔女」(仲有幾多人記得呢隻game??),到後期少少既「Pet Society」同「Restaurant City」,仲有種農場啊養魚啊乜乜乜,我係真心著左迷.唔知點解鍾意玩架喎,但係又真係每日放學就渣渣臨返屋企,換好衫就即刻開電腦,睇下自己d魚死未(係啊唔餵佢佢會反肚,有d魚仲要淨係食高級糧.做魚好過做人?),又會睇下d士多啤梨種好未,又會睇下今日隻pet pet有冇唔開心(要去pat佢同佢沖涼同佢玩).Umm…我零舍鍾意玩pet soc,因為可以同隻pet pet扮靚靚,帶佢參加跑步比賽,同佢玩下frisbee呢d互動遊戲,釣魚等等.雖然而家諗返覺得有d變態,但真係好玩,又過癮.一玩就會玩足成晚,真心痴線.但,最痴線既係,我仲會走埋去d forum同人交換道具或者禮物(係啊,果時好興玩論壇,乜乜3男2女啊uwants啊等等.而家?Facebook咪係全世界最大既論壇囉…)除左遊戲,仲有好多占卜星相命理心理測驗等等既應用程式,當然都唔會錯過(erm…最鍾意就係睇下自己同暗戀果個人既星座係咪命中注定xd).總之當時真係好似走火入魔咁,一日起碼用四個鐘去玩哂所有既遊戲(係啊,係所有,玩少個都周身唔聚財),你話係咪變態?
嘩講到呢到已經打左個凸,估唔到X年前既自己係咁低B,但,無可否認既係,果時真係好開心.
嗯……唔記得由幾時開始,開始玩少左facebook game,之後仲唔知點解無啦啦冇得玩!你可能話我膠啦,但係,我真係好想好想玩返呢d game……尤其係而家咁需要快樂既我.
到近呢一兩年,Facebook多左個新對手Snapchat.眼見愈黎愈多人用Snapchat,Facebook當然唔甘心,又走去抄人個story function(好似係放左係ig到?唔太清楚,我連ig都唔update,up完又要重新適應,好煩).唔理啦,我想講既係,咁「懷舊」既我,都係冇download過Snapchat(都唔知應該話自己老餅定係文塞).朋友成日問,點解你唔download Snapchat啊?點解你部手機冇Snow架?點解你唔玩狗仔相啊?我都係答「係啊,冇啊」咁就算,都唔知點答!唔通同人地講「我係咁old school咁死牛一邊頸架啦!到Facebook執笠果日我咪用Snapchat囉」?
嗯……其實我到而家仲係好掛住MSN,Xanga,Pet society,種農場,玩論壇等等.正確d講,應該係掛住同我MSN既人,係我Xanga留言既人,同埋玩遊戲玩得好開心既自己.不過,都返唔到轉頭了.你呢?你又記唔記得呢d遊戲?唔知會唔會係到搵到知音呢?記得既,不妨留個言丫,或者我會重新用返Facebook黎回應下:)

robotstxt: allowed

filter: keep


text:
我曾經也是月供股票的信徒
最初接觸股票係從月供港股開始,睇到有好多blogger例如理財見習生,夢想爸爸月供戰績令人好震奮.當時我打開個excel預想一下自己既月供計劃,覺得實無死啦,升就固然好,跌大不了愈跌愈供.就係咁,我係2018年7月開始月供,大約月供7-10隻.戰績如何?都未至於蝕,但就輸左2年時間Lo.我唔再月供有以下原因: 1.) 月供太過被動月供股票,買入時間同價錢已經定左.自己能夠掌握到O既因素太少,令到投資成效唔能夠掌握係自己手. 2.) 我已經識學識用RSI等 indicator睇高低位以前唔識睇高低位,唔知應該咩野位買入.宜家起碼識得用RSI,MACD 等睇高低位.雖然未至於係最高賣,最低入,但起碼都係係相對低位入,相對高位賣. 3.) 結果同心入面ge expectation有落差雖然一開始月供個時已經遇左大不了咪愈跌愈供,但其實自己睇住個profolio 2年黎都無咩肉食,都會開始有D 懷疑月供係唔係真係work.最慘係我只可以好被動繼續月供,都無咩可以做到. 當然,我月供GE成效唔好仲有好幾個問題.就係我只係供左2年,未夠長等佢牛市升返上黎.仲有就係2019年頭明明有升返上去,但我就堅持月供唔係短炒,唔應該賣太多.同埋,我供成10隻咁多,完全係分薄晒而宜難控制. 我覺得月供對於本金少同新手係一個好好認識股票O既機會,但供左一段時間就要檢討下策略.當然,宜家睇返其實問題都未必係月供度,可能係我供得太多又唔識放呢D操作做得唔好.唔知我第時會唔會再月供,不過經過2年麻木月供後我都係鐘意自己操作多D.


text:
睇過嚟睇過嚟!
根據臺灣交通部觀光局統計,2018年臺灣出埠旅遊人數高達1600萬人,要喺咁多人,咁多行李中,一眼發現你自己嘅行李喼,到底難唔難?
今日就嚟行李束帶嘅必要理由,以後出入機場唔洗同朋友一齊挑戰威利在哪裡嘅眼力遊戲啦!
一般嚟講,行李束帶具備嘅功能不外乎兩大個:強調行李喼外表差異同保護行李唔爆喼.
行李喼如果係用大眾色,一般設計款嘅話,有相當大嘅機率會喺機場同其他人撞喼,一個唔小心仲可能拎錯行李,所以用一般款行李喼嘅人除咗必備嘅行李牌之外,通常會再多準備一條行李束帶,可以更快認到自己嘅行李喼.
另外,行李喼同行李束帶之間嘅顏色搭配最推薦對比色!
深色行李喼可以綁上淺色,或者大膽嘅螢光色行李束帶,咁樣一嚟唔單止唔容易同人哋撞喼,仲可以一眼就搵到,最近開始流行嘅訂造行李束帶亦都係唔錯嘅選擇之一哦!
再者,行李喼託運嘅過程中難免會有碰撞,如果擔心因為預期唔到嘅撞擊造成行李喼外殼爆,入面啲嘢散出嘅狀況發生,咁就可以買有彈性質料嘅寬板行李束帶,為行李喼加多層保護.
因應廉價航空嘅興起,自助海外旅遊越嚟越多,廉航嚴格嘅託運規則更加係0.5kg都唔多得,所以行李束帶大進化,除咗上面兩種功能,再結合密碼鎖同行李秤嘅規格,成為而家熱門嘅密碼鎖行李秤束帶,係集方便同實用於一身嘅新趨勢!
密碼海關鎖行李秤束帶係自由行嘅新歡!


text:
校服
校服(粵拼:haau6 fuk6)係學校規定畀學生着嘅制服,校服有校徽嘅,每間學校嘅規矩都唔同,有啲學校規定女仔條裙要遮住大髀,有啲學校規定要着黑皮鞋,有啲學校係冇校服嘅,即係冇限住啲學生着乜嘢.有啲學校有分冬季校服同夏季校服,學生要去學校或者去校服舖訂,要畀錢.
唔同國家或地區啲校服改
中國改
喺中國大陸,中小學着校服嘅規定都唔一樣,但都以運動服為主.喺小學,部分學校要求凈限禮拜一着,亦有相當一部分學校限制禮拜一到五着.而初中,高中,中專,技校都係有規定要求禮拜一到五着校服.亦有部分沿海城市啲學校會另外派發禮儀服或制服.重有啲正式場合,少先隊員會被規定要佩戴紅領巾或少先隊徽.得好少學校規定要求着校鞋返學.由於冇規定話指定場合要着邊種校服,所以好多時喺體育堂出現學生着禮儀服上堂或隆重儀式場合出現學生着運動服開會嘅情況.中國大陸之所以會揀運動服做校服,係因為喺1993年,中華人民共和國教育委員會出咗《城市中小學生統一著裝》份文件[1],嗰時雖然中國大陸嘅服裝業比較多,但由於人工比較少,加上嗰時啲禮儀服成本比較貴,而且運動服造價比較平,所以中國教委揀咗運動服做校服,目的係消除鬥名牌同減輕經濟負擔[2].
高級學校除咗警察學校,軍校,旅遊學校之外,其他學院或大學機構都冇規定要求着校服.中小學除咗部分沿海城市有禮儀服,少數民族地區有當地民族特色嘅校服外,其他地區基本上冇禮儀服.
禮儀服方面,男仔圍繞T恤或西裝,西褲;女仔圍繞T恤或西裝,裙為主,亦有部分學校啲禮儀服出現吊帶褲或吊帶裙品種.喺少數民族地區都有自己當地啲民族特色校服.
香港改
喺香港,絕大多數幼稚園,小學,中學都要着校服.校服有分為:夏季校服,冬季校服,夏季運動校服同冬季運動校服.小學規定,如果嗰日有體育堂,旅行,戶外活動等,要着運動校服,其他平日上堂一定要着普通校服.中學規定,要體育堂先可以着運動校服,其他堂一定要着普通校服,如果嗰日有體育堂,要另外帶運動校服喺上體育堂之前換,上完體育堂之後要換返普通校服.而某啲學校為方便學生或者減少感染風險就放寬規定,可以畀學生喺有體育堂嗰日可以着運動校服回校,以及着運動校服離校.
香港嘅校服偏向西式,夏季校服,男生多數都係短袖恤衫,西褲,白襪,皮鞋,小學係短西褲,中學係長西褲.女生嘅款式比較多,大部分學校嘅校服係八幅裙,亦有啲學校嘅校服係水手衫,恤衫,西裙,旗袍等.運動校服通常都係男女生同款,亦有學校根據屬社分做唔同顏色.有學校規定衫尾一定要楔入褲或裙裏面,亦有學校衫尾可以唔使楔.大部分學校規定普通校服要着皮鞋,運動校服要着全白運動鞋.
冬季校服,男生多數係長袖恤衫,長絨西褲,有部分名校小學係短絨西褲,長襪,加上V領冷衫或V領單排扣紐冷衫或校褸,多數學校都要打呔.90年代之前嘅校褸多數都係西裝式褸,而家呢款校褸已經好少見,逐漸以風褸式嘅多功能校褸取代.女生冬季校服嘅款式都係比男生多,不過多數都係要着裙,加上冷衫或校褸,天氣凍可以着襪褲或肉色絲襪.
美國改
註改
- ↑ 关于中小学生统一校服的理性思考 互聯網檔案館嘅歸檔,歸檔日期2020年3月28號,. 中國校長
- ↑ 中国的校服为什么是运动服?


text:
(英文補習貼士)英文底好反而冇着數?Exam Skills有冇用?
英文唔係大部分香港人嘅母語,所以學起上嚟有困難都係無可避免,學到英文好似鬼佬噉就當然無得彈,但作為準備考DSE嘅你,究竟英文可以點補,點搞,點揀私補老師先係最有效嘅急救呢?Tutor Circle尋補今日就同大家睇下英文科補習嘅一啲小貼士,希望幫助到有意改善英文能力嘅各位.
1.「鬼佬」導師未必好過本地人?
正常人嘅心理應該會覺得:人地母語係英文,佢哋教就一定無死啦!但諗深一層先,外籍老師正正就係因為母語係英文,好難去明白香港人學英文會有咩困難!甚至好多母語係英文嘅人,對於DSE好着重嘅grammar同埋academic啲字,認識未必係咁深,即係香港人講廣東話,有時都唔知某啲詞係點解或者點寫,加上大部分嘅在港外國人都未必有考過DSE,唔清楚DSE對於學生嘅英文有咩要求,變相可能無咩機會學識/練習英文考試所需嘅技巧!不過你如果係想學習accent,或者一啲不論係日常生活定考試都適用嘅說話技巧,咁母語係英文嘅人就一定幫到你,到時就唔洗成日淨係識講 I totally agree with you 啦.
2. 補考試技巧定補英文?
其實在於考DSE嚟講,小編係真心認為技巧大於英文.當然唔會話你英文好對考DSE都無用,但對於英文稍為弱嘅學生而言,技巧就係幫大家攞分嘅工具!例如係reading,如果識得睇段落嘅頭尾get段落大意,其實中間未必每隻字你都要明,或者考listening,識得一早將幾頁嘅資料分翻開係邊題啱用,就可以節省好多時間.所以不論你英文係好定差,補習嘅時候不妨花多小小時間學翻/練習下呢啲技巧,咁考起上嚟都輕鬆啲啦.
3. 狂操卷是常識?
小編係絕對唔否認操卷可以幫助成績增長,但本人都幾相信操卷係幫你熟習咗個考試模式,而唔係大力幫你提升咗英文能力,如果補英文唔單止係為咗應考DSE,而真係想英文進步,不妨補習個過程試下同導師用英文對話,令聽,講都可以進步,或者同導師講下,希望佢提供多啲DSE以外嘅文章,例如係報紙雜誌,甚至推介啲好睇,內容又岩你程度嘅英美節目/演講,好似TED,係上堂個時分析啲字可以點解,句子可以點寫等,噉就可以開開心心學好英文,又可以考好DSE.
Copyright © 2021 Tutor Circle 尋補. All rights reserved. 此文章未經許可,不得轉載.
Copyright © 2021 Tutor Circle 尋補. All rights reserved. 此文章未經許可,不得轉載.
總結
要學好英文一定唔係一件容易嘅事,需要長年累月嘅進步先可以改善英文,或者考試技巧助你喺考場得分,Tutor Circle尋補有大量英文補習老師,填form即時幫你配對學生,1日之內幫你搵老師!
延伸閱讀:
(英文句式)超實用!了解4類英文句式結構 從此英文寫作無難度
*此文章純屬 Blogger 個人分享,並不代表本網誌立場.
其他人還看了……
👇🏻 緊貼最新資訊!


text:
因為我嘅工作係見客居多,所以衣著外觀就好重要,更加唔可以有手毛嘅出現!
我一直都好想做手臂脫毛,雖然毛毛唔算好粗,但細心啲睇d幼毛都幾明顯,唔想再係啲客面前遮遮掩掩,所以我就搵咗好多間激光脫毛中心,有d朋友就推介Dermes同Hairless兩間脫毛中心畀我,睇落兩間都好似唔錯,一邊係No.1專業脫毛專家,一邊就係價錢較親民嘅新興品牌,就等我分享下今次我脫毛嘅小小體驗同心得啦!
其實,Dermes同Hairless脫毛中心都各有優點,Hairless脫毛新開無耐,係用緊坊間一般所用嘅755機.價錢就平啲,但research過就唔係太多人寫過好評後感,無乜reference唔知做得好唔好.
Dermes就係歷史悠久嘅脫毛龍頭,品牌比較大,我最記得朱千雪同劉心悠都係佢地代言人.
歷史悠久嘅牌子一定有保證嘅,加上佢係用緊HPD雙波長激光脫毛新機,價錢都會相對地貴少少~ 所以我都諗住去試做下感受下有咩唔同先!
不過去之前都驚驚地,因為上網睇話激光脫毛,手臂唔會好痛,但手指同手背呢啲纖細位置就可能會痛啲.
做之前治療師會幫你做毛髮測試,了解點樣先可以幫你做到最好嘅脫毛效果,同因為我太多毛毛,治療師會先用剃刀幫你剃咗多餘毛髮,以免受熱嘅毛髮降落皮膚引致燒傷.
然後開始做機,治療師好快就幫我脫哂手指同手背嘅毛,痛都冇痛,只有溫暖感,佢話因為最新嘅雙波長激光脫毛,儀器用嘅智能冷凍系統,比起一般嘅凍風機,天然冷劑等更加先進,唔駛傳綜敷冰咁敷到暈一暈.
冇錯!其實我考慮Dermes除咗品牌大之外,仲因為佢哋最新嘅雙波長激光脫毛,呢個脫毛療程係網上好多人推介,因為兩種波長(810nm+910nm)結合埋一齊,威力大增!
其中810nm可以有效擊退黑色素,有效破壞任何膚色嘅黑色素;910nm就係擊退血紅素,令供應毛囊嘅血管萎縮,令毛髮失去再生能力.好似我前手臂d幼毛咁,都可以一次過清哂唔會脫唔乾淨.
治療師邊做邊介紹雙波長其他嘅優點,例如雙波長儀器機頭有30mm,比一般美容院脫毛儀器24mm大,所以脫毛速度就快好多,可以慳返多啲時間,好似我咁一般OL都可以用lunch time過嚟做療程.另外只要一年做6次,就可以達到永久脫毛效果.係度share下我淨係做完前臂嘅效果,已經好明顯右邊手白咗成截色仲滑咗,真係好誇張!
係Dermes脫毛過程十分順暢,治療師態度同手勢都幾好,環境好舒服,係一次好好嘅體驗.
試做完後如果要我再喺Dermes同Hairless脫毛中心之間揀,我都會推介Dermes,價錢係貴少少,佢品牌悠久點都有返咁上下保證,仲有比起755更先進嘅HPD激光脫毛技術,做完個即時效果真係令我好心動.
同埋佢話承諾一個療程6次就清哂,比起有d唔誠實嘅品牌打得唔好再不停sell你補打,令人感覺更加有保障.經歷過打完前臂後膚色亮白咗,好驚成隻手d顏色一忽忽咁.又唔想再經歷用剃刀留低d黑點紅點,所以我最尾都係揀咗係Dermes買全手.一次過買嘅價錢仲抵過之後分開買手嘅唔同parts,最終都係被說到,但有效果係值得嘅.
BTW,臨走前治療師仲話我知,宜家免費試做加開咗手指+手背呢個option,如果都有同我一樣想脫手毛嘅女仔,記得留意喇.
- 永別毛髮倒生 Dermes underarm 雙波長激光脫毛試做推介
- GlamSmile愛威白美白牙貼 助林芮西變身微笑女孩
- 想美白去斑?助皮膚抗氧化 擊退自由基最重要
- 4個皮膚緊緻秘訣!專業醫學美容助你肌齡逆轉
- FOREO LUNA 3 Plus潔面儀 首推獨有熱能觸點及EMS微電流功能 全方位淨膚駐顏擊退初老痕跡


text:
2019.04.05
最近又有人問我:「其實讀寫障礙係點?」今次問多句:「會唔會話分等級?」我只可以講:「好似X-men咁,個個都唔同.」
今年係我同讀寫障礙相認十週年.話說喺十年前,同班巴基斯坦,尼泊爾,印度,泰國,印尼同埋菲律賓藉嘅同事一齊返工.嗰時我嘅工作之一就係設計啲課程俾少數族裔學中文同英文.工作嘅時候成日同同事傾偈,當然唔會只係傾工作.有個尼泊爾女同事介紹我睇Aamir Khan,就係拍嗰位.我都唔記得係睇邊套先,因為好肯定我係喺香港國際電影節文化中心大劇院睇.而呢一套Taare Zameen Par (2007),就係喺重慶大廈買翻版碟睇.
後來Aamir Khan喺香港多咗人識,就會有人提返呢套從來無喺香港上映過正場嘅Taare Zameen Par (2007)(大陸/台灣譯《心中的小星星/地球上的星星》).故事係講一個喺屋企排第二嘅小朋友,佢哥哥讀書好叻,但係佢就俾老師,家人話佢蠢,無心機讀,懶,心散; 爸爸硬下心腸送佢去寄宿學校.喺學校好唔開心,遇上咗美術老師.老師見到佢畫嘅畫,就去咗家訪,問小朋友嘅家長攞返佢喺主流學校做嘅功課出嚟睇,然後解釋俾佢家長知,呢啲叫做讀寫障礙(下刪個半鐘Bollywood式男老師,女老師互相欣賞浪漫跳舞唱歌畫面)
套戲開始無耐,就係描述呢個小朋友喺主流學校嘅日常,同埋佢嘅視覺,見到啲字係點樣:
我就係睇到呢一場戲,同我當年學英文咁,啲字調轉,反轉,啲位亂晒一樣.而我嗰種就唔係望落去啲字會郁嘅,反而我係要想像啲字母會郁,我先至記到啲生字點串,換句話講,文字喺我個腦裡面係動畫嚟嘅.
喺香港,八十年代讀小學,九十年代讀中學,根本無讀寫障礙呢樣嘢.而吊詭之處係,我係喺香港百年老店大學文學院畢業,當時仲已經讀咗一個碩士.家陣識嘅人,聽到我話我有讀寫障礙,基本上都無乜人信,事關今時今日香港地對讀寫障礙嘅論述就係:成績唔好,讀書唔成.又或者: 黃之鋒.
當日我無呢段片中嘅憤怒,或者咁唔愉快嘅經歷.當然成長同埋學習嘅過程係有好多唔愉快. 睇完呢套戲,我個感覺:「原來我係幪面超人,(我個年代係睇Black RX,亞視1992年播映),又或者係神奇小子(藤子.F.不二雄漫畫,1984年喺亞視播映).」好唔真實,又解通咗好多我由細到大對自己能力嘅不理解,同埋我嘅回應方法.好記得有一幕,南光太郎(幪面超人Black RX) 俾外星人捉咗去做完手術,變得力大無窮,可以一手握爆一支玻璃樽裝飲品.又好記得,德仔變身做神奇小子變身之前,會喺個櫃到攞個紅色鼻嘅公仔出嚟,掂一掂,個公仔就會變成佢嘅替身繼續做個平凡小學生,好讓佢做神奇小子去打壞人.由細到大睇呢啲咁唔等洗嘅電視同埋卡通,我學識嘅就係,當你與不別同,就要搵方法去學習點樣用嗰個唔同,讓自己操控自如;同時,亦都未必人人一眼就望得出你有與別不同嘅能力.
十年前,我真係同「讀寫障礙」相認咁.事關佢對我嚟講一直都好陌生,但係一見到佢又好似一見如故咁.直情有陳奕迅,容祖兒嗰套《魂魄唔齊》(2002) 同前世相認嘅感覺.喺過去十年,學埋敘事治療/實踐,我先至明白,讀寫障礙令我好驚.係啊,由始至終得我自己一個驚.由幼稚園得得意意,精精靈靈, 三年都係全班頭三名,去到小一全班頭十名,一直跌到小六去到全級中游,真係驚到一個點.
讀寫障礙同我嘅關係真係千絲萬縷,有排都講唔完,我直情想拍片去講.呢篇開放comments,如果有好奇,交流請留言.


text:
第十天
連續兩日去左岡山,想去既地方暫時已經去晒,今日唔再去咁遠,只係近近地去京都宇治行下;京都以前曾經去過,不過好多地方都未去,今次可以補返未去又想去既地方啦;而家諗返用「Kansai WIDE Area Pass」去京都其實係好唔抵,應該去遠既地方先抵架,個時冇諗咁多,想去就去lu
已經習慣左早起身,七點幾就醒左,又係一早就出門口;今日天氣好好,落左一日雨再次見到藍天
今朝發生左件神奇既事,話說琴晚返到hostel想搵個遮套但搵極都搵唔到,今日行去火車站途中竟然見到個遮套係路中間,跌左係街一晚都比我執得返,哈哈
大阪去京都好近,唔洗半個鐘就到,8:40開車出發
坐車時間最好就係食野,又係食飯團當早餐
去到京都站再轉車去奈良方向,今次一定要坐普通列車,坐錯快速列車就去唔到目的地!
好快就到目的地「稻荷站」
黎得呢道個個都係為左「伏見稻荷大社」,一出火車站可以見到大大個鳥居,唔怕搵唔到
伏見稻荷大社入面見到好多狐狸,相傳狐狸係稻荷神既使者
今日天氣超好丫!稻荷神自古以黎就係農業同商業既神明,日本好多地方都可以搵到大大小小稻荷神社,當中呢間伏見稻荷大社係最重要既一間,因為佢係日本全國大約四萬多間稻荷神社既總本社
只係朝早九點半已經好多遊人黎到
超多人
伏見稻荷大社位於稻荷山之上,可以沿路行到稻荷山山頂
我對拜神就冇咩興趣,都係四圍行下睇下
平時神社用來許願既繪馬變成鳥居形狀
好多唔同方式比善信參拜
連蓋朱印都咁多人排隊
經過最多人既大殿,後面有路上山
沿路有好多地方比人參拜
伏見稻荷大社以「千本鳥居」而聞名,鳥居一路由山腳伸延到山上,全條路都係好多好多鳥居
所有人一齊穿過鳥居向山上行,迫到成條路都係人
每行小一段路就有景點參觀,又可以比人休息下
繪馬都特別可愛
繼續向山上行,少左好多人lu
咁靚既風景,吸引好多人寫生
路過一個小湖,又可以休息一下
望到小小山下風景,應該係京都
冇咩人繼續上山lu,頭先下面好熱鬧而家就冷冷清清
行到咁上下我都係時候返轉頭,唔行到山頂咁辛苦啦,都唔知要行到幾時先到,返落山仲好
上山多人行唔快,落山呢條路唔迫人舒服好多
又返到黎啦
伏見稻荷大社外面有條小小商店街,有商店之餘仲有好多呢啲特色小攤檔,要感受呢種傳統風味唔洗等祭典活動,黎呢道就得
一樣可以食到平時食唔到既野架
離開商店街行多小小路,好快就返到稻荷站
係伏見稻荷大社行多兩個零鐘,算係睇晒想睇既野,又行左上半山,不過要我行到上山頂咁辛苦我就懶行啦...呢道係一個好靚既地方,所有建築物都好靚又有特色,一次過睇到咁多鳥居相信只有呢道可以體驗到咋,就算我唔係黎拜神都覺得呢道好值得一遊


text:
MANYO FACTORY 天然梳打泡沫潔面乳150ml
一隻好既潔面產品, 宗旨一定要天然, 肯定係冇SLS ,SLES化學起泡劑, 而且仲要睇佢既泡沫夠唔夠細,
係咪真係可以深入毛孔, 肌膚親和力夠唔夠高, 同埋一定要保濕.
天然梳打泡沫潔面乳就符合晒所有要求, 99.9%天然成份, 有法國歐盟有機認證成分,
通過敏感測試, 敏感肌膚都可以放心用既天然潔面乳.
佢有木瓜成份, 木瓜既天然酵素可以溫和去角質, 同時為肌膚保濕; 而且佢比起一般既潔面產品份子更微細,
什至比毛孔更細, 入面既天然礦物質粉, 徹底清除隱藏在毛孔中既廢物, 輕易就幫毛孔做到清潔,
清埋黑頭之如, 仲帶埋好既營養入皮膚裡面.
支潔面乳既成份連水都係用綠茶水; 同埋含有的大量天然保濕因子, 就算洗完面,
皮膚都一樣維持水潤; 而且有舒緩鎮靜功效, 有豆豆都可以用得到.
最方便係佢仲有卸妝功效, 平時只係化淡妝或且搽左防曬, 都可以用佢黎落埋;
因為佢係純天然, 唔小心入到眼睛都唔怕會好拿. anyway你唔好expect佢好香,
佢係無香料嫁, 洗面個時真係好似拎住d 草藥黎洗面咁
如有任何問題, 歡迎inbox我😘
💋 買滿HKD 600 免運費
❤ 台灣的朋友我們也會發貨喔


text:
喺西區扮完工,離開時我看了一吓手錶,時間尚早,不如去看海.無目的放空,任由可納百川嘅大海沖走悶熱同鬱結,簡直係香港人久違嘅奢侈.
慢慢行落石山街嘅長樓梯,我忍唔住伸手撫摸涼浸浸嘅石牆,想像現代發展都無法磨滅嘅歷史痕跡,完全沉醉喺呢份港式典雅.到石級底再往上望,又係另一幅罕有景象.我差啲以為自己穿越咗去邊一國嘅藝術村,畢竟香港好少可會有完美融合街景同社區參與嘅設計,喺凹凸不平嘅表面繪上散發童心嘅繽紛色彩,映襯住後面嘅老舊街燈同小拱門,真可愛,總會令人隨之會心一笑,尤其是早就遺忘點樣欣賞身邊事物嘅大人.
一直向外行,就到打卡勝地嘅-海旁.堅尼地城嘅海係獨特嘅,明明沿住東區走廊都見到維港係帶點灰綠,但一到西區就會突然間變成深邃嘅藍,係只會屬於海洋嘅自然冷色.有陽光嗰陣,海面就會一閃一閃,好似小星星咁,低調而耀眼,好想撈起觸碰吓再據為己有.加上一望無際嘅海平線,間中有幾艘船徐徐駛過,海鷗白鴿緩緩飛過,微風又輕輕吹過,我彷如置身一片與世隔絕嘅淨土,恬靜淡然,遠離俗世嘅煩囂.可能你覺得我吹大咗,但我真係好羨慕本區居民,生活喺得天獨厚嘅小區,一落樓行幾步就可以飽覽如畫般嘅壯麗景色,午後無事無幹就可以出嚟曬下太陽,釣吓魚過吓癮,發吓呆攤唞吓,簡單嘅日常原來都可以咁幸福.
但係我仍然唔滿足,抬頭見是日天朗氣清,於是決定搏一鋪,再一路向西,行到唞晒 大氣,大汗疊細汗,都要去最出名嘅泳棚睇日落.
「呀妹,呢邊呀.」可能見我烚吓烚吓咁搵緊路,著住白背心直間褲嘅做緊體操嘅呀叔大叫.我目測佢已過花甲之年,但老當益壯,聲如洪鐘,一身性感嘅古銅膚色,仲有住後生仔最羨慕嘅大隻佬身形,一舊贅肉都搵唔到,似乎係每日游水鍛鍊有功.
「你又知我要去邊嘅?」我挑機問.
呀叔嘴角一歪恥笑:「挑,咪玩啦,呀叔喺西環打躉咗幾廿年,喺到游水女個陣你都未喺呀媽個肚到啦.行快兩步啦呀妹,而家天色最靚呀喂.」
我笑住用手握拳,以示晚輩失敬,就三步拼兩步咁跑到岸邊.好彩唔算人逼人,但三百幾度無敵大海景嘅打卡位依然大排長龍,咁又係嘅,最柔和嘅自然女神光,配埋身後呢片金光閃閃嘅橙海簡直無得輸,呃到上百個讚.我一個毒撚就咪搞呢啲野啦,盞笑大人個口,更何況以我觀賞日落多年嘅經驗,今日嘅畫面將會十分高質,我實在連一秒都唔想分心而錯過.喺呢個變幻無窮嘅神奇時分,海面正中央開始出現一道映照而成嘅光芒,隨住懸日漸沉而改變位置同深淺,喺條告別白晝嘅道路.太陽逐漸由刺眼嘅火球化身成一個深橙嘅完整鹹蛋黃,呢個係全日唯一可以直視太陽嘅珍貴時刻,更加可能係轉瞬即逝,隨時比飄過嘅雲霞遮蓋,所以難得黎到香港數一數二嘅觀賞處,一定要金睛火眼望實.我自動過濾哂不相干嘅人,眼中只有樹枝間透落嘅重重光影,有如置身喺唯美電影中.
一個人都可以盡興,我比呢個隱世秘境嘅美感動到如痴如醉之際,《堅尼地半日遊》前面有個鬼佬已經校好哂角度,揸支大炮影晒相,得閒無事就過黎搭訕.佢浸過幾年,一口流利中文,仲話自己專登上網睇晒遊記,做足功課先識嚟呢到,真識貨.佢問我可唔可以帶佢去玩,一講完,太陽就一息間沉下去,無影無蹤,剩下餘暉.
我內心惋惜,嘆咗口氣.
「好呀,我地去石牆樹行吓?」唔知入夜後嘅西環,會唔會浪漫得更不真實?


text:
Executive日記——聶德權劉鳴煒郭位齊落場 蛋黃哥轉死性 奮戰渣馬
第二次參加半馬嘅聶德權話,覺得天氣算唔錯,唔太熱,只係有啲地方風大,佢用咗兩小時九分鐘完成比賽,過程好順利,仲為香港防癌會籌到善款,所以好高興.佢賽後仲去咗港大攤位留影,接受中醫學生拔罐,紓緩肌肉疲勞,又同佢哋傾吓中醫藥發展O添!
「男神」劉鳴煒一如往年,帶領同事參加渣馬,佢同四個同事一齊參加半馬,其餘同事就參加十公里.佢好鼓勵同事多做運動,又覺得馬拉松係一個畀自己嘅挑戰,所以鼓勵同事為自己設一個目標,喺比賽前多作訓練,而同事們都好積極,喺公餘時間齊齊集訓,好齊心!
城市大學校長郭位已經連續十年參加十公里跑,他昨日更率領過千位教職員,學生及校友參加,他完成賽事後,有啲感觸咁話,跑馬拉松就好似辦大學咁,兩者都係「一步一腳印」咁行過嚟.
唔少人參賽不為成績只求開心,有本地動漫「癲噹」,日本動漫龍珠,熊本熊,薯條,恐龍,印第安人等裝扮現身.有人扮成鯊魚,向大眾帶出關注環保議題; 綠色和平就派出四人扮成熊貓,綠海龜,黑臉琵鷺,中華白海豚,宣揚保護瀕危動物.小妹仲見到,出名懶惰嘅卡通人物蛋黃哥都有參賽,睇嚟小妹都唔可以咁懶,下年要一齊參加玩埋一份!
Kelly Chu


text:
Wikipedia:維基百科唔係辭典
維基百科唔係字典同詞典,所以凈係得一個意思,而且係冇其它字嘅正文就唔應該擺響度!但一篇正文應該要一個好嘅意思或解釋嚟開頭.如古您鍾意搞一個字或詞嘅意思或解釋,請去維基辭典嗰度搞(傳送門)!
成日見到嘅係,如估您第一次嚟維基百科嘅話,就好容易同辭典搞亂,呢個就係因為有啲人新開咗嘅文,就喺啱啱開始嗰陣凈係得幾句話就講嗮或凈係得一個提綱就乜都冇喇,又或者凈係畀個解釋就乜都冇嘅,嗰啲嘢完全係懶惰現象,好明顯唔符合艱苦嘅精神.點解?你問下啲老人家喺讀緊攴攴齋嗰陣,解釋一個詞係咪又長又寢㗎?你問下啲美國佬,英國撈或蘿蔔頭,佢哋啲人解釋一個詞係咪又長又寢㗎?重有,喺20世紀50年代嗰陣有冇咩iPhone,智能手機,電腦去到周街都係?20世紀60年代初期啲人用緊嘅係咪高清嘅液晶彩色TV啊?舊時古代啲人有冇人騎單車,踩摩托車,揸私家車,坐巴士同地鐵返工啊?18世紀啲人有冇人揸住部MP3同MP4聽歌啊?
維基百科唔係字典或詞典改
雖然話呢度有好多未擴寫嘅正文,但係佢凈得好短嘅時間留響度.因為一篇正文唔係凈得一個詞嘅解釋,梗係有可能好快就有其他人嚟擴寫成篇嘢.因為呢度係一個百科全書,百科全書入面啲嘢比字典同詞典入面解釋嘅一個詞重多好多.
維基百科唔係成語詞典改
成語係唔可以用喺维基百科入面開正文.因為一個正文嘅名係成語嘅正文,如古凈係解釋成語本身嘅讀音,解釋,出處,用法同埋相關詞彙,例句等呢啲有詞典性質嘅嘢,唔該去到維基辭典!
如估有啲名係成語嘅正文,但佢係歷史事件,寓言或文學古仔,固定嘅事物名,節目名或遊戲名等啱百科性質嘅嘢,噉佢可以放喺百科全書入面.例如:見多識廣入面嘅遊戲節目內容(廣州電視台嘅其中一個遊戲節目,已經停咗播.)入面有關遊戲節目嘅嘢,雖然話「見多識廣」本身就係成語,但佢哋係可以當成出名嘅節目(而唔係當成成語噉)出現喺維基百科入面;重有焚書坑儒都可以出現喺維基百科入面.如果一個成語入面可以有好多個固定事物解,噉就可以搞清楚.如古成語係歷史事件嘅話,一般嚟講唔應攞成語嚟做正文,應該要跳轉到重好啲嘅標題.例如:唇亡齒寒跳到宮之奇諫假道.
維基百科唔係術語或俗語指南改
百科入面係唔應該凈係畀一個術語或俗語嘅簡單解釋,而係詳細噉講佢嘅歷史同佢有關嘅主題.
維基百科唔係傳紀辭典或宗譜改
除非嗰個人係有成就嘅.因為維基百科入面唔係乜人都收錄㗎.


text:
一講起廣東人同香港人既娛樂消遣,進攻四方城,打麻雀一定會係大家腦海裡面浮現.
而第一間麻雀館,係八十幾年前已經出現,由人稱生果皇既林賢昆先生,林伯創立.
做過雞欄同賣生果既林伯,中左百幾蚊馬標之後,係廟街開士多,賣小食糖水.
由於士多位置方便,好多街坊一得閒就去個度吹水聚腳,甚至打麻雀.當時既牌用竹做,成本唔平架,咁成日打,梗係會有破損啦.街坊為左表示心意,時不時都會放低D錢落士多既錢箱.
林伯初初雖然唔肯收街坊錢,只任由街坊隨意捐獻,後來落來打牌既人越來越多,林伯發現有利可圖,索性出租麻雀檯俾人打牌,一毫子就可以打一日.
講真,用竹做既麻雀的確唔平,加上又要管理,係屋企打又嘈住人,無論係成本角度,定係環境因素,都係租檯打麻雀最化算,所以一毫子一日,算好抵架喇.而且一邊打牌,一邊可以同唔同街坊聯誼,又可以識新朋友仔,直頭抵到爛啦.
咁抵玩,梗係大把人去打牌架,於是林伯生意好到,索性連士多都唔做,改做麻雀舖算數,因為仲好賺.而呢間麻雀舖,就係香港第一間麻雀舖雞記喇.
咁旺場,唔單單因為位置方便,仲因為林伯服務無微不至.你知啦,打牌實有贏輸.爭拗難免.林伯為左減少紛爭,等大家打得放心,發明左一套公平既上牌碰牌規則,令到大家打得開心又放心,所以好多人都鐘意去雞記打牌.而呢套法則,到依家都仲用緊架.(待續)


text:
近排由大台製作嘅一個關於中國全國脫貧之路嘅節目火爆全網,主持人,攝製團隊嘅艱辛再加上節目介紹到中國扶貧嘅成功,感動唔少網民,甚至令到呢個節目獲得一致好評.呢個節目第一集就介紹咗位於四川省涼山州又被稱為「懸崖村」嘅阿土列爾村,今次阿史就為大家介紹下呢條村嘅故事.
本身全國唔少國民都未必知道呢條村嘅存在,事關佢所在之處係喺懸崖之上,喺呢度生活嘅村民如果要出入都需要攀爬落差達800米嘅懸崖,上落山一共就有三條路,一條路喺雨季就會水漲並且不時有岩石滾落,一條路就係喺後山繞過兩條村先落到山,但就需要七小時,而最艱險嘅一條路,就係由土路同埋17條藤梯組成,不時都會發生意外,亦都有唔少村民因為咁而失去生命.
「懸崖村」呢條路喺2016年被媒體報道後廣泛受到關注,結果縣政府就撥出一百萬為村落修築鋼梯,但原來當初係冇一間公司肯做呢宗工程,最後就由村內壯丁用咗120噸近6000枝鋼管修築成2556級鋼梯.
由危險嘅藤梯去到穩當嘅鋼梯絕對唔係容易嘅事,但中國嘅扶貧之路唔單止係咁,喺2016年開始,「懸崖村」書記帕查有格就開始徵求村民意見搬遷,政府甚至仲為願意遷到安置點嘅居民提供高達70%補貼同埋生活用品,而留低喺村落嘅村民,亦都因為政府鋪上電力系統同埋網絡而受惠,脫貧之路就係咁樣形成.
原圖嚟自網絡


text:
大埔位於新界北部,屬於早期發展嘅新市鎮.可能係大家眼中,大埔只係一個平凡嘅地方.睇到呢度,大家可能會話,係咪又係介紹鐵路博物館呢啲好多人知嘅景點?小編可以好肯定咁答你!唔係!!今次就等小編帶大家欣賞下大埔嘅花卉,呢度都孕育咗好多植物㗎!
春天:淡雅 - 河津櫻
春天係櫻花嘅花期,而係大埔海濱公園嘅草地滾球場附近就種植咗幾棵櫻花,雖然規模一定唔夠日本或者韓國咁大,但係盛開嗰陣都吸引到唔少攝影發燒友嚟影相㗎!花瓣淡淡嘅粉紅色同天空夢幻嘅藍色簡直係 perfect match!
夏天:艷麗 - 鳳凰木
相信大家對鳳凰木都唔會陌生,對大埔嘅居民更係十分親切添!林村河近寶鄉橋兩旁都種植咗唔少鳳凰木,一到夏天佢地就會爭艷鬥麗,紅色嘅花朵更加係超級 eye-catching!所以話鳳凰木係大埔其中一個 icon 都唔過份呀!唔止林村河,大埔海濱公園嘅正門都種植咗唔少鳳凰木,綠色嘅葉同紅色嘅花形成強烈對比,為公園增添咗唔少生氣.
秋天:對比 - 楓香
大家都知道元朗嘅大棠一向都係睇紅葉嘅勝地,嗰度有一大片嘅楓香林,如果唔想同人迫,其實香港仲有唔少地方可以搵到楓香㗎!位於大埔郊區嘅鳳園就係一個好例子,係通前往沙螺洞嘅樓梯旁邊都可以搵到紅葉嘅蹤影㗎!每到秋天,原來翠綠嘅樹葉都會變成紅色,點綴咗成個山頭!
冬天:傲骨 - 鐘花櫻桃
嘉道理農場嘅上山區種植咗唔少桃花同梅花,每當寒冬時節,桃花同梅花就會爭相綻放,為蒼茫嘅山頭增添生氣,係觀音山嘅桃花數量更係十分多!而農場為咗方便遊人賞花,更加會係花季定期更新花卉嘅開花指數,係咪好體貼呢?


text:
唉!點算,真係好掛住,好掛住,好掛住(重要嘅野要講三次)櫻花飄落果一瞬間啊!
講到旅行,其實升左上小三之後就去少左好多,就算去,都係去澳門啊,內地啊,呢啲地方,都冇乜特別.但舊年去日本嘅一個旅行,唔單只帶比我視覺上嘅享受,仲為我上左人生中重要的一課.
其實成個旅行,我只係想講其中嘅一個景點~京都圓山公園.圓山公園係一個好出名睇櫻花嘅地方,當我隻腳踩入公園嘅個一刻,我罕有咁除低個耳機.放眼望去,成個公園地下都係櫻花,好似個海咁大,咁靚.我地係地上面鋪左塊野餐布,坐係上面望住粉紅色嘅仙子,慢慢咁從溫暖嘅家飛舞落黎,即使係我呢個跳舞專家,都睇唔清楚佢地跳緊芭蕾舞,定係拉丁舞,佢地跳舞嘅風格,琳琅滿目,花樣百出,睇得我眼花繚亂.
見到眼前呢一片充滿生機,生意勃然的土地,心入面,不知不覺又燃起左當初開始跳舞嘅初心,果陣時嘅我,咩都唔識,咩都唔想做.我感激當初推我入跳舞學會嘅老師,唔理我有幾反對,唔理我系咪咩都唔清楚,佢都願意一步一步咁耐心教我.就系因為咁,我從一個每次跳起身都會跌低嘅女仔,脫胎換骨,技術急速進步,瞬間變成一隻新蝴蝶,成為校際舞蹈比賽中嘅冠軍.可惜,時間飛逝,因為趕唔上學業進度,媽咪就暫停左我系舞蹈界嘅發展.你問我想唔想停?我自己都唔知.只系知道,呢一隻新蝴蝶引領緊我去新嘅地方,闖出一片新嘅天地.
幻想左一陣,又同屋企人傾左一陣計,好快就已經到左夜晚.抬頭望上天空,星星同月亮互相映照,襯托住黑夜下的‘聖誕樹’.我地坐系地上面,仰望住呢一片咁靚嘅天空,享受住鬧市中嘅一刻恬靜.果一刻,我真系好想問自己:究竟放棄左跳舞之後,我有冇再好似而家咁,清空一切想法,自由自在咁飛舞系專屬自己嘅花叢?而系現實中,放低一切顧慮,重拾起自己嘅興趣,飛舞出自己精彩人生,究竟有冇可能?
(文章為港語學第三屆廣東話徵文比賽參賽作品)


text:
芫茜皮蛋豆腐下火湯
屋企邪媽自細教落,火有虛實之分.實火即係一般人講嘅熱氣,通常係食啲煎炸熱氣嘢多所致,症狀就係喉嚨痛,谷暗瘡或甚至便秘等,處理比較簡單,煲啲清熱湯水,甚至去涼茶鋪整碗夏枯草,廿四味,更甚至乎食個雪梨,雪蕉都可以清熱,好快無事.
而虛火就最麻煩,通常係挨夜多,休息唔夠,加上生冷嘢食得多谷起上嚟嘅.例如我呢幾晚睇書睇夜咗,加上天口熱喪食雪糕,喪飲可樂,結果就嚟料啦.一覺醒嚟,你發覺某舊牙肉腫咗成舊,又酸又痛,痛到嘢都食唔到嘅,就係虛火所致.呢種情況睇牙醫都無用,因為用西醫嘅概念,佢淨係話你發炎,求其比啲止痛藥你等你自己慢慢好,咁樣嘅話分分鐘拖一頭半個月都未好咖,嗰一頭半個月入面牙肉痛到食又食唔到,瞓又瞓唔到,真係生不如死.所以呢啲時候就要靠中醫啦,喺香港嘅話,乜都唔識嘅可以去搵中醫師把下脉,執返兩濟下火湯水補鑊,屋企阿媽識嘅,通常會煲咸魚頭滑石湯,或者淡菜咸廋肉粥,同時自己清淡飲食,戒生冷嘢嘅話,一般三五日內都可以解決嘅.
咁如果身在海外,孤家寡人,周身唔得閒,又咩材料都搵唔到時,點算呢?唔怕嘅,我仲有一招更簡單嘅,芫茜皮蛋豆腐湯.基本材料就五樣:芫茜,皮蛋,豆腐,鹽,水,需時不過二十分鐘.簡單易起貨,絶對係居家旅行,殺人放火嘅必備良藥,就以喺澳洲為例,豆腐同芫茜系鬼佬超市一定有,皮蛋喺唐人街有.話說以前 working holiday 時要入深山野嶺嘅細鎮仔做嘢時,我都必定帶定盒皮蛋傍身,就喺怕虛火上時搵唔到皮蛋.
做法好簡單:一到兩碗水,大火煲起佢,水冷時先落皮蛋同豆腐.芫茜切碎佢,等水滾開之後落,同時落大量嘅鹽,份量自己因啦,總之唔好咸到唔食得就OK, 因為鹽都有下火鎮痛嘅作用,朝早起身牙肉痛時,沖杯鹽水飲下都可以減輕下症狀咖.咁芫茜落左,個湯滾多五到十分鐘就可以起貨.因為屋企老人家教落,生滾湯嘅嘢,越滾越熱氣,平時住家湯水無問題,但而家作藥用就免啦.
個湯滾好之後,連湯連渣同我食曬佢,牙痛咬唔到嘅生吞都要同我吞咗佢(所以啲芫茜要切碎囉),症狀輕嘅,通常一劑見效,可能朝早食咗,晚上已經散曬嘅啦.症狀重嘅,食完一劑通常第二日已經無咁痛咖喇,係咁KEEP住食多兩三劑. 期間要戒口,酸辣生冷一概禁食,同埋最後一樣,早啲訓啦,仆街.
咁呢個湯呢,除左藥用之外,仲可以作為平時家常湯水或者邊爐湯底架,同樣嘅方法,加啲肉片或者魚片一齊滾,中意嘅再落小小鷄粉吊下味,一樣過癮.
所謂在家靠父母,出門靠朋友.但更多時候,係要靠自己嘅,人啊,就係要夠硬淨,先可以生存落嚟,所以呢啲基本嘅生存技巧,係一定要識,就咁.
旁門左味者,邪也~


text:
早排因疫情關係,好多小朋友都被迫要網上上課,好多家長都問究竟防藍光鏡有冇用?雖然呢個星期大部份學校已經開始上番實體課,不過本人之前對於防藍光鏡是否有功效做過一啲research同問過一啲專家嘅建議,唔想浪費咗呢啲資訊,今個貼文就就住呢個問題,將我所認知嘅知識分享比大家.
喺講防藍光鏡有咩正面幫助之前,先解答左家長另一個經常問嘅問題:究竟防藍光鏡可唔可以預防近視嘅出現或者減慢近視加深嘅速度?現階段個答案係不會的.暫時冇咩大型嘅研究證實防藍光鏡可以預防近視,咁究竟佢仲有啲乜嘢好處呢?本人綜合出以下三個防藍光鏡可帶來嘅優點:
1. 減少長期觀看電子屏幕所帶來嘅刺眼感覺.當藍光穿過角膜和晶體產等眼睛結構時,比較其他顏色嘅光較容易出現散射(scattering),過量散射嘅光線會增加刺眼嘅感覺,當藍光被鏡片阻隔後,散射現象減少,電子屏幕所發出嘅光線會變得相對較柔和和集中,從而減少不適嘅感覺.
2. 晚間觀看過量有藍光嘅電子產品,會影響睡眠質素.腦內有一個叫松果體嘅腺體 ,佢係用嚟調節生理時鐘.白天太陽入面嘅藍光會抑制松果體分泌一個名為退黑色素嘅荷爾蒙,使我哋喺白天嘅時候沒有睡意,精神咁工作或上學.晚間沒有陽光,體內嘅退黑色素便會上升,產生睡意並使我們容易入睡.若於晚間接觸過量有藍光嘅電子產品,體內嘅退黑色素便會變得較少,使我們較難入睡 ,防藍光鏡便可以將呢個情況改善.
3. 過量接觸藍光,或會影響視網膜黃斑點嘅健康.呢個論點較具爭議性,因為暫時都係喺一啲動物實驗發現呢個問題,至於人眼,仲需要一啲大型嘅研究去支持呢個論點,不過從理論上來講,由於紫藍光嘅波長較短,能量和穿透性較高,長期接觸,唔多唔少或者對黃斑點嘅細胞都會帶來一啲氧化壓力,增加病變嘅風險?
所以綜合以上三個 “優點”,平時做兒童驗眼嘅時候,我都冇特別同家長講小朋友一定要配防藍光眼鏡,若家長真係想買個安心,建議你哋揀選一啲質素較好,有防反光鍍膜嘅平光藍光鏡, 冇防反光鍍膜嘅鏡片只會增加入眼嘅反光,增加刺眼感覺,得不償失.我亦都唔建議鏡片太黃嘅防藍光鏡,因為會令觀看嘅事物帶來色差.有興趣了解本視光中心嘅平光防藍光眼鏡收費,歡迎隨時查詢.
希望以上資訊可以解答部分家長經常問防藍光眼鏡有用嗎呢個問題!最後,有需要或想幫自己子女驗眼既家長都歡迎隨時查詢,本視光中心接受兩歲或以上嘅兒童預約的.
陳家豪, Paco
註冊視光師 (第I部份)
延伸閱讀:
兒童護眼 – 小朋友眼睛需要防UV紫外線嗎?


text:
有無諗過坐喺屋企,唔駛走幾轉銀行,都可以同人進行大型買賣?買車買樓, 一click交易就又安全又快捷地完成?
相信大家間唔中都會聽到 “Blockchain”依個詞. 但係,所謂嘅“Blockchain"區塊鏈究竟係咩?
作為Bitcoin背後的主要基礎,啲人成日都話區塊鏈技術係一種數字電子表格 (digital spreadsheet) 或者分類賬 (ledger),佢以一種透明度極高嘅方式黎保存記錄,唔需要中央數據存儲.
每當有交易嘅時候,果宗交易會被送到由電腦組成嘅P2P網絡,稱之為節點(node). 節點網絡對交易進行身份驗證,然後將依筆交易同其他交易結合起黎,做一個新嘅分類賬數據塊,添加到現有區塊鏈中.
喺區塊鏈網絡上嘅交易,係無辦法被竄改或停止,所以有利於大型交易,例如賣一間屋或者買起人地公司.
- 點解佢比銀行更安全?
區塊鏈點解咁安全?試諗下,如果你想將間房賣俾你朋友,你同你朋友都要親身去銀行一齊批准依單交易. 好簡單,銀行係儲存你的account資料嘅中央數據庫. 收到你order, 銀行會驗證交易嘅真確性,之後記錄同埋更新你嘅帳戶.
弊就弊在, 因為銀行有自己嘅規矩黎管理貨幣,客戶幾乎無可能阻止銀行系統被篡改,又或者銀行被黑客入侵,對客戶好無保障.
依個就係區塊鏈技術發揮作用嘅時候. 佢扭轉左一直以黎我地對銀行嘅依賴.有左Blockchain, 當有交易發生嘅時候,節點可以好快速識別交易嘅真偽,並且提供一個永久性的批准標記. 如果有人試圖混水摸魚咁轉賬,區塊鏈會好聰明咁即刻終止交易.
- Blockchain 對我地社會有幾大威力?
依家我地知道區塊鏈可以減低欺詐和操縱交易嘅風險. 其實,區塊鏈可以喺好多唔同嘅領域使用,例如房地產交易,金融,智能合約,智能財產甚至智能停車,同埋數據驅動 (Data-Driven) 的城市管理.
雖然區塊鏈技術仲叫做處於起步階段,但應用越黎越廣泛,唔怪得被譽為繼互聯網後一大技術發展!


text:
中四升中五/ 中五升中六暑假時間安排
中四升中五我做咗d咩? 我花得最多時間都應該係做中文SBA d閱書報告😂大家都應該知道之後升上s5會更加忙,你可能要做electives嘅SBA,參加各種各樣哥ECA等等.所以,暑假就正正適合你去做定d閱書報告先啦!就算唔寫曬一篇完整嘅閱書報告,至少都起個稿先,到時到候再吹大佢🤣又或者隔咗一排你會有更多靈感呢~ 另外,我覺得可以整理番你之前未整完嘅notes.d notes最好整理得好d (e.g. 用電腦打好確保唔會唔見同埋可以隨時加野),因為你要預d notes用到dse完! 如果之前發覺自己有任何concepts唔清可以趁呢個機會慢慢消化一下,等之後自己學其他相關嘅野嘅時候會吸收得好d 最後,你都可以開始發掘吓自己嘅academic interests. 因為喺不久嘅將來你就需要揀你大學咩科.正正因為呢d野唔急得黎,所以你要慢慢開始諗吓,畀個方向自己/set d目標畀自己! 想提多一點,如果想報IGCSE,暑假都可以考慮吓,因為開學冇耐就要報名 心態方面,其實大家冇需要太緊張.去吓旅行hea吓都可以架🤪要玩就趁呢個暑假啦😂我記得我自己都有去到旅行哈哈 中五升中六做咗d咩? 開始進入作戰階段😂 呢段時間我都有繼續整notes,因為我冇notes基本上溫唔到書,不過呢樣野就因人而異嘅.但始終我自己好相信整notes都係溫書嘅一種黎架!除咗打notes,我都有操/睇吓dse d past paper,令自己溫書嘅方向更明確! 另外,好重要嘅係要開始plan吓升學d野 (不論係jupas/ucas等等). JUPAS方面建議你search吓你想讀果d科嘅收生準則同分數等等,等你排choice嘅時候跟興趣時都可以貼近現實多d. 亦都可以draft吓OEA Additional Info. UCAS方面建議你開咗個UCAS account先 (要問學校拎buzzword),然後開始填資料+寫personal statement!寫personal statement係一個好漫長嘅過程,所以一定要盡早開始! 雖則話呢個暑假係一個作戰階段,但你絕對可以抽d時間放鬆吓🙆🏻♀有時畀太大壓力自己反而會有反效果架! 值得留意嘅係呢兩個暑假我基本上係自然醒😂大家成日都話休息是為了走更遠到路.其實啱架,你平時番學又趕deadlines又要考試都chur到差唔多半死,你需要休息一下,充一充電架!要愛惜自己嘅身體,唔好畀自己病,否則d productivity就會更低啦._. 同埋DSE係一個長途賽,你需要堅持到底先會做到贏家!如果暑假就chur死自己,咁s6開學之後/study leave嘅時候你點呢? 點都好,大家加油🔥


text:
「林村」
林村許願樹係兩棵大榕樹.兩棵樹被當地嘅村民視為神靈,所以好多人會係其根部燃點香蜡燭冥鏹祈褔許願.後嚟有人製作寶牒,將姓名,出生年月日同願望寫係寶牒上.然後再附上百解符,貴人指引同祿馬衣等綁係個橙度,然後誠心參拜後同向樹許願後,就將份寶牒拋上樹幹!如果唔跌落嚟嘅話就代表願望可以成真.而早前榕樹有太多寶碟,多以受重而死亡,因此為咗保護榕樹,就整咗棵假嘅許願樹俾遊人許願,繼續林村嘅傳統!
「許願」
今日第一次去林村嘅許願樹,本來諗住避開公眾假期先去因為怕會好多人,點知原來好多人都仲放緊假.淨係塞車都差唔多塞咗一個鐘,然後差啲無位泊.去到村口之後就見到原本嘅許願樹已經加晒支架,而今日真係可以用人山人海去形容,因為新個棵許願樹真係俾人圍!圍住拋啲願望上棵樹到.講真啲假吉真係多到佈滿晒成棵樹,就算拋到上去都好容易跌返落嚟.
「寶牒」
雖然棵許願樹係假嘅,而寶牒就改為一個假吉綁住張許願紙.當然將寶牒拋上許願樹係無你諗得咁易,仲要唔跌落嚟真係幾難.況且而家個假吉無乜重量,可以話輕漂漂.所以今日都要拋咗幾次先至成功,反而老婆就一拋即中!其實拋寶牒都係意頭嘢,去見識下香港嚟嗰許願樹文化先至係真.不過都係建議大家唔好大時大節去,因為真係好多人,最好都係揀啲平日去!
Also published on Medium.


text:
吳謹言,章子怡賣佢怕 《皓鑭傳》都要讓路!趙麗穎新劇《知否知否應是綠肥紅瘦》有幾勁?
一直對戀情隻字不提嘅內地演員趙麗穎,上 年國慶突然喺微博宣佈已經同演員馮紹峰拉埋天窗,然後到今年元旦佢仲宣佈已經懷孕,靠呢兩單新聞,兩公婆主演嘅電視劇《知否知否應是綠肥紅瘦》簡直賺嗮關注度.雖然趙麗穎因為懷孕幾乎缺席嗮所有電視劇嘅宣傳活動,但靠老公馮紹峰,同演男二嘅內地網絡男神朱一龍出動為劇集造勢,再加上係兩人新婚後推出嘅第一套作品,呢套劇嘅勢頭已經夠嗮強勁.
當然趙麗穎,馮紹峰同朱一龍呢三位演員都係有名嘅收視福將,有佢地坐鎮,電視劇播出之後亦穩居第二寶座,網上點擊率同樣可觀.有消息指,原本打算同期播出嘅,由吳謹言,聶遠「延禧攻略」原班人馬主演嘅《皓鑭傳》,以及章子怡接拍嘅第一套電視劇《帝王業》(又名《江山故人》)都紛紛改期避讓.夫妻檔上陣果然冇得輸.
內地有一個女演員,論樣唔係最靚,論身材唔係最fit,甚至唔係戲劇專業嘅科班出身,但佢拍嘅每部電視劇都幾乎都可以爆紅,本人亦憑住出色演技躋身一線當紅女星.佢就係有「收視女王」之稱嘅趙麗穎.
被fans愛稱為穎寶嘅趙麗穎,16年拍電影《西遊記·女兒國》時同戲中男主角馮紹峰撻著,雖然周時都會被影到出雙入對嘅畫面,但兩人一直冇正面回應.直到18年10月佢底喺微博認愛宣佈婚訊,今年元旦馮紹峰發微博公佈穎寶懷孕,閃電完成結婚生子兩件人生大事.
有人話電影「西遊記女兒國」係馮紹峰同趙麗穎嘅定情作.
趙麗穎老公馮紹峰係劇集「蘭陵王」男主角,內地一線男星.
舊年趙麗穎跳過公開戀情,直接宣佈同馮紹峰拉埋天窗,當時「官宣體」更成為人人模仿嘅熱詞.
今年元旦佢哋宣佈懷孕之餘,不忘幫電視劇做宣傳.
馮紹峰同穎寶宣佈結婚之後播出嘅第一套電視劇,就係最近熱播緊嘅《知否.知否.應是綠肥紅瘦》,呢套電視劇亦有傳都係馮紹峰同穎寶嘅定情作,喺劇集播出之前,兩人閃電公佈婚訊為劇集造勢,大家就對呢套電視劇嘅關注當然更加高.
再加上趙麗穎,馮紹峰一直係收視嘅保證,而男二號就有內地時下話題度最高男星之一嘅朱一龍,可以話呢套劇可能係香港人心中未必係最想睇嘅一套劇,但係喺大陸絕對係同時期最多人關注嘅電視劇.
舊年《延禧攻略》爆紅,緊隨延禧播放嘅電視劇《如懿傳》因為題材同延禧非常貼近,儘管如懿喺演員同劇情上都俾延禧更勝一籌,但因為延禧風頭太勁,如懿成為炮灰劇.為咗避免再發生咁嘅悲劇,原本計劃同《知否知否應是綠肥紅瘦》同時段播出嘅《帝王業》同《皓鑭傳》自覺改期退讓.
《帝王業》係內地影壇巨型章子怡進軍小熒幕嘅第一個作品,電視劇改編自同名小說,章子怡演嘅女主角王儇性格大氣,手段強硬,係一個非常適合佢演嘅角色,呢套劇亦係浙江衛視年度重頭劇.舊年11月全劇殺青,據說呢套劇原本計劃喺今年第一季度播出,但最近宣佈將會喺第二季度,即係今年5月後先會播出,唔知係咪受到知否影響.
而由《延禧攻略》原班人馬打造嘅《皓鑭傳》,有吳謹言同聶遠將再續前緣,劇中吳謹言扮演秦始皇嘅媽媽,聶遠係呂不韋,會係一個非常虐心嘅故事,憑住延禧嘅大熱,相信呢套劇嘅關注度一定唔會低.無線亦即時買咗套劇,香港電視迷都有機會睇到.本來《皓鑭傳》18年4月已經殺青,打算食住個勢喺舊年11月播出,但由於最近知否熱潮太火爆,所以不停改期,到宜家都未知幾時有得播.
《知否知否應是綠肥紅瘦》宜家喺MyTV Super都有得睇,嚟馬仲有機會上埋翡翠台,雖然趙麗穎喺香港人中人氣並唔算太高,但夫妻檔上陣火花一定唔會少,而且呢套劇播出以後收視一路高企,穩居黃金時段收視第二,(第一通常係央視劇集),所以絕對係今年第一套必睇電視劇.


text:
2018-12-10
5.3K
子女沉迷智能電話點算好?齊睇媽咪幾招KO!
今時今日智能電話已經成為生活嘅一部分,一出街無論係搭車等人食飯,個個都做晒低頭族.
有家長就喺forum呻,自從畀咗部智能電話畀讀中一的仔仔方便聯絡之後,就出事啦.仔仔好似上咗毒癮咁,由朝到晚都對住個電話,沒收佢部電話,就好似癲咗咁想打人,又話啊媽就嚟迫到佢自殺!唉,聽到都心痛.
有唔少家長都有同感,齊齊出謀獻計,一齊睇吓有咩方法:
斷wifi搏大霧
偷偷地改wifi密碼,等個仔以為個wifi壞咗之後,再改返舊密碼,仔仔就會以為屋企wifi不定時斷線.(個人認為呢個方法遲早穿煲!)
有商有量
同仔女約法三章,總之喺10點半之前做晒功課就可以玩電話,唔達標就閣下自理啦.
使用有內置鎖apps嘅智能電話
只有家長嘅指紋或密碼先可打開指定apps,子女就算要用電話問功課,都開唔到遊戲apps.
做多啲親子活動
對付年紀比較細的小朋友,家長可以每日計劃同佢玩,長時間陪伴兼玩遊戲,分散佢嘅注意力,自然可以減少對電話嘅依賴.
以前嘅家長就擔心仔女沉迷用電腦打機上網,而家呢一代就驚佢做低頭族.出街見到唔少家長為咗令仔女乖乖食飯,就擺部平版電腦播卡通片,畀佢坐定定.細細個就接觸呢類科技,又係咪一件好事呢?


text:
Orange pomander & 紅玉髓
Orange Pomander 比我嘅感覺係一種支撐嘅感覺,人生不可缺少嘅一環.哩種感覺好奇妙,係一種由白霧出發向前睇事情嘅感覺.今次我用咗唔同嘅方式去連結Orange Pomander 及水晶,令我有一種清晰嘅想法.「失敗乃成功之母」,每一個失敗都係另一個成功嘅開始.每一個挫折係另一個機會嘅開端.當失敗嚟臨嘅那一刻,係會令到不知所措,但冷靜後亦會發現到另一條不一樣嘅路.而Orange Pomander 係哩一個位置上面,比到我係一種冷靜嘅狀態下,下定一個令自己會有點激動及帶有期望嘅決心.
今次嘅連結,令我有咗同以往唔一樣嘅處事方式,用咗一個對自己比較溫和嘅相處及溝通嘅技巧.同時亦令自己習中於自己,思考更多關於自己嘅事情.通過一次次嘅溝通,放低咗一啲無謂嘅執著,而這一切係與其他人無關,只與自己有關.
每個人都可以係任何一刻作出重新嘅選擇,一個想法亦已經可以另自己有一個唔同嘅結果.如果你以家係一個「唔知」嘅狀態下,可以試吓用Orange Pomander,比自己一點嘅時間,去思考,冷靜再做出決定.過往做過嘅,發生過嘅都已經「過去」.過咗去嘅已經唔再重要,重要嘅係你係哩個「過去」,你學懂咗乜嘢.明白返「過去」所帶來嘅課題係啲乜嘢,釋放返「過去」嘅能量.因為你以家,已經唔再需要「過去」嘅能量了.當釋放完後,再從新嘅選擇一次,哩個選擇可能係一個想法,一個心態,亦可能係一個行動.選擇後就為自己加油再從新出發吧!^^ ★
編注:
這裡是Gouyee和大家分享她使用pomander後與礦物王國的連結.感受是很個人的,而且每個過程也是數星期至數月不等,希望透過這些小分享,會為讀者帶來一些啟發.


text:
16 MARCH 2019 (SAT)
早前見朋友仔係FB報名參加綠在觀塘免費嘅酒塞盆栽工作坊,見個地點同活動又幾好玩,用收集番嚟嘅酒塞,變成迷你盆栽,減廢得嚟又可以綠化家居.(當然...免費都係一個重要因素....哈哈哈)
我就當然即刻都跟住一齊報名,幸運地又抽中左,所以三口子齊齊去學整多肉迷你盆栽啦~
每次去完MegaBox行去搭巴士返屋企都一定會路經依個門口,之前都以為係啲某某公司嘅辦工室,如果唔係朋友仔同我分享,我都唔知原來係一個推廣環保教育,同埋投入減廢回收行嘅社區機構~
活動開始之前就先搵啱自己心水嘅多肉植物同埋酒塞~
原本都只係俾小小豬自己整,不過負責姐姐就建議我地一人整一個,齊齊合力美化屋企,所以就準備整三個啦~
係開始整酒塞盆栽之前,負責姐姐仲會同我地講解一下平日點實行環保生活,帶出減廢源頭嘅重要性~
我地大家乖乖用心聽書之後,就可以開始整酒塞盆栽啦~
首先就要用較剪係酒塞中間挖出一個小洞~
要大約挖到半個酒塞嘅深度~
之後就要係個洞裏填泥土~
然後就要將多肉植物放入泥土裏面~
繼續小心填泥直至多肉植物固定位置~
最後用熱熔膠貼上磁石~
我地三口子嘅酒塞盆栽就完成啦~
小小豬係自己半做半幫下都叫做完成,某程度上都唔算難,只係要將酒塞挖一個小洞就最用力,同埋填泥土時又要好小心,因為唔可以整爛個值物嘛!
我地返到屋企仲將小盆栽貼左係小小豬平日塊磁石白板上,佢話就由佢負責照顧添(其實...一星期都只係滴幾滴水,佢都好易做哦...哈哈哈)
聽負責姐姐講佢地每個月都有兩個唔同主題嘅恆常嘅免費環保工作坊,所以我地都打算密切留意佢地個FB,有啱心水又啱時間嘅工作坊就又嚟玩過啦!
其實都唔止係綠在觀塘,"綠在"係各區都有,好似有綠在深水埗,綠在元朗,綠在東區....,如果大家都有興趣都可以係FB打"綠在(自己嗰區)"搵下有冇啱嘅活動參加下.
既可以等小朋友學習環保,又可以參加下免費社區活動(可能有部分係要收取少量材料費),都係一個唔錯嘅親子活動嚟呀!


text:
「數據」
數據真係一樣令人又愛又恨嘅嘢,因為如果好好利用嘅話係可以帶來好多機遇.只不過好多時啲多公司收集數據嘅方法同使用數據嘅原因真係會嚇你一跳.首先如果收集數據嘅時候無一個清晰嘅目的同框架,基本上都好肯定要浪費好多時間去整理數據先至可以分析.除此之外,好多公司只係為咗要應付老闆嘅要求,變相麻木地整理同分析所收集嘅數據,但係最後其實根本對業務一啲幫助都無.
「整理」
其實我好怕整理數據,因為絕大部份嘅時間都係要逐少逐少咁整理啲數據.未開始分析就已經要浪費好多時間,而有一啲問題係可以避免.雖然好耐無揼過石仔,但係最近幫一位客戶做報告嘅時候,因為某啲問題本來應該可以一兩日完成嘅工作,而家日搞夜搞都搞唔掂.而開始有啲嘢可以睇下嘅時候,竟然發現其實有啲地方係會白做,點解?因為根本上無嘢可以分析,真係人都癲.
「問題」
當然我知道個客嘅問題係邊度,而我亦都希望佢哋會進步,所以應該會比啲意見佢哋,如果唔係下次再有機會合作嘅時候就會再一次做死自己.過去嗰一個星期真係對數對到人都癲,除咗多要攞好多數字之外,最主要嘅係個客戶睇得太細而往往就係咁,好多結果都係空白一片.而當我見到無數據嘅時候,就開始質疑係唔係自己做錯嘢,只不過重複睇過有真係無問題,就係咁我就俾啲數字玩死咗.
Also published on Medium.


text:
身材重要,定係樣重要?要成為一個完美男神同完美女神,樣同身材,兩樣都咁重要!減肥,瘦身,永遠都係知易行難!好彩,近年多咗唔同嘅醫學美容儀器,今次就想同大家分享一下,我自己親身「自費參與,自費測試」嘅醫學美容療程,同埋佢嘅效果.講緊嘅,就係近期熱爆嘅「SWISS REJU熱光溶脂」!
(位於中環,瑞士年輕管理中心Swiss Reju已經搶先提供單次減肥定點修身優惠,$688可以即時參加韓星最愛無創定位修身!
SWISS REJU「熱光溶脂」新穎減肥機都做過,會同大家講解技術上嘅唔同,自己親身感受嘅效果,價錢,舒適程度,邊一部有用啲,性價比邊部高啲,與及一啲醫學美容行業嘅專業觀察.
做咁多嘢,就係希望大家可以慳返啲錢同時間,只選擇最適合自己嘅療程,同埋唔會去到美容中心俾人狂sell.
之前呢呢部機如果大家去開大型醫療美容集團例如悅榕莊,Dr Protalk,或者一啲願意投資重大成本用超貴機地方嘅地方例如Perfect Life,你都會見過Le Shape,或者聽醫學美容顧問推銷過,呢部機真係不可不知!
Le Shape呢個療程價錢本身都貴,平均消費都要幾千蚊一次!每一次,以格數作收費單位.每一格,大概等於約一塊手板大小的激光.
Trial都要幾千蚊!天氣開始變熱,又係各位高質素靚仔靚女,男神女神換上泳衣泳褲,背心短褲嘅時候!但係,如果你過去幾個月比較鬆懈,呢個時間亦都係恐懼嘅開始!點解?因為再可以好似冬天咁樣遮遮掩掩,用臃腫寬鬆嘅衣服去遮掩包圍肥胖身材!一著背心短褲,粗腰,肚腩,肥大脾,無所遁形!配埋個雙下巴,真係相當趕客!
面肥,影相都可以企最後扮細臉;身肥,真係無法遮掩!
相信大家都會好想知,究竟呢啲所謂嘅做機減肥,其實有冇效?因為可能大家都試過,曾經俾人sell過佢做呢類型嘅療程,但係做完之後,感覺上又唔係好大分別.
Le Shape原理
呢部機出咗冇耐,我已經好想為大家做一個測試報告,用自己俾錢,全自費方式,去同大家分享下真實感受.
「熱光雷神」呢個名,真係夠晒霸氣.其實,呢部儀器,韓國原廠完名叫做Le Shape,係韓國醫學美容及健康集團GTG Wellness出產嘅頂尖瘦身儀器.當中原理,就係用1060nm激光,破壞脂肪.
呢部儀器嘅原理,其實係使用最新嘅Hyperthermic treatment科技,專門破壞皮下脂肪組織,令到身體嘅細胞,出現短期以及長期嘅組織改變,係用雷射去創傷以及減少皮下脂肪組織嘅方法.
熱光雷神Le Shape利用雷射去溶脂嘅科技,其實係有科學根據,2017年嘅醫學報告顯示,1060nm嘅激光,令到身體裏面嘅熱力超過42度47度攝氏,同一時間表面頂唔會造成過大創傷.
研究發現,經過激光溶脂嘅方法,脂肪體積分別減少21到24% !
科學安全方面,科學家發現,安全性屬於極高.
如果純粹以技術層面來講,Le Shape其實屬於減得到.
Le Shape熱光雷神自費測試
經常同大家講,如果你要成為一個高質素嘅男神女神,對於各種醫學美容療程,高端儀器,自己一定要做足功課!從事醫學美容行業,並唔代表廠商或代理宣傳嘅資料,就一併接受,好似其他水準參差質素有別嘅美容blogger,美容丐幫咁樣搬字過紙.
一個完美男神女神,要有樣,有身材,有頭腦!三樣缺一不可!
所以,我自己前排就為咗同大家測試報告,自費參加左一次Le Shape熱光雷神,在希望有一個最公正嘅態度,始終,自己試咗,比淨係參考學術文件與及睇廠方資料更有話語權!
同平時一樣,呢個都係自己俾錢嘅測試!並無收到任何嘅贊助或者免費試做.
呢一個療程,試做價都要成五千幾蚊!我簽卡嘅時候都有啲肉痛!
但係,為咗靚同瘦,實現定點溶脂,想揀邊度就揀邊度,想點樣瘦就點樣瘦,美夢成真嘅決心,有啲頭啲真係唔可以避免!
今次去做自費測試嘅地方,係一間幾貴嘅醫學美容中心.
好奇怪地,醫學美容師並冇好詳盡咁解釋呢部機嘅原理,其實呢部給我知道係非常之強勁,但係個美容師好似不太清楚同其他美容減肥機有咩分別一樣.
Le Shape療程開始前,美容師特別量度左我自己身體嘅尺寸,以便見到效果.
呢個時候,我自己亦都特別去留意,美容師有冇故意用寬鬆嘅方法去量度,間接出千,令到一陣間嘅效果會變得更加誇張.好彩,個治療師都屬於專業,並冇古靈精怪野.亦都冇特別故意用寬鬆嘅方法量度,呢一點好重要,因為我好想知道呢部機其實有冇效果.
之後,美容師就將特定嘅皮帶,捆綁係我身上,呢一條皮帶,就係之後會配合laser探頭使用.
喺療程開始前,治療師利用特製嘅凝膠,查係我皮膚上面,呢一個嘅作用,就好似平時嘅激光,射頻療程一樣,令到能量更加均勻咁樣滲入身體之內.
參加Le Shape呢個療程,之前都有啲朋友話好熱,好痛!話明叫做熱光雷神,就梗係有啲熱!
治療師有講解過,開始左呢個激光療程嘅時候,身體係會有啲熱,有啲人,會痛!部機亦都有一個安全機制,就係有個緊急煞停嘅機器,如果感覺到太熱太痛苦,可以即刻撳掣,就可以減低強度,令到身體比較可以接受.
好,就去到真正開始嘅時間!
正式開機之後,機器發出都幾大型嘅聲音,可想而知個部機嘅馬力有幾強大!同一時間,由於房間唔算太大,我都即刻感覺得到空氣不太流通!因為部機真係好大馬力,令到間房都熱熱地!
過程期間,真係有少少熱嘅感覺,可能我平時都有做開唔同類型嘅射頻,HIFU,並唔覺得佢太過激烈,感覺就好似暖暖地一樣,但係仍然係屬於可以接受嘅範圍.如果你接受得到平時嘅射頻治療,熱力其實差唔多.
期間,治療師都有入嚟徵詢我嘅狀況,我都好直接話俾佢知,其實都非常之可以接受.
20幾分鐘治療時間好快就過,由於接受治療期間,並唔可以郁動,以免影響雷射照射位置,所以成個過程我都係響度瞓覺.
完成資料之後,就已經可以即刻走!我自己睇到身上並無任何發紅現象,基本上同平時一樣!
之後治療師就再次幫我量度,即時反應係,的確係融化左脂肪少少,減咗大概1cm腰圍!
大家就唔好睇小呢一cm,因為一cm嘅脂肪其實係好多嘅脂肪!而且,呢個只係做咗一次.你越做得多,可以整走嘅脂肪就越多.
當然,由於係自己俾錢,梗係希望有最佳效果啦! $5000 減1 cm,好似有啲貴!但係,我再同治療師講,了解到原來,燃燒脂肪,溶解脂肪嘅過程依家先啱啱開始!真係會減掉嘅脂肪,其實會越來越多!點解?因為本來係固體嘅脂肪,會隨着新陳代謝排出體內!跟住落嚟嗰幾個星期,燃燒脂肪,新陳代謝嘅現象會繼續!即係話,會繼續瘦,繼續減!
有少少醫學美容常識嘅人都知道,放喺做咗呢一類型嘅療程,之後如果你再做運動,減肥減吋嘅效果會好明顯!因為溶解左嘅脂肪,會通過運動快速新陳代謝排出體外!
我自己之後嗰幾日,有一次出街嘅時候望見驚嘅質變,發現自己條腰,真係有幼咗!
如果目測都有分別,其實都瘦得幾多!
今次嘅自己俾錢測試,呢部機係合格!
至於性價比方面,老實講,就見仁見智,幾千蚊好多人比得到,亦都好多人覺得貴!
所以,下次我會詳細同你解釋另外一部機,就係性價比超高,減肥溶脂效果亦都相當顯著,原理相似,但價錢平一半嘅減肥神器!就係同一個儀器廠,韓國上市公司GTG WELLNESS出產嘅「ABAS SR」.呢部機,香港唔係好多人知,亦都唔係間間醫學美容中心會積極推廣,如果唔係有好多高人教路,好多人根本唔會知!
因為佢比起之前所講嘅Le Shape收費其實平,對於美容中心來講,梗係推Le Shape啦.但係我哋呢啲精明嘅消費者高質素行內人,就會話俾你知點樣用最低嘅價錢,得到最超卓嘅減肥,瘦身,溶脂效果,亦都唔需要比最高昂嘅費用,都可以得到優秀纖體瘦身效果!
仲有,部機係完全唔同!難怪韓國大受歡迎!
跟住落嚟幾個禮拜,我都會再同大家更新最新嘅情況!


text:
最近有個舊客同我講:「本身想升一位下屬,但對方竟然話唔想升,仲反問可唔可以淨係加人工,我話唔係唔得,只係title冇升,加幅會冇咁大囉!我真係唔明點解會有人唔想升職,你張卡片印住senior或者manager都威啲啦,佢30幾歲喇喎,唔覺得咁樣係不求上進咩?」
我:「人各有志啫,其實對打工仔嚟講,Title如浮雲,最緊要加薪.」
「我明,但佢唔想升職嘅原因係唔鍾意管人,唔想做management,你估佢係咪打算過埋新年轉工? 冇理由有得升都唔想升㗎喎!」
我唔知舊客個下屬點諗,不過唔鍾意管人,唔想做management,呢一點我絕對理解,點會冇理由呢?我自己就係呢種人.
做headhunt嗰陣本來開開心心,後來公司話要升我,人工係多咗,不過孭數都重咗,當時老細話要請兩個人跟我,我第一句都係答:「唔升得唔得呀?」
Management係另一種學問,唔係話冇大志,不過人人性格唔同,我最憎管人,本身份工已經好忙好大壓力,連照顧自己都分身不暇,真係冇興趣再帶住兩個人,如果我有時間,寧願將心力擺喺私人生活,家人同朋友都未得閒照顧,你唔好要我管同事啦!
性格使然,唔關上唔上進嘅事,邊個set條界線去到某個年紀唔做管理層就代表失敗?畢竟升職後同事之間多少有啲變化,唔係每個人嘅外交手腕都咁強,世界上真係有一部分人好唔鍾意搞人際關係.
名利名利,總有人要名唔要利,亦有人要利唔要名,當然仲有人係追求名利雙收,我喺headhunt公司見過唔少同事升職後愈做愈頹,亦有人愈做愈起勁,你承受得起,處理得到,咁咪冇問題囉,公司始終都要有人上位,無奈我自己就係愈做愈頹嗰個,下面兩個妹妹仔性格鮮明,多愁善感(我用詞係咪好溫和😂),對公司同埋大老細都有好多不滿,呢啲反應我完全明白,因為我一樣做過junior,問題係要照顧佢兩個感受唔容易㗎,一人分飾上司同心理導師兩個角色真係吃不消,更深深體會到management角色唔啱自己,因為我所追求嘅係夠鐘收工準時出糧,然後再發展其他興趣,呢條路同埋呢種生活先係我嘅信仰,性格問題,冇辦法.
世界上冇一份最好嘅工作,只有適合自己嘅工作,人生亦冇一條最好嘅路,只有適合自己嘅路,所謂「成功」,「失敗」,「上進」,唔係用卡片上面印住嘅職銜去作定論.
Title好死㗎咋,你去商業登記處開間公司,出張BR要幾多錢吖,鍾意叫自己做CEO,COO,UFO,甚至係亞太區最受歡迎男歌手都冇問題,不過出信用卡同埋買樓批按揭呢啲實際嘢咪又係要睇人工同積蓄,所以我個人而言都係覺得Title如浮雲,最緊要加薪,當然人人所追求嘅嘢都唔同啦!


text:
地點:東涌逸東村逸東街市
用時:一個工作天
服務:廚房清潔
廚房清潔-小貼士
廚房清潔-困擾住咁多位廚神嘅除咗煮餸點煮得好食之外,想必就係廚房環境.雖則有抽油煙機,但長年累月嘅油漬同污垢除咗唔衛生,見到更加唔太開胃,所以廚房清潔點做絕對係重中之重.對於瓷磚牆嘅廚房嚟講,就算平時抺得幾勤力,罅隙入面嘅油漬污垢始終都係難以抹走.於是有人就打算用廚房「萬能法寶」小蘇打加醋,以為咁就可以增強清潔效果,但實際上小蘇打加醋只會產生化學反應而令氣泡增多,但並唔會加強清潔效果,而且只適用於推散一啲鬆軟而唔牢固嘅污漬.其實就算幾強勁嘅清潔劑,面對大範圍嘅瓷磚牆,以一己之力去清潔的確係心有餘而力不行,所以專業清潔公司都係其中一個慳時慳力嘅選擇.
廚房清潔-小編見聞
辦公室同家居清潔小編就見得多啦,廚房清潔就真係第一次見.平時出街食飯就食得多,但相信無咩人會食食下飯見到餐廳廚房嘅,今次就等小編深入廚房,睇下點樣還原靚靚廚房先!Masterclean嘅同事對長年累月嘅頑固污跡係絕對唔會手下留情架,大範圍嘅油污無幾耐就已經唔見咗,小編諗起自己喺屋企用牙刷刷咗幾個鐘都無改變嘅瓷磚罅隙入面嘅污垢,真係見到都心郁郁呀!


text:
孤疑
今次電影公司絕對絕對要多謝《殺人犯》 .作為2009年度最具爭議性最cult最奇港產片,其聊過《聊齋》局中局加香港編劇史上空前絕後之冒險精神及創意,為數個月後《孤疑》帶來間接宣傳效益,相信好多人同我一樣,入場睇《孤疑》全因睇過「原作」,想知道呢套遲兩個月上畫之「鬼佬《殺人犯》」,會唔會好似「原作」咁勁上幾耐畫俾人小幾耐,非此曲線宣傳,好多人根本唔會睇甚至唔會留意.
「其實電影公司係咪見《殺人犯》上左咁哄動,先決定上《孤疑》加襯潮退前極速上畫食埋浸水?我成日型住.」
兩套戲都用不老奇人殺到主角家破人亡做主線,除左好奇,仲抱住民族意識入場:「翻版」能否敵過「正版」?大家同一條橋,港方以夢幻組合迎擊西方大片,誰勝誰負?我當然知兩者除左「不老症」根本完全唔同,可能《殺人犯》實在太驚為天戲,一心希望會有人/有戲e.g.《孤疑》「糾正」番,加上三級有點吸引力,諗一輪結果搵左個禮拜二同白告到奧海城睇,後感係果真非事前因素影響我絕對唔會加唔應該入場,同電影公司要多謝《殺人犯》仝人幫手呃我果四十蚊戲飛落袋.
單睇劇情介紹同預告片,《孤疑》其實十分old-school:兩公婆領養左個細路女,原來係殺人狂,橋段似曾相識硬覺得好熟口面,如果你同劉Sir一樣,是八九十年代舊片爛片死忠迷的話.有段時期好興呢種家庭式恐怖片,屋企某個家人或外來新成員突然有古怪,笑裏藏刀慢慢危害其他人拆散家庭殺完又殺,嚇在成家人表面冇野兇手突然變樣殺人,同觀眾知道黎緊會發生咩事,但劇中角色當然唔知臨死仲要笑騎騎,睇住佢慘死又救唔到灰到爆,加上處境切身,從最初明珠930起,之後無線「政治正確化」買戲盡量避開暴力血腥甚至改播外購劇大幅減少電影,到而家國際930接棒,此類恐怖電影仍是重播常客.正正《孤疑》上畫個幾月前,國際台就播左套劇情十分相近之舊戲,講個殺人為樂變態褓姆,為勾引男戶主不斷離間甚至殺死女主角家人同鄰居,所以論故事編排《孤疑》在我全無特別,前車多到塞車,亦難以避免同類電影之大小cliche,好似第一單「大野」殺雀,發生時魔女未正式顯露邪惡真面目時,在場的阿哥細妹見到知道魔女心理變態,又唔會話番俾老豆老母聽,而且例牌地一定講到阿哥同佢關係唔好,照計實會篤爆(但冇);去公園推個靚妹落滑梯,個靚妹明顯知道有人吊緊佢尾,又要照走去冇人加成層樓高的滑梯俾機會人害佢,蠢加抵死;住左孤兒院咁耐,居然一直冇牙科同醫療報告,到主角一家領養左先叫養父母帶佢去睇醫生補番,而且佢個檔案成本電話簿咁厚,孤兒院院長同養父母竟然睇都冇睇過,發生好多事後女主角問起,「查番紀錄先知原來個靚妹好有問題」,跟住份檔案仲要神奇地不翼而飛(全套戲最似《殺人犯》居然係呢樣,呵呵);冇乜特別深入描寫過雙方人際發展,但縱使發生無數怪事命案,老豆一定相信個女無辜,甚至會為佢同老母反面;開估後全屋開拖,一定係正派求祈打一打撞一撞,反派訓低左,就當佢已經死左之後唔理佢走左去;死剩女主角同親生女走出屋外後園,警察(先)趕到,畫面睇到警車去到兩個人面前冇幾遠,差佬入埋屋搜,跟住自然魔女再現身最終死戰,兩個人打到九彩開埋槍都冇人出現,打完場交差佬至姍姍來遲,而且屋內窗口望出去就見到後園,打得咁揚咁嘈屋入面班警察冇可能唔發覺.
「可能套戲冇錯,編劇冇錯,導演冇錯.係阿媽由細鬧到大果樣:錯在我成日睇咁多電視.」
橋舊唔緊要 - 我地稱之為「tribute」 - 弊在導演功力未夠高.睇開呢類戲都知,就算一早知道誰是真兇,大家享受是氣氛同殺戮過程,《孤疑》唔知點解完全冇晒,頭四分一講背景有點拖,到魔女入屋立即好似唔夠時間係噉去,全套戲成兩個鐘長唔叫短,照計要舖排時間空間絕對充裕?大把枝節情節其實頗多餘.而且所有事故都係一發生就大單,而非傳統式陰d陰d,次次去到幾盡令觀眾唔覺得魔女越來越恐怖,反而因為嚇人程度一直冇乜大上落搞到見怪不怪,最失敗冇乜大場面夠迫力,好似推靚妹落滑梯全段好長卻冇恐怖感,最後大戰無論畫面定過程亦完全唔驚險刺激,整體導演加剪接十分平淡,睇到片尾字幕先知原來里安納度狄卡比奧做監製,何解出到黎咁失水準?講劇本失望可能更大,因為八十年代同類笑裏藏刀B片追求官能震撼,劇本可以好平淡,以過程同氣氛取勝,大反派背景往往非常輕輕帶過,通常「因佢本性邪惡」或「原來邪靈附體」甚至「外星人???」搞掂,觀眾亦普遍接受因明白無大痛癢,《孤疑》卻有《殺人犯》「催谷」加明顯想嘗試扭橋,電影重點從「原來係個細路搞事」轉移至「個細路到底咩來頭」,但早有港產強片搶先登場,傳媒再作比較大家入場前已道路晒咩一回事,連最後一著都冇埋.
睇完覺得幾唔對路,套戲有幾三級?血腥暴力程度遠比想像中輕微,就連一d國際台出到街之西片都可以勁過佢,反而《殺人犯》場面激烈得多殺得更性起意識更極端只俾2B,如果話因為一開始已經魔女出手,即使最後先解釋已夠教壞細路就冇得駁啦,定還是港產片批鬆手d幫自己友?全套戲其實我覺得好悶,睇得太多爛片卦,而家想爛又爛唔晒新又新唔到,不過要好過《殺人犯》的確唔難,唔係外國人拍係西片一定好,港產片就肯定垃圾之拜高踩低心態,除左兩個細路演技同邪惡度冇得比,《孤疑》整體佈局了冇驚喜起碼合情估理,就如講強片時討論過之「玩得安全」,有d戲編劇同導演太自作聰明/自以為聰明是死因.
相信最需要談論,係魔女想引誘醉酒老豆一幕,結果老豆回頭是岸,搞到乖女心碎插十幾刀殺左佢.相信大家會覺得一路冇乜大場面,而家仲要搞唔成值唔番張戲飛,反正都三級啦,有乜野唔可以去盡佢?套戲掂唔掂唔緊要,大家最緊要明白呢幕箇中寓言:好醜老嫩都係肉,煮到埋黎一定要食,否則後悔一回事,分分鐘累死自己呀!


text:
有傳由 #城巴 引入嘅增程式電動巴士,現正於中國廠房內裝嵌,從圖片嚟睇應該接近完工.而流出嘅相片亦都可以為城巴 #9102 上嘅卡通車隊家族中嘅單層成員身份掀盅!
巴士車內配有 3+2 座位佈局,全車設有 61 個座位,同現時本港一般高載量旅遊巴士相若.巴士品牌為 Wisdom(Fujian),中文名為「威馳騰」.車身為原廠設計,使用高強度不銹鋼結構,但外觀上同本港見到嘅豐泰 FTBCI HERO 車身遊旅巴士有幾分相似.驅動方式係採用中國玉柴 YSC04180-68 柴油引擎發電,再用電力推動 Prestolite MD130A-E 摩打帶動巴士前進,情況類似 ADL 嘅 Enviro 500H 嘅 BAE HybriDrive,或者日產嘅 e-Power 系統.而喺油缸儲滿嘅情況下巴士續航里程約有 300 公里.
為配合 #城巴40載你同行 嘅四十週年活動,同埋突顯巴士公司身份,新巴士採用咗類似九十年代城巴富豪 B10M Intercooled 嘅 CityBird 復古塗裝.可惜車廂豪華程度已經同當年小編最愛嘅豪華巴士相比,已經係隔咗幾個層次⋯⋯
順帶一提,今次城巴引入嘅增程式電動巴士,係非專利部繼北方客車嘅 NEOPLAN BN316 及西安沃爾沃 B10M 後,第三次引入嘅中國製巴士.亦係繼 MAN NL262 退役後,相隔兩年再有單層巴士加入非專利車隊隊伍.
*相片由孫之一先生提供.


text:
做我地呢行,閱「歷」無數,睇CV多過你睇電視.你問點解send左咁多間都無回音?睇下你份CV中唔中以下趕客特質先啦. 無proofread 唔少CV一睇就知無proofread過,grammar錯,串字錯,一時大楷一時細楷.比D誠意,send之前proofread一次又好,用英文文法檢查軟體又好,搞搞佢. 無轉PDF 我地收到無轉PDF嘅word檔案都知不妙:兩個情況,一係format “tun”位,二係變哂怪獸字.CV最好都係轉做PDF先send,尤其係用mac機嘅朋友. 量多於質 好多求職者以為越多越好,於是copy & paste,將job duties無限loop,用幾個同一意思嘅vocab解釋.得個「多」字,其實我地更講求職者嘅「質」. 過份精簡 小編試過收到份CV,全版夾埋都唔夠六行.Fresh grad經驗唔多可以理解,明知自己唔夠野放落CV,可以寫多D job description或者final year project嘅內容等等. 騎呢email address 強烈建議求職者開番個正正常常嘅email,每次收到D咩 “keroro1220@xxx.com” “marylittlestar@xxx.com” 嘅CV,都會成為同事間茶餘飯後嘅笑話. 無關工作經驗/獎項 我地無需要了解你做過M記/uniqlo暑期工,更加無興趣知道你攞過大胃王冠軍定係中學做過班長. 過分單調 唔係要你做份藝術品出黎,但成版紙密密麻麻嘅Times New Roman,諗起都密集恐懼症發作.加D顏色,轉下字體,咁咪靚仔番哂囉. 縮寫無轉全名 鐘意用縮寫whatsapp夠快,小編都鐘意.但而家唔係同兄弟傾計,係比你未來老細了解你.試過有CV公司名,職位,校名都簡寫幾個英文字母,唔好default左我地會明. 正所謂人靠衣裝,CV都靠包裝㗎.下次搵工,執靚份CV先好send出去啦.
「分分鐘幼稚園學生都叻過你」面試七宗罪 即刻叮你出局
我地公司同事閒閒地每日做成百個面試(誇張法姐),見過唔少出色嘅求職者,騎呢嘅亦唔少.歸納同事們意見,小編得出面試七宗罪. 一黎就講錢 有D求職者一黎無耐就講:「我上一份工有35K,年尾分埋花紅㗎」,真係隔住部電話同個Mon都聞到一陣銅臭味. 記錯公司/老細名 我地絕對明白搵工梗係漁翁撒網,將自己份CV send幾多得幾多.唔該自己mark番邊份打邊份,唔係去到坐低嗌錯老細名就老土啦. 口水多過茶 唔少人黎見工好似十年無開過把口咁,問一句答十句.贈你一句:「講重點啦」.天生健談唔係錯,但見工就唔太適宜吹水住,留返happy hour先啦. 過份被動 其實面試就好似選港姐咁,收收埋埋,平平無其嘅梗會比人foul出局.適當地表現自己,主動D講下對公司嘅了解,期望同目標,至會比到好印象人. 不可一世 讀過牛津劍橋,做過Big 4的確好叻仔叻女,我都戥你阿媽老懷安慰.知你叻豬啦,但有D野低調D好,唔係好容易比人覺得你不可一世. 踩舊公司/舊老細 人望高處,搵得工嘅梗係覺得自己可以比以前做得更加好.曾有求職者踩到舊公司舊老細一文不值,我地聽到都唔知比咩反應好,只見佢個人素質都幾高下. 吹噓自己有幾搶手 Recruiter有感:唔好講到我唔請你係我損失咁,我地都有好多candidate選擇㗎. 老老豆豆,呢D咁嘅基本野,好多小朋友in幼稚園都做到.下次見工前,諗諗佢,唔係見完一次就bye bye㗎啦.


text:
張敬軒跌親扭傷腰唔行得 多得貴人捽藥酒起返身
張敬軒今日凌晨在社交網發文,自爆:「尋日喺倉攞嘢,一失重心踩空向後Dun一Dun,初頭起身都仲郁得,返到屋企開始唔行得.」幸得他認識多年的一對老夫婦,四手幫他捽藥酒,終於起得返身,故他特別發文感謝:「生命入面能夠有佢兩位貴人係我嘅福氣,夜深人靜,特別有所感慨.」,「同場加映案發後痛到吖吖聲同痕到GapGap聲」的片段.
張繼聰,林奕匡,泳兒,周家怡等都留言祝軒仔保重和早日康復.網民原本都替軒仔擔心,但聽到他的笑聲又忍不住笑,留言:「明明好同情你嘅遭遇,點知聽你把聲,忍唔住笑咗」,「點解佢幫你捏緊你個時啲肉咁有動感,肉騰騰咁,照計你瘦到咁,無乜肉㗎,不過你小心啲啦,老人家」,「男人整親隻大陣你都仲可以笑到咁嘅,小心啲啊」.
張敬軒留言:
#我呢兩日其實跌鬼親
跟手扭傷咗條腰 #定係後腩
我覺得人生當中,有貴人緊要過有錢.蕭生蕭太由我嚟香港開始就關照我,我哋因為當年喺通利琴行買琴,由蕭生送貨而結緣.廿年了,佢哋幫我搬屋搬廠搬寫字樓,細至搵一個電子零件,車衫車袋車琴套,大至搬録音室/餐廳/演唱會後台/公司辦公室,佢哋都幫我處理得妥妥當當.
尋日喺倉攞嘢,一失重心踩空向後Dun一Dun, 初頭起身都仲郁得,返到屋企開始唔行得.好彩蕭生蕭太四手連㩒,按摩膏加跌打酒捽捽拑拑,起得返身.再睇埋醫生今晚已經郁得返好多了.
生命入面能夠有佢兩位貴人係我嘅福氣,夜深人靜,特別有所感慨.
#同場加映案發後痛到吖吖聲同痕到GapGap聲


text:
最環保洗碗方法
自從 1850 年發明洗碗機以嚟,大家一直都喺度爭論究竟邊個洗碗比較好 – 到底係人類還定係機器呢?對一啲人嚟說,自動洗碗機對於我哋同地球嚟講,係一種昂貴,奢侈又唔係必要嘅物品.到底使用洗碗機洗碗係咪真係比比用手洗更好呢? 洗碗機興起 根據大多數研究,現代洗碗機比用手洗更快,更衛生,更環保.今時今日,洗碗機嘅運行成本已經大大降低,亦可以更有效率地使用水同能源.要使用更少嘅水並清洗整個洗碗機一樣多嘅碗碟,你唔可以開水龍頭超過兩分鐘,基本上係冇可能做到. 講到衛生,邊個出類拔萃?洗碗機可以向碗碟噴射 60°C 以上嘅高度針對性嘅水射流,呢個係我哋人手冇辦法(也唔應該)處理嘅.即使係用上石棉手套,都唔能夠比 60-65˚C 洗碗機循環同自動洗碗機粉末相結合嘅細菌破壞力好. 預先沖洗? 但係我哋仍然需要通過快速預先沖洗嚟幫助洗碗機嘛?就節省能源同水而言,最壞嘅主意似乎係喺熱水龍頭下預洗碗碟,然後將它們放入古老低效嘅洗碗機度洗. 好多現代洗碗機都置有污漬傳感器,取決於你嘅餐具有幾污糟而洗多或少.只要你選擇專為自動洗碗機製造嘅洗碗液或者洗碗粉,咁樣你只需喺將碗碟放入洗碗機之前刮走食物殘渣就足夠喇. 事實上,預先沖洗碗碟一年可能會浪費一個家庭超過 22,000 升嘅水.更加唔好講用熱水所需要嘅電或者媒氣喇.EECA 發言人 Marcos Pelenur 博士建議:「如果你擁有一台洗碗機,將佢載滿碗碟後先開行, 並進行 ‘eco’ 洗滌設置.」” 如果你想更換或開始使用洗碗機,仲有更好嘅消息.自從 2002 年 EECA 開始公佈洗碗機銷售同效率數據以嚟,洗碗機嘅能效已經大大提高 – 年均能源耗用由 369 下降到241千瓦時,4星及以上機型佔嘅比率則從2002年嘅零增長到2020年嘅25%. 冇洗碗機,咁點算? 當然,呢一切都要靠有一台洗碗機,要花錢,亦需要空間,仲要喺運輸同安裝過程中消耗資源.你亦都可能正在租屋,業主未必都肯買部洗碗機. 考慮到呢一點,手洗碗碟仍然有生態效益.究竟點樣可以手洗碗碟之餘又可能節省資源同洗得乾淨呢?最好嘅答案可能係使用「兩盆法」.如果你有兩個洗水盤或者普通膠盤,首先將碗碟上嘅食物刮走.然後喺大嗰個注入熱水同噴幾下植物性洗碗液,將較小嗰個只係注入熱嘅水. 將污糟碗碟喺大盤水中浸泡幾分鐘,然後擦洗,從比較冇咁污糟嘅碗碟開始,例如玻璃器皿等,最係先同鍋同烤盤.喺細盤嘅水度沖洗碗碟,然後喺空氣流通嘅碗碟架上晾乾.你只需要喺可能有斑點或生鏽嘅碗碟上用毛巾去抹下. 節省最寶貴嘅資源—時間 美國能源之星計劃表明,將你嘅日常洗碗工作交給洗碗機一年可以節省你大約 230 小時,即係幾乎 10 日.慳埋嗰十日用嚟做乜?種下花草?探下朋友?或者終於有時間睇下書…… 洗碗機堆疊須知 我哋同研發團隊傾過,佢哋提出一啲令你嘅洗碗機更高效嘅 tips. 將杯,玻璃杯同小碗放喺頂架上,但唔要過度擁擠,以減少破損嘅機會並防止水流阻塞.洗碗機安全塑料放喺頂架上,遠離加熱元件. 大件嘅物品—比如盤同埋砧板就放喺下層架度,朝向背面同側面,咁樣佢哋就唔會擋住洗碗機噴霧口.而鑊同鍋就朝下靠近底部噴霧臂. 將叉同匙放喺餐具籃中,手柄末端朝下.鋒利嘅刀具 …


text:
上一次自己裝 PC 已經係 11 年前.嗰時啱入大學,淘汰咗中學部機,然後裝過部新嘅.後嚟 HP 嚟學校做促銷,買咗部 laptop,之後就一直冇重返過 desktop.到畢業嘅時候,買咗人生第一部 Mac,從此同 PC 講拜拜.
用 Mac 嘅早大問題當然係打機唔方便.Steam 𠵱𠺢有好多 indie game,好多都支持 Mac 甚至 Linux,但係喺 indie game 爆發之前,Mac 上邊根本冇咩玩得,一定要用 Boot Camp 裝個 Windows 先至有機打.不過 MacBook 嘅顯卡實在係太差啦,新啲嘅大作都玩唔到,所以後嚟換咗部 MacBook Pro,有獨立顯卡嘅.
呢部 MacBook Pro 陪伴我到打完 Bioshock Infinite 為止,之後就退役啦.手上淨返一部公司嘅 MacBook Pro 同自己嘅 MacBook Air,又挨咗段時間.公司嘅 MacBook Pro 係第一代有 Retina Display 嘅版本,當然有獨立顯卡啦,最初仲可以將分辨率開最高打 StarCraft 2 或者 Diablo 3 𠻹.𠵱𠺢慢慢就唔得啦,要分辨率就要放棄畫質.最大嘅問題係,公司機唔可以用 Boot Camp 裝 Windows,所以最新嘅游戲冇 Mac 版就冇得玩.
我有試過用 console 嚟解決打機嘅問題㗎,舊年 Thanksgiving 就買咗打折嘅 PS4 GTA5 bundle.坐喺沙發道打機,比較適合放鬆咁打,唔適合玩啲太過競技性嘅游戲.而且我都仲係習慣用鍵盤鼠標多過用手製,要求高嘅動作我用手製做唔到.
今年 Fallout 4 要出啦,我喺 Steam 上買嘅 Fallout: New Vegas 都未玩過.而且我仲揾 Blizzard 嘅 friend 要咗個 Overwatch beta invite,冇 PC 就冇得玩.諗嚟諗去,最終都係想買部 PC.話說自己從嚟未擁有過一張靚顯卡,不如就趁今次滿足一下啦!
之後我開始睇 PC Gamer 之類嘅網站做 research,最終確定落嚟嘅配置係咁樣嘅.顯卡作為重點,佔咗 1/3 嘅價錢.希望投資係值得嘅,可以用多幾年唔換機.我連升級方案都諗埋㗎啦,顯卡可以 SLI,內存直接 double,SSD 可以買多個 M.2 接口嘅速度更快,CPU 就超頻啦(買 6600k 就係為咗將嚟可以超頻).升完級就應該變成咁.當然一切嘅前提係等到我要升級時所有要 double 嘅配件都仲有得賣,唔係嘅話就冇得升,最終相當於買新嘅.
雖然我可以按照 PCPartPicker 提供嘅最低價從唔同嘅網站買齊所有配件,但我最終都係喺 Amazon 買曬所有嘢,只有機箱係喺 Best Buy 買嘅因為 Amazon 冇貨.我對比過價錢,如果一件嘢 Amazon 唔係最抵,亦唔會比最抵貴多過 $10.因為 Amazon 一定可以 Prime,咁我就懶得同唔同網站打交道啦.
我從星期一開始落單,到星期五全部送到.我計劃星期五晚裝好,然後週末有機打.裝之前我仲諗過拍 time lapse.要輸出 1 分鐘嘅 time lapse,按 60 FPS 計要影 3600 張.我覺得我一個鐘就裝得完,所以 GoPro 設好 1 分鐘 1 張,裝喺三腳架上俯視視角拍攝.結果我裝咗 4 粒鐘⋯⋯
裝嘅過程中發咗幾次傻,浪費咗唔少時間.例如話,主板裝咗入機箱後先發覺 CPU 散熱要裝主板背面,只好卸返落嚟再裝過.比較得意嘅係接電源線.第一次買 fully modular 嘅電源,發現同以前電源出嚟一堆 Molex 線唔同,電源同線係分離嘅,要用到嘅線先接上去,咁就唔會有多餘嘅線留喺機箱入邊.主板接咗電之後 CPU 仲要一條獨立電纜備電,而顯卡就更離譜啦,要接兩條 GPU 電纜.難怪𠵱𠺢啲機器咁吃電啦!
裝完之後已經 12 點,第一次啟動竟然成功,不過因為無線鍵盤輸入呵到冇辦法裝 Windows,第二日揾人借咗個有線鍵盤之後先搞掂.然後將 Steam,Battle.net 等等一大堆嘢裝曬上去,跟住繼續打我 Mac 上未完成嘅 Legacy of The Void.
我冇買顯示器,暫時用 HDMI 接電視打機,連音箱都悭返!(我嘅電視有接 sound bar 所以音響效果仲唔錯.)今次裝完機,至少証明自己仲係識裝機嘅,以後有咩要搞仲可以自己喐手.


text:
表演藝術
演藝,或者叫表演藝術,係藝術嘅表現形式,可以由話劇,音樂,舞蹈,歌劇,音樂劇,魔術,雜技,Cosplay等形式表現出嚟.通常用兩種方式演繹,一種係唔出聲,凈係用肢體動作表達要表演嘅故仔;另一種係加埋說話,唱歌,笑話或者詩詞喺表演裏頭.
表演藝術亦都係中國傳統藝術.
表演藝術同視覺藝術唔同,視覺藝術係指本質上用作品來呈現藝術,而作品係將視覺目的當成創作重點,例如繪畫,攝影,版畫同電影等,有關三維立體空間物件嘅作品,例如雕塑同建築就叫造型藝術.而表演藝術係用表演嘅人嚟呈現藝術.呢個係表演藝術嘅特點,表演嘅人有演員,舞蹈員,音樂家,歌手,魔術師等.表演藝術亦都要同其他相關領域嘅工作者合作,例如曲詞創作者,劇場技術,編劇等.
表演藝術入邊有一種稱為行為藝術嘅項目,佢強調行為藝術者同觀眾交流.
歐洲嘅表演藝術可以追溯到西元前六世紀嘅希臘古典時代,例如劇作家索福克勒斯等創作嘅希臘悲劇.喺希臘化時代,喜劇亦都開始廣為流傳.之後到咗歐洲黑暗時代,表演藝術局限喺宗教劇,後嚟文藝復興嗰陣強調人文主義思想,喺音樂,舞蹈,歌劇都有好多作品.十八世紀,隨住莫扎特嘅《費加洛嘅婚禮》等喜歌劇,大眾開始接觸歌劇.十九世紀,美國嘅非裔藝術家開始發展爵士樂同藍調.現代舞喺二十世紀初開始受到注意.


text:
擦出超爆笑火花!《兄弟大茶飯》Mean爆對話觀眾勁Buy,兩位助手成為新一代女神BB!
如果想知一對好兄弟係點相處?睇TVB綜藝節目《兄弟大茶飯》就會知道啦!蕭正楠同曹永廉一向都老友鬼鬼,兩個成日喺社交網站互寸互窒,完全Feel到佢地嘅兄弟情~喺《兄弟大茶飯》入面,佢地兩個亦都大講有味笑話,將真實兄弟相處嘅情況盡現觀眾眼前!網民仲話:「佢兩個做就唔洗睇煮嘢,講嘢就夠曬笑料啦!」
《兄弟大茶飯》周圍煮嘢慰勞同事係其次,重點一定係睇蕭正楠同曹永廉擦出嘅火花!而且節目仲有得去外地探班,又可以睇埋其他拍攝中劇集嘅幕後小故事,真係幾有新意~
網民大部份都留意到蕭正楠同曹永廉成日踩界開黃腔,大講有味笑話,例如喺噚晚播出嘅第三集入面,蕭正楠北上去橫店探班!成日聽到演員話去橫店拍劇,今次終於可以睇到演員拍劇嘅幕後小花絮~今集仲要大開黃腔,而且呢啲出位言論竟然出自嘉賓姚子羚!
當蕭正楠同曹永廉揭開專門為姚子羚製作嘅「意大利松露飯」時,姚子羚第一句竟然話「諗起第二啲嘢」,好似某個器官!
姚子羚仲話「但呢個器官會唔會細咗少少」,「係唔係按照阿廉嘅Size嚟做?」
蕭正楠亦唔輸蝕地講咗句:「我唔知你平時食開咩Size喎!」踩界嘅程度真係令人咋舌,難怪今集節目開始之前有個「成人情節」嘅警告啦~
不過觀眾就話:「估唔到佢地2個講咁多露骨嘢,仲咸過公公出埠時4條友講的嘢,但都幾好笑」,「阿蕭加上阿廉這組合真係爆笑保証,有佢地既節目我一定睇,睇完再睇都仲係好好笑」
除此之外,佢地仲有兩位公司女藝員做助手,就係余思霆同胡美貽啦~佢地兩個都係選美出身,同樣擁有又長又幼嘅美腿,連身為女生嘅小編都勁羨慕佢地雙美腿啊T^T
來自紐約嘅余思霆(霆霆)係2016年美國華裔小姐冠軍,同時亦係國際中華小姐冠軍!
雖然霆霆講廣東話仲有少少口音,不過人哋啱啱先加入TVB年幾,相信未來會有好多機會比佢慢慢磨練嘅!
另外一位受到網民熱烈關注嘅就係胡美貽(Nicole)!雖然舊年選美十強止步,但係佢就加入TVB成為藝員~
因為身材出眾而成為網民熱話,而且佢除咗喺《兄弟大茶飯》擔任助手之外,喺觀眾好鐘意嘅《愛回家之開心速遞》入面都擔任Abby一角!遲啲仲會有好多機會見到Nicole啦~
呢個綜藝節目笑料百出,深受觀眾歡迎,仲有媒體預測《兄弟大茶飯》將會有機會得到《最佳綜藝》添!
Text:Girls Editorial
Photo Source:Instagram,TVB


text:
「零售」
乜嘢叫做新零售?其實簡單嚟講只不過係想網上零售同實體零售結合一齊,而當中所包括嘅人力資源,貨品,倉庫,物流等等.當然電子商務係未來嘅發展空間仍然會非常之快,而現時好多發展得快嘅行業例如旅遊相關嘅係主導,因為客戶最終所購買嘅產品同服務都有一個特定嘅標準.只不過有好多行業仍然有好大嘅發展空間,而實體店提供一個平台俾客戶去感受同了解產品嘅功能同質素.
「概念」
新零售係通過技術,數據同創新去拉近消費者同品牌之間嘅關係.傳統嘅零售業如果再唔改變嘅話其實好快就會被淘汰,原因係就算由傳統實體店成功轉型但係實質上只係將線下嘅業務轉移去另一個平台,因此整體業務其實未必有大嘅增長.雖然網店係可以面向一個更大嘅市場,但係如果無一個好嘅營銷嘅策略,其實真係好難拓展新市場.最終亦都係逃唔過被淘汰嘅命運!
「營運」
當然聽落新零售唔係一啲新嘅概念,到最後依然係講緊業務嘅點樣轉型去迎合新嘅消費模式.傳統零售雖然唔會完全被取代,只係慢慢係度衰退.唔講太遠,大家睇下蘋果,三星,索尼等公司,近年佢哋都推行實體體驗模式.消費者可以去到佢哋嘅實體店測試實體產品,但最後消費者可以選擇立刻購買或者之後再係網店購買.所以講到尾新零售係一個舊酒新瓶嘅一個營運模式而已.
Also published on Medium.


text:
現年53歲嘅「凍齡女神」李若彤,呢幾年愈嚟愈Fit,身材絕對唔輸畀一班後生女,成日做運動嘅佢,無論係身型定樣貌,都保持住超級好嘅狀態.
呢排,李若彤為咗新書嘅籌備,佢揾咗好多後生嗰陣拍落嘅舊相,呢日李若彤仲分享咗佢後生嗰陣嘅靚相,見到佢著住着住小背心露出小蠻腰與鎖骨,將自己完美身材展示出嚟.
李若彤留言話:「估唔到而家竟然比後生嗰陣仲要瘦,當翻出呢d舊相嗰陣,仲記得當年自己為咗賺錢去兼職拍廣告,而家應該好多人都唔知道卡式帶係乜來嘅.😁😁😁」
好多網民紛紛留言大讚李若彤,都有人留言話佢而家實在係太瘦喇,仲係當時有肉肉嘅李若彤更加得意,都有人留言話李若彤簡直就係逆生長,越生越好睇.
講到李若彤,其實李若彤感情空白期近十年,李媽媽都曾經喺節目上透露,佢唔會催婚,只係想個女開心,可以有一個愛佢,呵護佢嘅人.
李若彤喺1995年拍攝《神雕俠侶》飾演小龍女一角,成功走紅紅極一時.
之後李若彤喺1998年與商人郭應泉相戀,當時郭應泉中年離異,又面對生意失敗,李若彤喺事業如日中天嘅時候,毅然北上拍劇揾錢,與愛人同甘共苦.
2004年更應男方要求退出娛樂圈,直到2008年男方向佢提出分手,加埋當時爸爸嘅離世,令李若彤大受打擊患上抑郁症,一度想自殺.
之後喺媽咪嘅悉心照顧下,李若彤先開始行出陰霾,直到「婚照」曝光之後,令唔少網友留言希望李若彤可以早日遇到對嘅人!
Like MisshkNews Facebook!不出门也能知天下事~


text:
hi
施政報告:建議興建科學園港鐵站.
預留衣櫃位看起來深度不足26吋?成人衣服橫放起碼24吋.
驗摟師說太多‘其實’了,改善下就聽得舒服一點.
個驗樓師真係唔識野架WO,天台地板係架空隔熱結構,一定係空心地磚啦
沙田站搭綠小
居屋真係好抵住 今年630萬買 550尺 洗左30萬裝修 樓下有商場 巴士小巴的士站小學幼稚園 行去地鐵10分鍾 不知幾好住
其實住得白石角,都係想要追求環境多過交通 尼區環境真係其他地方搵唔到,就算日出康城都比唔到尼種感覺 我就係鍾意佢尼種配套,太多大型商場反而顯得俗氣 而交通方面又已經有直車900出港島返放工 不過如果900行埋全日線就已經已經非常方便
管理費好貴.
公路嘈吵, 睡房冇窗, 黑廁, 細廚房, 趟門放在屋外, 天台要經公用樓梯. 咁既樓都要十幾球野 ?
白石個始終不方便
俾得16000蚊呎價 有好多選擇啦!啲工人買餸要去大埔墟先買到多啲餸選擇,一去就要用四~五粒鐘先返到嚟,講真有BB或细路仔,咪带住去買餸定留低俾你自己湊仔?衣食住行都要出去沙田 大埔墟新界買嘢,如果出市區無車,仲要睇住頭尾班車接駁,返到屋企都半夜,冲埋凉咪成點幾鐘 先有得瞓,第朝又要早啲起身 長途跋涉出門去返工,如果要下下坐的士 咁嘅生活水平之下, 使買咁遠住得咁麻烦?住得新界養架車嚟方便係廢話,不如住近市區多啲時間用 有得瞓好過,住到咁 有會所幾靚都係假,又唔係你私有,啲會所你玩一排就會慢慢少用,啲人最多叫啲老年父母去坐一日 當嗰度係有保安睇住你啲父母暈低的話 會有人通知你!二來夏天想慳冷氣 啲水 電費同上網,坐到晚頭刻 就返家食飯瞓到第二朝又落去,好似你返工咁去坐一日,咁講真 俾坐係M記班老嘢舒服啲嘅,如果為這原因 去買個咁新界樓盤,就寧願住出便市區 都唔入新界區住,嗰啲新界商場 咪又唔係人山人海 一樣迫餐死,成日講時間就是金錢 都唔知係乜理念...
其實唔一定喺大學站搭,喺沙田火車站有㗎 27 A,直頭可以在朗濤門口落,向後行返返去逸龍灣8門口都係幾十步,仲近啲,如果真係喺大學站搭想去逸瓏灣8,坐272 K係最近的!
住到咁遠,都係想有空間感, 已經係高層單位,都係望樓境, 兩間細房又細(2合1就差唔多), 真心唔鐘意😌
比千幾萬買個單位.但質量就麻麻...做嘢拿西
千幾萬買個細單位樓望樓,真系哈哈哈,香港人真悲哀👍
放租姐 怕咩
唔坐272A,可以坐272k, 好密吓.而且可以由沙田坐小巴入去,都好快.其實你坐巴士或小巴去科學園3期行過馬路仲方便,車費又平啲.民生商舖不須依賴逸龍坊小型商場.科學園有(新)百佳.科學園3期有好多嘢食,飲茶,茶餐廳,星加坡嘢,台灣牛肉麵,珍珠奶茶,日本拉麵等.好方便! 逸龍灣8的「死穴」其實係正門對正「污水處理廠」.地價比較低其實係有原因嘅.
細得可憐
而家香港搞到咁嘅環境,仲買樓🥱🥱🥱
16000好進取 以而家市況 10年內賣出都唔會有賺 管理費仲要4.5 完全冇配套 商場仔都冇?
真係大鑊呀!香港,咁貴,成間屋都仲咁侷促,客廳同主人房仲咁細.真係😪😪😪還掂遲下香港都融入大灣區咯(即同大陸一樣),囉呢舊錢上去買憧三層別墅好過啦.
人地系香港返工要系香港住 ,唔好on9啦
超唔方便~輸哂
個租金回報通脹都無左
呀胡都係小心啲,我發現係唔同網上平台每次一討論白石角,總會有一大班疑似AA定業主嘅人激烈唱好同起晒扛😂
thank you!
Very inconvenient if commuting by bus only. Forget about it.
交通不便,缺少生活配套,天台要由公共樓梯上,白石角樓冇海景,16000/尺,呢隻艇有排坐
買嗰個死嗰個!
你去過白石角未?交通都唔知幾方便!生活配套,okay 吖
間屋個景觀都幾差下,成間屋少少亮點都搵唔到,特色單位,連個天台都唔靚,唔值16000
科學園員工話你知, 呢度無乜野好食
@Michael Potter 香港好多商場美X 大X樂 大X活 不斷續約 唔見得好食得去邊 每日食lunch 大概都知邊D得邊D唔得 個間開左無耐間FARM XXX 個黑毛豬叉燒飯賣$9X就真係唔係好掂喇 半價都唔會再食 都係個句某D樣野食五六十蚊 好食過出面D茶餐廳 好好㗎喇 一間店三五十樣野有一兩樣好食都OK㗎喇 咁多間食店 夠兩三星期先LOOP返食同一樣野 算好了
@Wesley Yau 講緊全部啦,科學園宜家有幾多餐廳先得架,前排先有4,5間餐廳不獲園區續約
@Michael Potter 咁多間你講邊間?你有冇食過先?定係幾十蚊你想有威靈頓牛柳/逸東酒店中菜廳級數? 🤣
@Wesley Yau 你真係覺得佢地好食???
科學園3期有好多食肆,過條馬路就到
D房細到呢 ⋯⋯⋯
........自動關閉門工作平台....hahaahh, such a new cute innovation.. hkers r so creative indeed˜! XD
成個白石角都係規劃失敗, 衣, 食, 住, 行 樣樣差
@Jos Tse 咁逸龍灣2期個地下商場都有market place , costini, hktvmall, 酒家, 理髮店 19W D野食有幾間算係咁 酒樓/武吉士/Hunky Dory 唔係好好食 但中上咁啦
@Jos Tse 如果要搭鐵路要去番大學?
@Jos Tse咁你仲唔買多間?
冇乜野既...最近開左間百佳係 朗濤和逸8 隔離附近, 19W 最近開左3,4間餐廳咁唶.
其實好心d發展商整大小小露台送俾買家啦,下下計到甘盡🥺
👍👍
272A同272K可以輪住搭, 所以其實啲班次唔算太疏
正解
learn a lot this area. thank you.
最慢方法就係由大學站搭巴士.. 請做好資料搜集..唔好誤導人. 最快方法..是由沙田搭27A 8min 去到朗濤下車. 隔離就係逸8. 27A小巴 密到基本唔洗等車.
同埋有時出沙田 吐露港塞到high high 我試過塞成半粒鐘成出到沙田 當然唔係經常 其實白石角D VAN真係堅多 不過人搭既人都唔少 由其是科學園返放工既人
正常既,事關今次呀胡唔係做特約樓盤😂緊係要搵位唱衰 你睇番佢之前做既特約樓盤,垃圾盤都講到寶咁
@Wilson POON 你又係嘅,繁忙時間,全世界塔車都要等好耐時間架啦,不如話暴動時間去塔下?一部27A都冇得你搭添,梗係排頭27A快好多啦.
@Wilson POON 大約5,6分鐘就上到車 不過我係朝早8:00入去
您先係誤導人,你試下繁忙時間去搭下27A等車同坐車要幾耐時間


text:
律師團隊 :
服務熱線:
服務簡介
● 債務追償
● 開拓內地市場
● 財產繼承或轉讓
WhatsApp 短訊聯絡
即時與服務中心職員聯絡
電話查詢
適用於各種
與內地有關案件查詢
可致電預約律師面談
常見問題
你哋呢個「遺產承辦中心」係咩嘢嚟㗎?
我哋係「張志宇律師行」當中嘅一個部門,專責處理訂立遺囑,遺產承辦,同埋遺產訴訟等法律事務.
我至親剛逝世,我應該點樣處理佢 D 財產?
你首先要摷吓屋企同埋其他有可能嘅地方,四圍問吓親戚或者死者嘅律師等等,睇吓佢有冇留低平安紙,亦即係遺囑.如果有,就要睇吓死者喺份遺囑入面委託咗邊個做佢遺產執行人.遺囑執行人有責任去高等法院嘅「遺產承辦處」辦理遺產承辦手續,喺攞到「遺產承辦書」之後,再根據遺囑內容分派死者遺産給受益人.
我搵勻屋企,問勻親戚都見唔到有遺囑,可以點做?
如果死者有銀行保險箱,可以試吓自己或經由律師,安排去銀行辦理開保險箱手續,以確定入面有冇遺囑.又或者試吓經由我哋律師,透過香港律師會進行遺囑搜查,因為死者生前可能會經某一律師行訂下遺囑.死者嘅遺囑會對佢遺產嘅分配有決定性影響,所以一定要仔細搜尋.
乜嘢係「遺產承辦書」啊?
「遺產承辦書」係高等法院發出嘅證明文件,容許遺產代理人合法地處理死者嘅財產.而「遺產承辦書」係一個統稱,如果死者有留低遺囑,法院發出嘅就叫「授予遺囑認證書」,如果冇遺囑,就叫「授予遺產管理書」.淨係名稱都煩到爆,我哋都係簡單 D 喺呢度統稱佢地做「遺產承辦書」算嘞.
其實死者剩返好少財産,有冇 D 簡單 D 嘅方法去處理?
如果遺產總值唔超過HK$150,000,浄係得現金,銀行存款同強積金,你可以試吓搵「遺產承辦處」嘅「公眾申請組」協助,用簡易方式處理.如果遺產總值再少 D ,唔超過HK$50,000,而且全部係現金,仲可以搵民政事務總署轄下嘅「遺產受益人支援組」幫手,以獲發確認通知書去處理遺產.
如果冇辦理上述手續就去處理死者遺產,會有乜嘢後果?
擅自處理死者遺產係刑事罪,可被罰款HK$10,000同繳交附加費,所以如果有任何疑問,應立即搵律師,高等法院嘅「遺產承辦處」,或民政事務總署轄下嘅「遺產受益人支援組」問吓喇.
如果到最後真係搵唔到死者有留低遺囑,死者 D 財產會交由邊個負責處理同分派?
死者嘅財產會根據「無遺囑者遺產條例」定下嘅規則,由某近親,通常係配偶,取得「遺產承辦書」,再根據有關規則所定下嘅優先次序,分派俾受益人.籠統嚟講,有權申請「遺產承辦書」嘅首先會係配偶.如配偶已歿,就會輪到子女.如又沒有子女,就會輪到死者嘅父母親等等.
如果死者冇留低遺囑,D 遺產又會點樣分法?
根據「無遺囑者遺產條例」定下嘅規則,遺產在扣除死者嘅債務,稅項,葬禮費用同遺產管理費用之後,會依照某特定方或同比例分配,例如:
(a)如果死者只剩低一名配偶,但冇後裔,父母,有血緣關係(同父母)的兄弟姊妹,或上述兄弟姊妹嘅後裔,噉樣在生嘅配偶就有權攞到死者嘅剩餘遺產.
(b)如果死者剩低配偶同後裔,無論死者有冇父母或兄弟姊妹在生,死者嘅配偶可先攞到:(i)死者所有嘅非土地實產;(ii)剩餘遺產中嘅 HK$500,000.喺上述 HK$500,000 分發後,如果仲有剩,就會再分成兩半,一半分發俾配偶,另一半則平均分發俾死者嘅所有子女.
(c)如果死者剩有後裔,即使配偶亦已離世,死者嘅父母同兄弟姊妹都唔會得到任何遺產,換句話說,每房後裔可平均分到死者嘅遺產.
(d)如死者冇剩低後裔,噉樣即使配偶仍然在生,死者嘅父母同兄弟姊妹亦可以分得遺產.在生的配偶可先攞到以下遺產:(i)死者所有嘅非土地實產;(ii)由剩餘遺產中得到 HK$1,000,000.喺上述的嘅 HK$1,000,000 分發後,如果仲有剩餘遺產,就會分成兩半,一半分發俾配偶,另一半則分發俾死者嘅父母.
聽落好似好複雜啵!其實未算,因為仲有 D 情況可以係死者只剩低兄弟姊妹,又或者其他遠親等等.如果你搵我哋律師幫手,噉咪唔使自己煩囉.
如果死者留有非婚生子女,又或子女係領養返嚟嘅,佢哋嘅承繼權利有冇唔同?如果死者留有遺囑,就應該跟遺囑處理,都唔洗理會身分問題啦.如果冇遺囑,而死者又喺1993年6月19日或之後去世,非婚生子女同婚生子女就會享有同等嘅遺產繼承權.另外,如果某人係根據合法嘅領養程序而被他人領養,某人同領養人的親生子女都擁有同等法律地位.佢哋會被視為領養人嘅子女,而唔係任何其他人嘅子女.
我係死者至親,但遺囑上居然冇將我列作其中一個受益人,我覺得好唔公平,我可以點做?一般嚟講,死者生前可以訂立遺囑安排將來死後點樣處理自己嘅財,但法律仍然有若干例外嘅情況.你應該即刻搵我哋律師傾吓,睇吓可唔可以根據「財產繼承(供養遺屬及受養人)條例」要求法庭頒令容許你可獲得某些分配,在呢個法例底下,就算係冇名冇份嘅同居伴侶,私生子女等亦有機會受惠.另外,亦可考慮死者在立遺囑時嘅精神狀態同自願性,睇吓可唔可以直接挑戰死者喺立遺囑時有冇擁有相關嘅精神行為能力.
我決定要求法庭公平分配死者遺產,我要點做?如果你就住死者遺產打算有任何索償或要求,最好先搵我哋律師入一份叫「知會備忘」嘅文件,暫時阻止任何人領取「遺產承辦書」,廢事有人搶先攞到「遺產承辦書」後就分派哂所有遺產,到時就真係拗到都冇用.我哋會再詳細研究你的案件,決定如何處理.
我老公最近死咗,突然間有個女人走出嚟話係佢女朋友,仲話佢其實係我老公間公司嘅生意拍檔,我可以點做?呢類情況隨時引發遺產官司或其他商業訴訟,你最好立即搵我哋律師商量同諮詢,準備案件.
我最唔想將來後人有爭拗,我係唔係最好做定份遺囑?絕對係!其實而家 D 人思想好開通,好少再好似舊時咁避忌,只要你年滿十八歲,就有權訂立遺囑,俗稱「平安紙」.一般費用不高,做好後將來可隨時修改或另立.現在做定,亦可慳返將來後人申請承辦時的部分舉證費用,一舉數得.
做遺囑係唔係一定要揾律師做?唔一定,但我哋強烈建議你搵律師去做.遺囑係重要法律文件,千億財產都可單憑一份遺囑就決定去向,所以高等法院在審批承辦申請時都十分仔細.做遺囑必須依從一定格式,遇有年紀老邁,健康情況不皆嘅立遺囑者,要求尤其嚴格,否則將來遇上有人挑戰遺囑嘅有效性,死無對證,份遺囑有可能會被裁定無效,所以你最好正式搵律師去處理
WhatsApp 短訊聯絡
無需登記 辦公時間內
即時與服務中心職員聯絡
關於我們
張志宇律師行 © 2018 版權所有


text:
比較有良心嘅公司加班係會計返鐘或者計返錢畀你,可惜大部分公司其實係乜Q都唔會畀,特別係廣告,設計同Marketing等等.佢哋永遠覺得人工唔止包你朝9晚6嘅時間,而係包起咗你成個人,即係包括放咗工嘅時間,而家有咗whatsapp就更加方便,就算放緊假都走唔甩.大佬呀,叫人做嘢係要畀錢㗎,幾時先可以改變加班合理化呢個觀念?有啲腦細仲會衰到覺得員工係突登加班呃鐘,講真我寧願唔要你嗰少少錢,我準時收工返去休息多啲唔好?
「你做咩呀!?」我說,我心知不妙,於是即刻截住佢.「我諗住倒咗啲湯佢咋,飲唔晒呀,好飽.」Mike說.「梗係唔得啦!想死呀你!倒我阿媽啲湯!」我說,一句激嬲女朋友原來仲有呢句做例子,而阿媽就喺旁邊偷笑咗一聲.「好飽飲唔晒咪晏啲先飲囉,總之邊個都唔可以倒我阿媽啲湯,知道未?」我細細聲說.
有時唔係話唔想預早訂位,但係平日夜晚真係隨時都會OT,都唔知幾點先可以收工,點訂啫?有時就係即興想食某餐廳,咁無訂位如果滿座無得食都好正常,但最常出現嘅反而係有好多位但都唔會畀你揀位坐,個個位都係「話」畀人訂咗,但係次次我食飽走嘅時候啲位都係吉嘅,可唔可以唔好當我係弱智呢?我寧願你直接同我講:「唔好意思呀卡位我哋要留畀三位以上嘅客人.」
我從來都唔會check另一半嘅電話或者Facebook,有時知道佢同緊另一個女仔whatsapp,即使嗰個係佢以前鍾意過嘅人,係會有少少唔開心,但佢話要畀我睇佢哋嘅whatsapp對話以表清白我都係唔會睇,因為我覺得睇嚟都嘥氣.
話說上次去做facial嘅時候美容師同我講,佢每次去親澳門賭錢,一入賭場去到第一張買大細嘅賭枱,佢都會買$1000大,十次有十次都中,好邪,叫我試下.
曾經聽過阿邊邊個唔還錢,搞到連朋友都無得做,或者係某親戚借完錢走佬嘅事件.唔熟唔食,唔排除真係有啲咁衰嘅人,你估個個都可以有福同享,有難同當咩?所以我盡量都唔會同朋友或者親戚有任何錢銀上嘅瓜葛,因為錢真係萬惡之源,明明一個好好嘅人,都可能會因為錢而突然性情大變,我唔希望因為錢而破壞大家嘅關係.
Mike:「星期六爸爸媽咪去旅行呀,你過唔過嚟呀?」Brenda:「好呀,可以玩煮飯仔呀又慳錢,不過我唔過夜喇.」Mike:「吓,點解呀?」Brenda:「我第二朝要學跳舞呀,由你屋企去好遠.」Mike:「唔係吖,都係多半個鐘咋嘛.」Brenda:「咁又要早啲起身呢.」Mike:「你平時自然醒都八點幾㗎喎.」Brenda:「唔係呀,你知啦你有鼻寒聲,我夜晚瞓得唔好,第二朝好攰㗎.」Mike:「之前我哋都係咁一齊瞓㗎喎.」Brenda:「總之唔過夜啦.」
印象中細個試過講咗一句粗口(_街)就畀阿爸掌嘴,所以細細個開始我就覺得粗口係唔可以亂咁講,同埋啲人成日都話女仔人家唔好講呢啲呀,女仔講粗口好UN耳等等,所以我都盡量少講,直至我入咗一間全女班嘅PR公司.
好多人都會話:「如果有得再嚟一次,我一定唔會點點點.」但係大家都知道呢個世界係無叮噹,無得坐時光機返轉頭,發生咗就唔會再改變到,所以做每一個決定之前,我都會問清楚自己,係咪無論結果係點都唔會後悔?如果係嘅,我就會衝,咩都唔理,當然如果最尾真係奶咗嘢都無得怨,要自己承受返.我唔係好叻或者好醒目嗰啲世界女,讀書同做嘢都只係盡力做好自己本份,我永遠都記得嫲嫲以前成日同我講:「盡咗自己能力就得.」
話說有次我等緊𨋢,佢喺格𨋢入面同個阿叔傾到嘻嘻哈哈咁,然後一出𨋢見到我,即時西面仲「摺」咗我一聲,再用好不屑嘅眼神望住我,what_the_hell?我做錯咗啲咩?唔止我,佢對所有女同事都係西面,阿姐都無面畀,所以大家都好憎佢.
「有無嘢要幫手?」我說,三點正,仲有三粒鐘就放工.「唔使喇,我忙到出煙,唔得閒理你,你自己做嘢啦.」阿姐說.三個鐘之後...「你幫手寫呢份新聞稿,好趕,聽朝九點要!」阿姐說.「哦,好.」我說.今晚又唔知幾點先收得工.
賣相唔錯,點知撈咗幾下之後見到條長長頭髮,咩胃口都無晒,叫個侍應過嚟,佢淨係話:「哦,幫你換過.」一句唔好意思或者sorry都無
其實腦細已經有個固定女友,而佢平日喺公司亦對每個同事(不論男女)都好nice,對女同事唔會話借啲二抽水,或者變變態態嗰啲,正正常常男人一個,應該唔會無啦啦月圓就變人狼掛?我知,你又會話「少年你太年輕了」,狼都識扮阿婆呃小紅帽啦,何況人?喂,咁真係要去做嘢,又有得say_no咩?
對以上嘅試探,男人表現得毫不緊張,最初可能你會安慰自己,覺得佢咁答你係因為對你完全信任,等大家有足夠嘅私人空間,唔會好大男人咁要管住你,唔畀你同男性友人出街.好可惜,現實中通常都係因為男人有小三,根本無時間同心力去理你,先會顯得咁無所謂,美其名為信任,其實係因為唔夠愛.
7:55am,鬧鐘響,我嚇醒咗,眼角仲有淚水,即刻衝去望下媽媽有無事,原來佢仲瞓緊覺,即刻安心晒,呢個係我咁大個女發過最恐怖嘅惡夢.平時嘅生活總係為咗工作而忙,唔計瞓覺嘅時間,見老闆同同事一定多過見屋企人.放工返到去已經得返半條人命,有時都攰到唔想講嘢,可能媽媽問多幾句都覺得煩.夜晚亦唔係成日返屋企食飯,有時加班太夜唔想佢哋等,有時去咗拍拖,有時約咗朋友食飯,有時去咗做facial或者massage,總係有好多原因.
你諗下,十年前同而家比,仲有幾多人會買報紙睇?免費報紙還好,會用錢買報紙睇真係少之又少,後生嗰班九成九都係上網睇.特刊更加唔使講,免費派畀我我都唔想睇,你公司歷史關我叉事咩,一啲都唔interesting,仲要通常每個董事都有一版畀佢發表偉論,其實呢份嘢純粹係比啲大粒自娛,對吸引後生仔女真係零作用.至於100毛,佢未必係最好,但你睇都未睇過就話唔work,根本都無去了解過,又有咩資格批評?


text:
富士五湖
足和田山 三湖台 紅葉台 縱走
足和田山(五湖台) 1355M
三湖台 1202M
秋季行山
東海自然歩道
山利, 河口湖
全程時間: 3.5小時(包搵路及休息)
難度: 低
富士五湖行東海自然歩道第二日
今日一早坐藍色線周遊巴士往西行去足和田山登山口, 藍色巴士一日得四班車, 只有早上9:20AM出發的巴士適合今次去足和田山行山
9:40AM左右係一本木落巴士, 有路標指去足和田山
來到足和田登山口大田和, 不過on99走錯路, 沿著左邊的水泥路行咗入村, 點解行咗陣都未上山? 於是再返轉頭回到起點, 先發現個登山入口就係正個環境圖牌旁邊, 見唔見到鐵絲網度有道門, 記得出入防獸閘要關好門
因為係搵入口on9咗半個鐘, 之後行咗一陣上坡路, 約11AM便來到山脊線上, 沿除都係松樹, 所以係睇唔到富士山同下面的西湖/河口湖
話咁快就嚟到足和田山山頂, 這處有一個高架展望台(相中左上角), 可以讓遊客登高望到沿路被樹線所遮擋的富士山
向西邊遠望可以見到樹海同本栖湖
展望台下面有個阿伯係度休息中, 唔好打擾人家啦!
仲可以望到河口湖
展望台所在點的足和田山, 又名五湖台, 據說以前係可以睇晒富士五湖, 不過而家俾D樹遮晒, 個展望台又唔識好似D樹咁年年生高D, 唔識與時並進咪out囉!
跟住一路行去紅葉台
中途可以見到不少大樹被早前的颱風吹倒, 呢棵樹就特別D, 玩撕裂分化
中午12點左右來到第二個高點, 三湖台
三湖台有一片大草地, 又見到富士山啦! 1202M
下面就係西湖
有個阿伯係度休息, 阿叔我一邊望住富士山一邊食士力架, 幾爽皮!
仲可以睇晒富士山腳的樹海
係三湖台休息咗半小時食吓嘢, 12:30出發, 12:40就到紅葉台, 嗰度有間茶座, 俾200円可以上屋頂睇吓富士山咁, 雖然已過紅葉季節, 仲有D日本人開車上嚟睇吓富士山.
繞過茶座後面有東海自然歩道的山徑可以行落去竜宮洞穴, 唔駛跟車路行
係時候落山去西湖浸温泉
話咁快就落到山下樹海中的竜宮洞穴 1:20PM
行多幾步就來到公路邊等綠色周遊巴士去西湖
行咗半日山,浸吓温泉先, 成個温泉得我一條友
西湖温泉, 十二岳入口下車
浸完温泉又坐綠色周遊巴士到八木崎公園, 唔少遊客同旅行團都係嚟呢度影富士山, 不過下午天色不好, 咁我就去咗人形館食個cake set當下午茶
因為中午淨係食咗士力架同麵包當午餐, 冇米落肚, 下午5點一返到河口湖駅, 即刻走去食天婦羅做晚餐, 坐低食咗一陣, 未到5點半便有一班人排隊等入座.
是日開支
兩日巴士周遊券 1500
紅葉台 200
西湖温泉 900
人形館 cake set 830
天婦羅定食 2600
注意事項:
事前記得睇吓地圖先出發
記得提前買定兩日巴士周遊券, 逐程計加埋會好Q貴
藍線巴士一日得四班
綠線西湖巴士由早上到黃昏前都有車
11月中下旬, 紅葉台係冇紅葉睇


text:
310
9
2
港鐵尖沙咀/尖東站 N2 出口, 步行約3分鐘 繼續閱讀
電話號碼
34285545
營業時間
今日營業
11:00 - 14:00
18:30 - 23:00
星期一至四
11:00 - 14:00
18:30 - 23:00
星期五至日
11:00 - 23:00
付款方式
其他資料
網上訂座
餐廳運作模式 - B類
Wi-Fi
電話訂座
賞訂座積分
外賣服務
加一服務費
當面支付
素食
有關獎賞計劃
優惠
招牌菜
食家推介
奶酪蕃茄馬蕯拉 $85原味烤餅 $25印度特色薯蓉餡圓脆餅 $80奶油烤蘑菇串燒 $95酸辣薄荷汽水 $39以前食過幾次素食餐廳感覺都麻麻 但呢間正宗印度素菜就無令人失望了 橙色果兜馬蕯拉係撈烤餅一齊食 啲味夠濃芝士都唔漏 同個烤餅好夾就咁叫原味都好ok 個烤菇串燒有少少煙韌口感幾好 加埋小辣同芝士仲有綠色醬好特別白色果兜有個單車載住嘅係好似稀乳酪咁凍食 溝左啲脆片同豆 呢個麻麻地 因為我唔知佢係凍😂😂同太多豆了杯野飲就又酸又辣好怪 佢已經加左多啲糖都係好難入口仲有好多款菜式睇落都吸引 可以再戰 繼續閱讀
bovetlai 等級2 2021-10-11
0 瀏覽
▪Tikka Chaat 特色薯蓉圓餡餅 ($80)▪Paneer Tikka Lababdar 蕃茄奶酪馬薩拉($85)▪Garlic nann蒜味印度薄餅($30)Tikka Chaat 好aromatic,混合薯粒,鷹嘴豆和yoghurt,係完美的開胃菜.蕃茄奶酪馬薩拉 creaminess 爆燈,濃濃蕃茄味🍅,奶酪份量慷慨,粒粒手指頭咁大.記住要order埋薄餅一齊食🍛 餐廳環境幾有情調幾有vibes,是約會還是朋友聚會的價格相宜restaurant choice💕💕 當晚大約一半食客都係印度人,夠曬authentic 🕌 📍Kailash @ 尖沙咀💰💰👅👅👅👅 繼續閱讀
中伏唔L驚 等級3 2021-09-30
35 瀏覽
呢間見食評正面,又full booking,就試試佢啦,點知伏左.今晚book 8點半食,去到餐廳竟然得兩枱,重要無印度人,少少伏,但反正疫情闊d ok ge.叫左奶酪蕃茄masala,街頭小食拼盤,大蒜naan,印度飯同mango lassi,等左一陣野食黎到. 賣相幾好,大碟既,但味道真係唔得.奶酪masala味道最好食,唔辣同埋比較少香料味,似中式咖哩,但就有幾舊實豆腐(無味但一pat野咁),點大蒜naan係好食.naan好油同無蒜味.$99 十 $30街頭小食拼盤左下白色係乳酪,不喜,唔甜;右面就係買餅加一堆脆脆粟米豆(少辣),佢同另外叫有單車做盤果個一樣,酸酸辣辣還好;左上係圓餅上控堆洋蔥同蕃茄,最fresh係佢,酸甜唔辣,幾好. 整體係唔知咩黎,但味好似,但$150蚊,貴.印度飯廚師推介(不是VEG XXXXX的那個)聞落薄荷味,好彩食落正常,無咩特別味,就係香料印象飯,普通但唔難食,勝在熱.Mango lassi同女友飲兩啖想嘔,藥水味,飲飲下似普通乳酪飲品,但藥水味,飲左1/3收左皮,成4x貴.整體,我唔識欣賞,都唔知好評點黎,只講賣相係好既,但味道真係唔好食,同埋貴.85折後加一都要$440,差到P.S. 好唔老實,想試既朋友要肯定枱面有齊一枝大水一枝細水,差是但一枝都要坐低前同waiter講拎走.我地坐低左無為意,食食下見有d枱有枝細水,我地就無,埋單就多左$20,我講無飲到,但口同鼻拗,照收.#廚師唔戴口罩整野食,open kitchen俾客睇住好心做好少少啦 繼續閱讀
LauWingChi 等級2 2021-09-17
265 瀏覽
支持下食印度菜嘅黃店 💛呢一間印度素餐廳令我眼前一亮.之前冇食過有奶酪嘅馬薩拉,一食落去浸味好獨特,唔識形容,但浸奶酪味配埋呢個肉汁真係好正!!配埋Nann食真係好正,拎嚟送飯亦得,嗌多啲Nann食點嚟都可以,嚟到一定要試呢款!!!唔明點解呢款喺menu冇廚師帽lol3個人埋單都係$406,算係幾ok.openrice訂定位有85折,只係兩支放喺張枱原來要收成$40,覺得有啲搵笨,早知叫佢拎tap water.一定會再嚟食!!! 繼續閱讀
SumTasteofHappi 等級3 2021-09-14
239 瀏覽
聽朋友介紹去到間意料之外幾唔錯嘅印度菜餐廳💕本身有啲偏見會擔心衛生/環境舒適程度 但一入門口見到咁光亮 仲有唔少沙發座 上面掛住唔同嘅廚具 成個環境宣揚嘅印度特式真係幾煥然一新🤩野食種類又夠多 每份價錢平均係100蚊樓下 極推薦比想試唔同款式印度菜嘅大家🥴性價比幾高!係好滿足試到咁多特式dishes 絕對可以encore!!...🦔👉印度特色薄荷水配炸圓脆餅 $77Pani Puri朋友話呢道菜式唔可以唔試 都幾出名🤪外層相當薄脆 又唔油膩 內裡係啲脆脆地嘅細波粒 仲有啲薯仔粒 倒埋附上嘅薄荷水同羅望子醬 感覺幾特別幾新鮮 味道唔抗拒 酸甜幾適中 反正咬落口感好得意 worth trying!!...🦔👉奶酪蕃茄馬薩拉 $85Paneer Tikka Lababdar食印度菜點可以唔食naan!呢啲要趁熱食先好味 新鮮熱到差啲撕唔到🤪聞落已經好香🧀 咬落更甚!! 餅皮唔會過厚 味道適宜💕👉Masala Cheese Naan 馬薩拉芝士烤餅如果你真係大愛芝士先好叫😂都幾重口味 芝士好濃 比起以上嘅餡餅更偏咸 嘛 反正我都咁鍾意🤪...🦔👉素印度黃飯 $77Veg Pulao睇落好普通係咪🤪但粒粒分明嘅印度香飯真係令人食唔停口 唔知點解就係所有材料都好common 調味又唔係好重手 就係令人覺得好食嘅🍚食落又唔會好油膩 重點係討厭青豆嘅朋友竟然話呢個嘅青豆無陣苦味 反而甜甜地好啱胃口!...🦔👉某種Masala🤣食落有香料微微嘅辛辣味 再加埋內裡配菜都唔少🤪就咁食都好okay!! 用黎撈飯沾餅食都很不錯👍...🦔👉煉奶炸奶球 $77好甜嘅甜品😂陣cream狀嘅醬係幾好味嘅 所謂嘅炸奶球就係嗰嚿疑似浸過糖漿嘅啡色團子 有兩三嚿但甜到食唔哂 宜少吃kekee...🦔👉印度奶昔 $54Patiyala Lassi味道有得揀: sweet/salted/mango&fennel 芒果味真係好穩陣嘅好味🥭唔假嘅芒果味 質感又好濃稠 同yogurt幾相似然而我個frd對咸味好感興趣🌝所以就點咗比我試 勸大家唔好亂試野 除非你好鍾意飲又咸又有特式香料味嘅乳酪產品...🦔👉奶酪蕃茄玉米湯 $50Cheesy Corn Tomato Soup個份量真係同我地飲開嘅餐湯差唔多再多啲 但大家分黎試試都幾開胃!全部打成蓉所以討厭蕃茄嘅唔驚kekee 飲落唔會過酸 淡淡嘅栗米芝士味 又唔會好罐頭嘅感覺 幾啱做前菜🥰 繼續閱讀


text:
– 過往嘅中東及泰國音樂元素健在,民族感依然強烈
– 但要老屈的話,其實每次聽,腦入面都會跑出一個牛仔喺大漠中穿梭,好似以前萬寶路廣告果啲畫面咁樣
– 專輯同名曲〈Texas Sun〉絕對係今年最出色嘅single之一(雖然其實係上年12月4日釋出),好似太陽咁溫暖
– 第三首〈C-Side〉都好好聽!
– 客席歌手 Leon Bridges 把聲非常襟J,古典soul味濃厚,大家不妨聽聽佢嘅個人作品,有時有 John Mayer 份㗎
關於呢張EP可以講嘅唔多,the music speaks for itself,每一首都抵聽.
見證 Khruangbin 近兩年迅速冒起,不期然有當年睇住 Tame Impala 爆紅嘅既視感,同樣有深厚迷幻根底,同樣有個頭髮長長嘅鬍鬚仔.只不過當年 Kevin Parker 因為把聲而被寄望承繼 John Lennon 衣砵,而 Khruangbin……似乎無得類比,從未出現過一隊用泰國/中東民族音樂做膽嘅德洲樂隊,歐美係有一批鍾情東方古老神秘音樂嘅知識份子,但 Khruangbin 係打到入主流,而且可以去到 Coachella,Primavera Sound 呢啲大fest嘅二線頭位;當高質嘢得到應有質量嘅迴響,原來你又會忽然覺得好出奇,唉,真係抵死.
佢哋第一隻碟都仲會唱幾句,第二隻基本唔出聲,完全係靠音樂底蘊征服樂迷,嚟到第三張專輯《Texas Sun》,又居然搵唱開騷靈嘢,有一把沉厚靚聲嘅男歌手 Leon Bridges 合作(兩者曾經一齊走tour).
初頭都驚出嚟效果會否太老正,但事實係兩者夾埋玩出迷幻公路電影嘅荒野畫面,Khruangbin 選用柔性嘅西班牙結他配合 Leon,成品聽上去既正氣,又有生死無常嘅滄桑質感,用嚟做第一季《True Detective》或者《真心英雄》soundtrack好似會幾適合.
加上隻碟封面咁靚,見字飲水,跟手去旺角深水埗觀塘是旦一間唱片鋪幫襯下啦,已經冇乜幾間淨低㗎喇.


text: 抒情文,既唔洗死背例子,又可以創作屬於自己嘅故事,無咁多結構上嘅限制,係唔少同學仔嘅不二之選.不過,相信作開抒情文嘅你一定會俾人話過,「文章立意吾夠深刻」,「反思平庸」,究竟點先到可以寫出一篇富有深度嘅文章,令評卷員回味無窮呢?今日就等小編分享下立意最重要嘅三個步驟,上星無難度! 1.睇清楚題目提供左啲咩材料 審題其實係立意前最重要嘅一步,雖說寫抒情文自由度大,但係好多時候題目嘅關鍵字已經暗示左寫作方向.喺落筆之前一定要認真用幾分鐘時間,搵出題目嘅關鍵字眼,有助同學仔後面立意唔會離題!就要2020年文憑試中文卷二第一題為例 在我認識的人當中,他最能體現「嚴以律己,寬以待人」的美德.試寫作文章一篇,描述這位人物的言行. 呢條題目嘅關鍵字有:「最能」,「描述」. 好多同學會誤以為,所謂關鍵字就係題目嘅重點,如:「嚴以律己,寬以待人」.其實咁樣做對於審題係冇太大作用㗎,真正嘅關鍵字係一啲可以體現題目方向嘅字眼,喺立意嘅時候就唔會迷失左方向啦! 2.確定反思對象同方向 一篇完整嘅立意往往針對一個主題,例如:親情,友情,個人品德,待人處事等.喺呢個部份,同學仔可能會發現大家寫嘅方向都差唔多,文章開始趨向平庸以及大衆化.秘訣其實係主題背後嘅情感,而非思考本身.要謹記,抒情文之所以為抒情文,在於所表達嘅感情,切忌說教式嘅反思. 同樣以2020年卷二嘅題目為例,我哋得知題目要求考針對一人,描寫其行為特徵,突出其「嚴以律己,寬以待人」嘅性格特點.假如以親情方向為目標,係要表達對該對象嘅感激之情/思念之意/仰慕之心?呢部份往往係考生們嘅分水嶺,高下之分.喺寫文嘅同時,提醒自己每段以唔同嘅方式表達該情感變化,要有意識咁扣緊主題. 3.運用逆向思維 評卷員一日可能要批改不下百篇文章,毫無新意嘅文章會瞬間降低評卷員對文章嘅整體印象.同學仔喺情感同故事情節上善用逆向思考,有助昇華文章. 繼續以2020年卷二為例,先以正常思維構思文章立意,同學仔可能會寫爺爺一生都徹「嚴以律己,寬以待人」,以唔同嘅角度描寫爺爺嘅為人,寫作者嘅感激之情. 若同學仔以逆向思維構思,可以先寫作者一直都對爺爺有所誤解,以插敘嘅手法回憶以往爺爺嘅言行,後來明白爺爺係「嚴以律己,寬以待人」,帶出作者嘅愧疚之情,同時間接表達對爺爺嘅欣賞. 同學仔不妨不時練習審題,在腦海中構思文章嘅立意,訓練自己逆向思維嘅能力,喺正式考試嘅時候就更得心應手!


text:
好多人都會覺得準備文憑試瞓覺等於浪費時間.今日作者就同你講瞓覺?都可以溫書!瞓覺?都係一個考好DSE嘅攻略!
睡眠記憶法
唔知你有冇諗過瞓覺都可以溫書?🤩相信有讀bio嘅同學,都知道咩係突觸Synapse🧠💥咁你又知唔知道,原來睡眠的時候不單單會整理日常嘅記憶,同時將短期記憶轉化成長期記憶🤩所以話瞓覺真係好重要架🤪呢個記憶嘅黃金機會我哋就梗係唔可以白白錯過啦!以下呢個三文治記憶法就係小編睇完石井貴士寫嘅《1分鐘超強記憶法》之後整理出嚟並加以修改,變成一個香港中學生都可以使用嘅溫書小技巧🥰
考試溫習期溫書小技巧——記憶最活躍時段
睡前十五分鐘🌙
睇一次今日溫過嘅內容/ 要每日regular背,累積嘅嘢e.g. 好詞好句&synonyms
醒後十五分鐘☀
將尋晚訓教之前所睇嘅內容重溫多次,加以鞏固記憶,令效果倍增📈
緊記:呢個時候你要做嘅只係複習尋晚訓前嘅知識,並唔係背誦新嘅知識‼
最佳睡眠長度
- 最好訓7到8個鐘,避免訓少過6個鐘,以免第日返學冇精神
- 呢個時候,你嘅大腦會幫你整理你頭先所溫過嘅內容,並將佢哋存入長期記憶
其實書本本來所寫嘅係睡前及醒後嘅九十分鐘,但係礙於香港中學生並唔係每一個或者每一日都可以係朝早醒後即刻抽九十分鐘複習,同埋九十分鐘相比起十五分鐘更難每日堅持,所以小編喺度所寫嘅就喺用十五分鐘為單位,同學可以按自己嘅能力同埋需要自行調整🥰
睇完之後係咪即刻好想訓翻個15分鐘呢?雖然訓覺係重要,但係都唔好忘記作者係話:「訓覺嘅時候整理日常記憶~」如果你由日頭訓到夜晚~咁瞓覺應該就幫唔到你溫書喇~希望呢篇文章都可以幫助到你考好DSE啦!文憑試加油!
想知道 Smarkle_DSE 嘅小編係中六嘅時侯溫幾耐習同點樣管理時間?快啲㩒入嚟呢度睇下喇!


text:
「數據」
做數據分析最討厭嘅唔係對住啲數字,而係辛辛苦苦做完嘅報告無人睇.所以數據分析師嘅其中一個必須嘅技能就係將繁複嘅數字簡單化!然後再用適合嘅方法將數字呈現出嚟,之後加以一個動人嘅故事將前因後果串連起嚟.市面上當然有好多唔同種類嘅產品,當然你亦都可以用最傳統嘅方法,就係 Excel 加 Power Point 啦,不過好多時都會做死自己.
「分析」
今時今日仲等人俾報告同數據你?其實如果係一啲簡單同直接嘅數據,基本上我會稱為恆常數據,因為只係俾大家知道目前嘅營運狀況.當然好多時要搵到有用嘅數據要再深入咁去分析,而十個有九個客戶都唔覺得要做一份好嘅報告背後其實係需要好多功夫.不過慶幸而家有一個全免費嘅工具,Google Data Studio!其實佢同Power Point 冇乜分別,只係將不同數據一次過係一個平台處理同做報告.超級方便同慳時間!
「報告」
Google Data Studio 係 Google Maketing Platform 嘅其中一個產品.主要係將數據圖像化,而且背後可以同時間連結 不同嘅數據源.所以再唔需要將唔同嘅數據下載,然後再辛辛苦苦將每一種數據搬返入一個 Excel 去做分析. 更重要嘅係佢嘅功能不斷進步,係短短幾年已經係好多人會用嘅一個工具,而且好多時已經取代咗傳統 PowerPoint 嘅報告模式.當然最煞食嘅係 Google 將嚟個產品完全免費俾所有人用!真係邊夠佢玩呀?


text:
女人最緊要有自信,而以下呢10位,更加自信到無懼素顏!雖然佢哋可能都會戴下大眼仔,畫吓內眼線同戴眼鏡,但貴為明星都可以做到幾乎零化妝,真係少啲勇氣都唔得.
李佳芯
最近於無綫熱播劇《BB來了》飾演女主角嘅李佳芯,原來都好敢於以真面目示人.劇中佢飾演一名新手媽咪,被網民大選演得「貼地」;而網上亦搵到佢素顏嘅相片.35歲嘅李佳芯雖然都有戴眼鏡,但主要係營造文青,同埋鄰家女孩感覺,而且見到佢皮膚keep得好好,唔上粉都好白呀!
黃心穎
黃心穎係2012年港姐亞軍,現年29歲嘅佢一直都係網民心目中嘅女神!黃心穎天生麗質,加上與馬國明愛得甜蜜,有愛情滋潤當然又靚又有自信啦!黃心穎於《宮心計2深宮計》飾演甘若芊一角,宮女Look都令人留下深刻印象,平日就算唔化濃妝,只係輕輕畫個內眼線或者戴大眼con,已經好靚喇!
陳煒
同樣有參演《宮心計2深宮計》,飾演太平公主嘅陳煒,雖然已44歲,但素顏都一樣又靚又有自信.作為90年代選美入行,一定係「真材實料」嘅美女!陳煒近日分享一張全素顏照,原來唔化妝嘅佢都有另一種自然美,而且望落仲好似更加後生?!又自信,演技又好,真係好有實力!
王君馨
32歲嘅王君馨﹐07年參加港姐競選獲得亞軍,入行後最為人熟悉就係飾演《城寨英雄》花曼一角.睇返王君馨嘅素顏相,眼圈,皮膚比較黑,但五官好靚!而王君馨於劇中打八極拳,身材Fit之餘,更無懼於疲倦時以素顏示人,自信心爆燈!
除咗以上4位敢素顏嘅自信女星,以下呢6位都係無懼素顏嘅女明星!至於邊個素顏最好睇,邊個同上妝之後分別最大,就留返畀大家自行判斷喇!


text:
一年前嘅今日,係《暴》(睇返第一部份)嘅首演日.一連兩晚,每晚三套短歌劇,都係以我嘅作品做壓軸.
經過幾個禮拜倉促嘅排練,終於嚟到最後幾日.呢幾日,可能係我成世人最大壓力嘅幾日.
牛津嘅學生音樂文化同我喺中大嘅習慣都好唔同.因為每個學期得八個禮拜,而且音樂嘅表演,活動同玩音樂嘅學生係完全唔成正比,所以好多樂手都同時參與幾個project.結果,搞音樂會永遠都好趕,往往去到最後一兩次排練先齊人.
星期五.演出前四日,係第一次樂團排練.我由演員嘅排練趕過去,一入到間房,成個人窒咗.成個「樂團」,就得眼前嘅三,四人.我雖然冇寫畀一隊完整嘅樂團(場地都唔夠裝),但係三套歌劇之中,我隊樂隊係最多人嘅,十個左右.
得返四日,已經好考視奏,學新歌嘅能力,仲要咁多人一次排練都未去過.
Continue reading
上回講咗成個暑假之中,幾經辛苦,喺劇作家支持之下,落筆將個抗暴歌劇嘅概念寫成音樂.
其實因為工程都幾大,小弟又唔係神速作曲家,所以排練去到一半,先真真正正出到完整嘅一份譜出嚟.開始排練嘅時候,其實成套嘢得兩幕,最核心,最長嘅第三幕,影都未有.好彩我個哲學碩士課程第二年冇堂上,淨係做研究,而我嘅研究就係作曲,所以可以一邊喺排練裡面扮演伴奏+顧問嘅角色,一邊專注趕工.十一月頭左右,終於連得「暴政」嘅「後話」(第四幕)都寫完,辛苦曬女高音要短時間背譜.好彩淨係為難佢一個啫(好似係).
成個籌備過程,除咗卜場等事務,或者搵齊人碌一次之外,都係嗰場音樂會之中三套歌劇各自進行.換言之,即係我話事.咁大個人,上莊做P,project做阿頭都唔係未試過,但係咁大場製作,畀個對戲劇,舞台咁陌生嘅人帶領,會出事.
第一次排練前一粒鐘,我約咗個心腹出嚟飲杯咖啡.我本來諗住自己指揮埋,但係發覺已經太大責任,自己又唔係特別多經驗,無謂再徒然增加壓力,風險,所以就搵咗佢做音樂總監(即係指揮),我自己做副總監(即係伴奏).我同佢講,我對佢技巧有完全嘅信心,只希望佢進入到我嘅世界,明白我呢啲複雜而抽象嘅音樂,係點樣表達個故事,點樣講個中心思想出嚟.
Continue reading
上回講咗我點樣從零開始,受香港抗暴之戰啟發,構思咗一個將真實事件戲劇化,探「暴動」同「暴政」嘅劇本.然之後,就嗱嗱聲搵人寫劇本.
唔試唔知,搵人寫歌劇嘅劇本都幾難.一方面要識發展一個故事,同埋將個故事濃縮,設計成一個舞台表演,另一方面要識用(相對上比較)詩嘅語言嚟創作,最好有啲音樂感添.喺我呢個project裡面,就再加上要熟識香港時事,但係又要用英文寫嘅要求,更需要有至少一兩個月嘅空閒時間投放入去.
我一開始試過問喺自己嘅奇博學院(Keble College)識嘅創意寫作學生,佢本身有同我打算夾弦樂四重奏(最後拖下拖下拖到武肺),都好有興趣幫手寫,但係暑假忙住寫論文,皮爾修.又試過搵暴大音樂系有英詩底嘅師弟墊屍底,可惜佢文筆又生疏,又忙住搞音樂會.
最後friend搭friend搵咗一個寫開英詩嘅,見住佢有寫開……性質相近嘅題材(放過佢啦国安叔叔),就大膽向佢提出呢個構想.從此,呢套劇,就開始由一個人嘅project,漸漸變成一team人嘅project.
Continue reading
話說,我寫咗套歌劇.
明明由細到大都比較少接觸歌劇呢個媒介,完全冇諗過成世人會有機會參與製作,更遑論喺學生時期.點知因緣際會,就喺牛津成為咗哎吖歌劇作曲家.做完先知,喺英國嘅作曲學生之間,係幾咁平常嘅事.
套劇十一月尾上演,三月放上YouTube,南華早報有個鬼鬼地黃黃地嘅記者仔見到就嚟訪問我,仲好有心機噉搵曬我成team人傾.後來遲遲未見報,諗下都知應該係上頭㩒住咗.報館拖到「武肺,好忙」嘅藉口都冇埋,就出現咗国安法.我見反正出街無望,心諗,頂,我自己寫算.終究係美好嘅回憶嚟,值得寫低,將佢一一記錄落嚟.
Continue reading


text:
參加咗ESD Wedding 嘅 “情侶.旅程 心動時刻” 嘅比賽,竟然贏到2獎呀, 係免費峇里島Club med 4日3夜呀 😱! 收到獎品後見到要去旅行一個月前先可以訂房,好擔心book 唔到.好彩我同老公嘅公司請假都方便先去得成,仲好好彩咁book 到asia miles 機票 😁😁~
終於都出發啦! 我同老公之前都有去過峇里,所以今次大部分時間都真係留咗係酒店
第一日因為飛機delay 咗2個鐘,我地去到酒店已經夠鐘食晚飯.一放低完啲嘢係房,我地就沖出去Agung restaurant 到食自助餐. 啲嘢食真係多到 😱😱 每個國家都有自己一個section,究竟佢地有幾多個廚師 🙈
食食吓嘢,有個GM 出黎話club med 嘅style 就係啲員工會坐落黎一齊食lunch or dinner. 所以今次佢就join 咗我地,同我地分享吓佢嘅經歷, 仲介紹咗我地去玩Club Med 有嘅service, 原來真係好多嘢.最好係佢有個BB 或者小朋友嘅club house. 啲家長可以放低小朋友係個到,每日都有唔同活動,咁啲家長就可以自己去玩/ 放鬆吓啦 (不過我地暫時未用到呢個service)
食完嘢就咁起身走人.Club Med 連飲品都係全包架,得閒飲吓酒,cocktail, 果汁,咩都有 👍 (check out 完仲可以用啲facility 同係咁食係咁飲)
每日Club Med 都安排唔同嘅節目,可以download 佢地個app 就睇到活動表.今晚就有類似馬戲團嘅表演/ 舞蹈,仲有Fire dance 睇,坐係個bar 到飲住嘢睇真係幾舒服 🍸 每晚都仲有Clubbing 架
第二日
我地一早book 咗去Ubud, 有好多影靚相嘅景點呀 😍 不過好可惜,落咗差唔多成日雨 😭
因為前一晚同個GM 傾完計,佢話Deck restaurant 個dinner 要早一日book. 咁我地琴晚食完飯去reception 啦,點知佢話booking 時間關咗,咁因為今日早出又未開,所以我地就叫reception 留張紙.點知返到黎先話private event, 今晚唔開 😓 咁佢又幫唔到我book 第3晚喎,因為又關咗.仲話已經fully booked.
但係因為聽晚已經係我地最後一晚,所以我要求同manager 傾.點知又即刻可以幫我 book 聽日 😓 即係點? 要嘈佢先會幫你做?
咁無計啦,結果又去咗Agung restaurant. 好彩啲嘢食同琴日有啲唔同
第三日
朝早玩咗paddle board.. 無人教都唔緊要,我地休息緊個陣拉咗個板上岸,個啲staff 仲同我講 “你係個邊攞板,唔該還返去個邊”. 第一,我未玩完; 第二,唔係我想係呢邊上岸,係啲水流推我過黎…
玩咗一陣就諗住去The Deck Restaurant late breakfast. 我地 11:38am 去到,佢原來11:30 關,差少少時間都唔俾入. 我地太肚餓, 唯有去Agung restaurant 食少少嘢,之後去附近影吓相,等到2pm 返去食lunch
個戶外地方好靚,周圍都係俾水圍住,好舒服.不過lunch 啲嘢就真係唔好食啦…
呢到有2個泳池架.一個Fun pool, 大人細路都去得,另一個就只限成人使用.Zen Pool 隔離就係草地,望住呢啲藍天白雲,同綠悠悠嘅草地…. 咁先係放假架嘛!
夜晚再返黎Deck Restaurant 食dinner, 今次好食 😋 龍蝦湯,Tuna tataki, 帶子, 法式燉蛋,全部都好好食呀! Lets treat this as our honeymoon dinner! ❤❤
第四日
今日決定訓到10點,起身食早餐 (好失望,咁大間酒店,遲check out 一個鐘都要收錢) .周圍行吓,再食lunch, 之後係沙灘附近搵咗個位訓吓就出去按摩 💆♂ (不過好彩check out 完仲可以用啲facility 同係咁食係咁飲)
Club Med 地方大,真係幾多影靚相位 📸 不過有對難搵人幫手影相,都係自己帶腳架好啲.
雖然Club Med 好似包咗好多嘢咁,但係個booking system 真係差.要前一日先可以book Deck Restaurant 個dinner, 仲要係指定時間book; 水上活動又要個朝 9am 先可以book 😓, 仲要原來8:30am 左右去排隊 😥😥😥 無人講過, 搞到我地第3日9:30 到,windsurf 已經full 哂…唯有去玩paddle board..
有小朋友,或者只係想曬太陽就ok 嘅,不過如果大家鍾意多啲活動,explore 吓,就揀其他酒店啦
#寫出你遊歷 #GoHoneymoon #蜜月旅行


text:
以前雜果沙律BB時用開嘅幾張地墊已經被佢兩個整爛, 唉! 不過, 沙律出世時代又無d質料好靚又厚嘅地墊,當時只有買普通嬰兒地墊比佢.而家爛咗都諗過要唔要換, 不過佢地兩隻馬騮成日鐘意係屋企跳嚟跳去(怕佢兩個跌倒整到, 尤其雜果仲得三歳), 而且佢地又鐘意係地上玩具, 最後決定搜尋下而家有乜又好又安全又美觀嘅地墊.
我知好多朋友有買韓國嘅嬰兒地墊,佢地都話幾好.最後我發現咗其中一隻韓國嬰兒地墊品牌Creamhaus嘅地墊好靚, 所有地墊顔色都係粉色為主, 好柔和, 好襯小朋友(尤其BB).再睇埋佢公司嘅資料, 由於小朋友大部份玩具顔色都係好鮮艷, 如果用Cream色, 小朋友可以容易揾到佢地七彩玩具及提升玩耍時的集中力, 而且可以令小朋友有安寧嘅心境.我自己好鐘意佢d地墊顔色, 配搭好舒服, 放係任何家居都適合.
粉色嘅地墊! 好易襯托不同家居!
顔色係其中原因, 而另一個原因係Creamhaus嘅地墊可以自由拼拼貼貼(有長方形及正方形選擇), 每張地墊也有黏貼, 可以按自己屋企空間靈活改變, 而且仲有牆墊, 好啱雜果, 佢成日周圍跳撞到.另外, 附有3M凍膜貼,方便貼牆和地, 仲有除塵貼, 可以清除墊上塵埃 .雜果沙律見到新地墊也一齊參與拼貼佢地活動空間.
可自由拼拼貼貼
3M凍膜貼及除塵貼
我揀咗Creamhaus 嘅拼拼貼貼地墊和牆墊外, 仲有一張冰雪帳篷地墊, 呢張地墊設計好特別, 佢打開時係一張長方大地墊, 但加上地墊的拉鏈及黏貼帶就可以變成一個三角錐體帳篷, 可以隨時變動, 墊上仲有Creamhaus 嘅代表公仔~ NUQ (北極熊)的腳印, 好可愛! 另外, 我睇報導發現冰雪帳篷地墊最近攞咗香港貿發局頒發嘅「最佳嬰兒用品大獎」, 咁樣更加證明產品安全及設計切合香港家庭.我自己好欣賞呢個設計, 攞獎實在有理.雜果沙律見到張地墊可以變成佢地小天地不知幾開心, 成日係入面玩.
冰雪帳篷地墊, 佢打開時係一張長方大地墊, 但可加上地墊的拉鏈及黏貼帶變成一個三角錐體帳篷
冰雪帳篷地墊
冰雪帳篷地墊 – 放平係一張大地墊
黏貼帶
拉開拉鏈,帳篷嘅門可以關上
冰雪帳篷地墊 ~ 可變成三角錐體帳篷
雜果沙律係帳篷內玩
我嘅姪仔就快出世啦! 我第一次做姑姑(唔想叫姑媽,好老咁…哈哈!), 我已打算買Creamhaus 地墊作為佢的禮物.另外,我揀地墊時見到Creamhaus嘅BB系列中有個雪人公仔, INUA, 佢背後有一個故事, INUA職責係守護初生BB,帶領BB係人生中尋找七樣寶物, 包括愛丶勇氣丶耐性丶身心健康丶善良丶智慧和有個性.我聽完之後, 覺得正正係所有大人對小朋友成長的寄望, 好有意思.好期待姪仔出世時可以送比佢並保護佢快樂地成長!
雪人公仔, INUA.守護初生BB,帶領BB係人生中尋找七樣寶物, 包括愛丶勇氣丶耐性丶身心健康丶善良丶智慧和有個性.


text:
2020年7月23日星期四
麻辣燙:得閒就要辣聚
都不知幾時嘅習慣,而家勁鍾意食辣野.
小食,午餐和晚餐都好,都喜歡食下少少辣野,開胃得來又刺激,尤其鍾意食到大汗淋漓嘅感覺.
相信呢個絕對係喜歡食辣嘅人先至明白.
久不久都會有朋友搞下辣局,自己又會搵唔同嘅辣野餐廳去試.
今晚就介紹呢間麻辣燙,之前真係完全唔識呢間餐廳,朋友介紹嘅時候,佢話原來呢度曾經係有米芝蓮嘅推介,令我更加期待.
星期五嘅晚上,來到基本上高朋滿座,全部都係外國人,同隔離大館嘅酒吧差唔多.
當然你會立刻諗主力以外國人做target 嘅辣野夠唔夠正宗?會係乜嘢玩法.大家睇下今晚食啲乜.
前菜花生幾好食,雖然唔辣.
呢度嘅紅油抄手,出奇地勁辣.同好多中式地方提供嘅抄手唔同,這裏比較小巧玲瓏,又得意,肉不太多,你只感受到抄手入邊全部都係肉碎和辣椒香嘅誘惑,食完又唔會太過覺得肥膩同好飽,辣度就真係幾勁,好深刻,亦都證明咗呢度嘅辣唔係省油燈.
別不同燙雞片,不錯,雖然雞肉唔算滑,但係加埋炸菠菜,好食好好送酒.
麻婆豆腐可能係食辣野中最普通嘅食物,呢個阿婆麻婆豆腐,又係送飯一流,佢唔係死辣嘅一種,有一種濃烈嘅醬汁風味,也不錯,不過相對呢度嘅風格都係比較細碟,大食的可能會唔夠喉.
今晚嘅主角應該係呢個霸王辣椒軟殼蟹,賣相來說,怕辣嘅話應該會好驚,見到全部都係辣椒花椒等等,就估應該會好辣,老實說,個味道出奇地溫和,軟殼蟹啖啖都非常之好吃,而且炸得乾爽,完全零油份.
主菜則選上黑松露雞絲辣炒飯,基本上呢個同辣完全扯不上任何關係,對我來說,零辣度,不過相對來講,炒飯唔太油膩,也算乾爽,只不過我覺得較淋身,唔算係我最理想嘅炒飯味道.
尾聲嘅甜品選了拔絲草莓,呢個相對少見,個樣絕對好似藝術品一樣,雖然我一直唔特別愛甜品,但呢個都整得幾好食.
最後一提呢度嘅Cocktail全部都好出色,你同呢度嘅職員佢地都會特別去調教一啲適合你口味嘅cocktail俾你,今晚試左幾杯,今晚最喜歡嘅就係呢杯威士忌加花椒同rosemary,味道好精彩,辣度香噴噴,同時體驗到威士忌嘅香濃,愛杯中物嘅記得不能錯過.
當然如果你唔飲酒,都有好多解辣飲品.
訂閱: 發佈留言 (Atom)


text:
(韓星齊玩雪)防彈RM同雪鴨組「DTS」 Jennie 瑟琪雪中興奮彈彈跳2021-01-07 16:00
韓國近日天氣寒冷,今日首爾的最低氣溫更只得零下19度,凍到打冷震之餘仲要落大雪!雖然香港冇機會見到落雪景象,疫情下亦冇辦法出國感受落雪,不過睇住一班韓星玩雪玩得咁開心,惟有睇咗當去咗啦.
RM@防彈少年團
防彈少年團隊長RM雖然冇Post出自己嘅相同片,不過一啲都唔輸蝕,佢用雪整咗7隻工整嘅鴨仔,再一字排開.RM更留言指鴨仔們係「DTS」,即係鴨仔版嘅防彈少年團,連玩雪都慣住一班隊友,呢位隊長真係好Warm呀.
Jessica
少女時代出身嘅Solo歌手Jessica Post出身處瑞士嘅舊相,藍天白雲加埋雪山景真係無敵.Jessica搞笑表示好掛住《魔雪奇緣》嘅雪人Olaf,更在限時動態用一張Olaf嘅GIF圖就話對方「嚟咗」,有睇完相當自己去咗旅行嘅Feel喎.
Jennie@BLACKPINK
BLACKPINK嘅Jennie喺一片好厚嘅雪地上影相,頭頂有飄雪好浪漫,唔知佢係咪搵到隱世雪地呢,竟然只得Jennie留下嘅幾個足印!平時喺舞台上夠晒霸氣同Cool嘅Jennie,見到落雪都開心到彈吓彈吓,反差夠晒可愛.
瑟琪@Red Velvet
同舞台上好大反差嘅仲有Red Velvet嘅瑟琪,佢都忍唔住喺雪地彈吓彈吓,仲開心到轉咗個圈,除此之外佢仲影到一張雪花大大片飛落嚟嘅靚相.貼心嘅瑟琪更留言提醒大家小心雪地,人靚心更靚.
姜丹尼爾
限定男團Wanna One出身嘅Solo歌手姜丹尼爾就拍咗個小小嘅Vlog.佢先表示外面落大雪,鏡頭一轉姜丹尼爾已經換好禦寒衣物,親身上陣話要教大家整雪天使喎!原來大字形瞓喺地下再不斷郁動手腳就可以整到,Cute到呢.
輝人@MAMAMOO
唔知韓國係咪除咗堆雪人都流行堆雪鴨呢,無獨有偶MAMAMOO嘅輝人都整咗好多鴨仔,仲排滿一整條欄杆!鴨仔嘅Size十分迷你,只有手心咁大,成功將所有鴨仔放上欄杆之後,輝人同朋友開心到係咁歡呼,好搞笑.


text:
BB啱啱出世,好多時都未習慣離開咗母體嘅光亮環境,加上喺媽媽肚入面八至九成嘅時間都係睡眠狀況,所以一出世嘅頭三個月就係佢哋嘅適應期!咁呢三個月有咩事項要注意?點先可以令佢自主入睡一覺瞓天光?以下小編陪你齊齊學!
1.睡眠時間較長:初生BB全日大概18至20個鐘都係喺睡眠狀態.
2. 睡眠容易斷斷續續:初生BB好容易就會醒,但相對都好易再入睡.
3. 無晝夜之分:因為胎兒喺媽媽嘅肚入面嘅時候,九個月都係喺暗暗嘅環境內成長,所以佢啱啱出世,其實冇咁快會適應到大人嘅生活同世界.
用防踢被睡袍,恆溫一覺瞓天光!
Homey8 睡袍禮盒 >>按此購買
日頭嘅時候,媽咪可以設定喺朝早七點至是八點,大人起身嘅時候,就先叫醒BB!當成係佢每日嘅第一餐,固定先俾佢食飽奶之後,再開始陪佢玩!譬如話俾佢睇黑白視覺卡,或者係唱歌播歌俾佢聽,過程中可以盡量營造環境光啲,嘈吵啲,等BB增加清醒嘅時間!每次規律咁四個鐘,做食,玩,瞓嘅動作,消耗多啲寶寶嘅體力,咁佢就會比較集中喺夜晚睡眠時間瞓得冧啲啦!
建議媽咪可以喺夜晚睡前做啲固定嘅睡眠儀式,就好似先幫BB沖一個舒服嘅溫水涼,或者幫佢全身按摩,放鬆肌肉!甚至可以再俾佢食飽啲,然後將燈調暗,播放一啲比較柔和嘅音樂.記得要喺BB仲未瞓著嘅時候,放返BB落小床,俾寶寶習慣喺自己嘅床上面瞓覺!
通常媽咪因為要母乳哺餵,所以可能經常將BB放喺自己旁邊,但咁樣嘅時間耐咗或會影響寶寶容易醒瞓,只要大人一個轉身,就將寶寶嘈醒!另外同床瞓對BB嚟講都非常危險,所以建議新手爸爸媽媽可以同房不同床,咁樣大人定BB都會比較好瞓!
絲綢般幼滑觸感,適合嬰兒肌膚使用!
Baby Ginger太空冒險嬰兒包巾 >>按此購買
抱睡都係其中非常困擾媽媽嘅問題,因為BB好多時一放落床就喊,抱一日天對媽媽嚟講當然好攰啦!要留意嘅係抱睡都帶有危險性嘅,若媽媽過度疲累瞓著咗嘅話,BB好容易就會喺媽咪懷中跌落床!建議媽媽們朝早可以多抱著寶寶,多同佢講話或多互動以滿足佢,咁樣夜晚先會比較冇咁需要媽咪抱住佢!
建議環境唔好太凍或太熱為佳,都唔好幫BB著太多層衣物,否則太熱嘅話BB都會瞓得冇咁冧!另一方面,因為啱啱出世嘅BB會有驚嚇反射嘅動作,所以夜晚有時會瞓下又驚醒.呢個情況建議媽咪可以用包巾包實BB,減少佢嘅反射幅度,等BB瞓得好啲!
100%綿—日本皮膚炎協會推薦物之一,BB肌膚都唔怕敏感!
Homey 8 Smile cotton 睡袍 >>按此購買
三個月以上大嘅BB,因為生理作息越來越成熟,所以大部份喺六個月前,都可以開始一覺瞓到天光!對媽媽嚟講,都大大減輕咗生理負擔.建議媽咪盡量可以俾寶寶喺半夜時份維持10至12個鐘嘅睡眠,咁樣相對會有利於BB成長及發育呀!
BB喺1至2個月大打後,生理作息比較穩定,都可以一次瞓比較長時間,所以佢熟睡嘅比例都會增高.建議盡量四個鐘規律咁餵食寶寶,唔好俾佢日照時間一次瞓太長時間.睡前建議進行比較安靜嘅活動,唔好同BB玩得太激烈,等寶寶習慣固定嘅作息,佢就會慢慢明白呢個就係睡眠時間啦!謹記夜晚個餐盡量俾佢食飽啲,換好尿片,掃完奶風之後,要喺BB仲未瞓著之前放佢到床上面.建議半夜要用品質比較好尿片,咁阿B先唔會因為尿濕導致身體不適而醒㗎!
一件兩用衣物,可作連身衣或睡袋使用!
Baby Ginger積木小象二合一連身衣睡袋 >>按此購買
Text:Mamaishop Editorial


text:
妙福缘酒店管理-http://www.miaofuyuan.com
p9Z酒店管理_餐饮管理_酒店客房管理_酒店管理知识-奇筷餐饮管理
50元/每位p9Z酒店管理_餐饮管理_酒店客房管理_酒店管理知识-奇筷餐饮管理
68元/每位p9Z酒店管理_餐饮管理_酒店客房管理_酒店管理知识-奇筷餐饮管理
冷菜p9Z酒店管理_餐饮管理_酒店客房管理_酒店管理知识-奇筷餐饮管理
p9Z酒店管理_餐饮管理_酒店客房管理_酒店管理知识-奇筷餐饮管理
(师生情谊)香干长生果p9Z酒店管理_餐饮管理_酒店客房管理_酒店管理知识-奇筷餐饮管理
五彩金菇丝p9Z酒店管理_餐饮管理_酒店客房管理_酒店管理知识-奇筷餐饮管理
(力争上游)外婆家腊鱼p9Z酒店管理_餐饮管理_酒店客房管理_酒店管理知识-奇筷餐饮管理
(甜甜蜜蜜)甜甜蜜蜜枣p9Z酒店管理_餐饮管理_酒店客房管理_酒店管理知识-奇筷餐饮管理
(福荫绵绵)香辣海带丝p9Z酒店管理_餐饮管理_酒店客房管理_酒店管理知识-奇筷餐饮管理
(八方报喜)关东黑木耳p9Z酒店管理_餐饮管理_酒店客房管理_酒店管理知识-奇筷餐饮管理
(锦绣前程)五彩金菇丝p9Z酒店管理_餐饮管理_酒店客房管理_酒店管理知识-奇筷餐饮管理
(同窗相伴)香芹拌腐竹p9Z酒店管理_餐饮管理_酒店客房管理_酒店管理知识-奇筷餐饮管理
(一鸣惊人)香辣口水鸡p9Z酒店管理_餐饮管理_酒店客房管理_酒店管理知识-奇筷餐饮管理
(南京名府)南京桂花鸭p9Z酒店管理_餐饮管理_酒店客房管理_酒店管理知识-奇筷餐饮管理
(荣归故里)家乡味捆蹄p9Z酒店管理_餐饮管理_酒店客房管理_酒店管理知识-奇筷餐饮管理
(大展宏图)家乡味捆蹄p9Z酒店管理_餐饮管理_酒店客房管理_酒店管理知识-奇筷餐饮管理
(好事成双)红枣拌莲子p9Z酒店管理_餐饮管理_酒店客房管理_酒店管理知识-奇筷餐饮管理
(锦绣前程)台式卤猪脚p9Z酒店管理_餐饮管理_酒店客房管理_酒店管理知识-奇筷餐饮管理
(节节高升)外婆手剥笋p9Z酒店管理_餐饮管理_酒店客房管理_酒店管理知识-奇筷餐饮管理
(科场报捷)麻辣顺风耳p9Z酒店管理_餐饮管理_酒店客房管理_酒店管理知识-奇筷餐饮管理
(科场报捷)麻辣顺风耳p9Z酒店管理_餐饮管理_酒店客房管理_酒店管理知识-奇筷餐饮管理
(牛气冲天)台式卤牛肉p9Z酒店管理_餐饮管理_酒店客房管理_酒店管理知识-奇筷餐饮管理
(同窗相伴)麻辣拌素鸡p9Z酒店管理_餐饮管理_酒店客房管理_酒店管理知识-奇筷餐饮管理
(力争上游)特色香熏鱼p9Z酒店管理_餐饮管理_酒店客房管理_酒店管理知识-奇筷餐饮管理
(品德兼备)盐水毛豆夹p9Z酒店管理_餐饮管理_酒店客房管理_酒店管理知识-奇筷餐饮管理
(求学异国)泰式拌黄瓜p9Z酒店管理_餐饮管理_酒店客房管理_酒店管理知识-奇筷餐饮管理
(群英会萃)鲜田园沙拉p9Z酒店管理_餐饮管理_酒店客房管理_酒店管理知识-奇筷餐饮管理
(十年寒窗)冰水果沙拉p9Z酒店管理_餐饮管理_酒店客房管理_酒店管理知识-奇筷餐饮管理
热菜p9Z酒店管理_餐饮管理_酒店客房管理_酒店管理知识-奇筷餐饮管理
热菜p9Z酒店管理_餐饮管理_酒店客房管理_酒店管理知识-奇筷餐饮管理
小鸡炖蘑菇p9Z酒店管理_餐饮管理_酒店客房管理_酒店管理知识-奇筷餐饮管理
(红红火火)辣子炒鸡块p9Z酒店管理_餐饮管理_酒店客房管理_酒店管理知识-奇筷餐饮管理
(儒家之弟)甜蜜南乳肉p9Z酒店管理_餐饮管理_酒店客房管理_酒店管理知识-奇筷餐饮管理
(福荫绵绵)水煮肥肠煲p9Z酒店管理_餐饮管理_酒店客房管理_酒店管理知识-奇筷餐饮管理
(黄金万两)甜蜜山药卷p9Z酒店管理_餐饮管理_酒店客房管理_酒店管理知识-奇筷餐饮管理
(力争上游)蜜汁炒鱿鱼p9Z酒店管理_餐饮管理_酒店客房管理_酒店管理知识-奇筷餐饮管理
(圆圆满满)钦工肉圆宝p9Z酒店管理_餐饮管理_酒店客房管理_酒店管理知识-奇筷餐饮管理
(富贵满堂)椒盐掌中宝p9Z酒店管理_餐饮管理_酒店客房管理_酒店管理知识-奇筷餐饮管理
(代代相授)吉士炸带鱼p9Z酒店管理_餐饮管理_酒店客房管理_酒店管理知识-奇筷餐饮管理
(光耀门楣)酸菜焖老鸭p9Z酒店管理_餐饮管理_酒店客房管理_酒店管理知识-奇筷餐饮管理
(富贵满堂)宫保炒鸡丁p9Z酒店管理_餐饮管理_酒店客房管理_酒店管理知识-奇筷餐饮管理
(群英会萃)干烧杂菌锅p9Z酒店管理_餐饮管理_酒店客房管理_酒店管理知识-奇筷餐饮管理
(学成回国)川味回锅肉p9Z酒店管理_餐饮管理_酒店客房管理_酒店管理知识-奇筷餐饮管理
(冠盖云集)葱姜爆蛤蜊p9Z酒店管理_餐饮管理_酒店客房管理_酒店管理知识-奇筷餐饮管理
(金榜提名)黄咖喱时蔬p9Z酒店管理_餐饮管理_酒店客房管理_酒店管理知识-奇筷餐饮管理
(金榜提名)咖喱烩牛肉p9Z酒店管理_餐饮管理_酒店客房管理_酒店管理知识-奇筷餐饮管理
(牛气冲天)沙茶炒牛肉p9Z酒店管理_餐饮管理_酒店客房管理_酒店管理知识-奇筷餐饮管理
(一展身手)剁椒鲜猪手p9Z酒店管理_餐饮管理_酒店客房管理_酒店管理知识-奇筷餐饮管理
(满载而归)扬州蛋炒饭p9Z酒店管理_餐饮管理_酒店客房管理_酒店管理知识-奇筷餐饮管理
(名传万里)荷叶飘香饭p9Z酒店管理_餐饮管理_酒店客房管理_酒店管理知识-奇筷餐饮管理
(三阳开泰)开洋广东菜p9Z酒店管理_餐饮管理_酒店客房管理_酒店管理知识-奇筷餐饮管理
(黄袍加身)浓汁娃娃菜p9Z酒店管理_餐饮管理_酒店客房管理_酒店管理知识-奇筷餐饮管理
(步步高升)虾糕木耳菜p9Z酒店管理_餐饮管理_酒店客房管理_酒店管理知识-奇筷餐饮管理
(感谢师恩)蟹柳西兰花p9Z酒店管理_餐饮管理_酒店客房管理_酒店管理知识-奇筷餐饮管理
(状元及第)香菇肉燥粥p9Z酒店管理_餐饮管理_酒店客房管理_酒店管理知识-奇筷餐饮管理
(龙游四海)碧绿海鲜粥p9Z酒店管理_餐饮管理_酒店客房管理_酒店管理知识-奇筷餐饮管理
(冠盖云集)药膳菌菇汤p9Z酒店管理_餐饮管理_酒店客房管理_酒店管理知识-奇筷餐饮管理
(独占鳌头)滋补甲鱼羹p9Z酒店管理_餐饮管理_酒店客房管理_酒店管理知识-奇筷餐饮管理
(开口哈笑)味噌蛤蜊汤p9Z酒店管理_餐饮管理_酒店客房管理_酒店管理知识-奇筷餐饮管理
(开口哈笑)味噌蛤蜊汤p9Z酒店管理_餐饮管理_酒店客房管理_酒店管理知识-奇筷餐饮管理
明档p9Z酒店管理_餐饮管理_酒店客房管理_酒店管理知识-奇筷餐饮管理
明档p9Z酒店管理_餐饮管理_酒店客房管理_酒店管理知识-奇筷餐饮管理
台湾鱿鱼羹p9Z酒店管理_餐饮管理_酒店客房管理_酒店管理知识-奇筷餐饮管理
台湾鲍翅羹p9Z酒店管理_餐饮管理_酒店客房管理_酒店管理知识-奇筷餐饮管理
港点p9Z酒店管理_餐饮管理_酒店客房管理_酒店管理知识-奇筷餐饮管理
港点p9Z酒店管理_餐饮管理_酒店客房管理_酒店管理知识-奇筷餐饮管理
鲜肉包子p9Z酒店管理_餐饮管理_酒店客房管理_酒店管理知识-奇筷餐饮管理
鲜肉水饺p9Z酒店管理_餐饮管理_酒店客房管理_酒店管理知识-奇筷餐饮管理
黑米刀切p9Z酒店管理_餐饮管理_酒店客房管理_酒店管理知识-奇筷餐饮管理
黑米刀切p9Z酒店管理_餐饮管理_酒店客房管理_酒店管理知识-奇筷餐饮管理
现场制作p9Z酒店管理_餐饮管理_酒店客房管理_酒店管理知识-奇筷餐饮管理
现场制作p9Z酒店管理_餐饮管理_酒店客房管理_酒店管理知识-奇筷餐饮管理
台湾大肠米线p9Z酒店管理_餐饮管理_酒店客房管理_酒店管理知识-奇筷餐饮管理
意大利肉酱面p9Z酒店管理_餐饮管理_酒店客房管理_酒店管理知识-奇筷餐饮管理
日式料理p9Z酒店管理_餐饮管理_酒店客房管理_酒店管理知识-奇筷餐饮管理
日式料理p9Z酒店管理_餐饮管理_酒店客房管理_酒店管理知识-奇筷餐饮管理
日式蒸蛋p9Z酒店管理_餐饮管理_酒店客房管理_酒店管理知识-奇筷餐饮管理
海鲜蒸蛋p9Z酒店管理_餐饮管理_酒店客房管理_酒店管理知识-奇筷餐饮管理
p9Z酒店管理_餐饮管理_酒店客房管理_酒店管理知识-奇筷餐饮管理
谢师宴自助餐菜单p9Z酒店管理_餐饮管理_酒店客房管理_酒店管理知识-奇筷餐饮管理
妙福缘酒店管理-http://www.miaofuyuan.com


text:
本人除咗專注做兒童驗眼之外,長者亦都係另一群我經常會遇到,並對全面眼科視光檢查有殷切需求嘅人客.好多時同長者驗眼傾偈時 ,都會聽到佢哋話:年紀大,眼矇矇好正常啦.係,長者係大啲機會眼矇,不過都要搵出原因,病向淺中醫咁樣去處理先為上策,因為有好多眼病去到晚期先發現,視力已經不能逆轉了.以下就講吓一啲最常見影響長者視力嘅原因和毛病:
1. 度數問題
呢一代嘅長者,影響遠距離視力嘅度數大多都係遠視和散光(佢地唔多係近視,可能因為5-60年之前電子產品還未興起有關.),而影響近距離視力嘅度數就係老花.去到呢度一定有人問:遠視唔係即係老花咩?唔係,佢哋係兩樣完全唔同嘅嘢.遠視係因為先天眼球過短而引起的,有遠視嘅長者,年輕時候睇遠野係好清楚的,不過隨着年紀嘅增長,遠視會令到睇遠嘅嘢變得模糊.而老花係講緊睇近野嘅時候出現嘅度數,成因係眼內晶狀體變和睫狀肌變硬咗,導致聚焦唔到近距離嘅事物.不論係遠視,近視,散光和老花,都可以用鏡片去矯正視力,如果想睇嘢清楚啲,改善生活質素,就應該配返一個合適嘅眼鏡.但當眼鏡不能完全矯正視力,長者就要進行眼睛健康檢查查明原因,一個稱職嘅註冊視光師 (第I部份),係絕對有能力去作出診斷.
2. 白內障
白內障主要成因係眼內晶狀體隨着年齡老化已變得混濁,早期病症係視力模糊和對光線變得敏感.佢嘅普及程度猶如老花,好多長者都會有呢個問題,暫時只有手術先可以將佢根治,令視力變回正常.如果唔想白內障惡化得咁快,平時可以做足防太陽紫外線嘅措施,例如戴太陽眼鏡,擔遮和戴帽等.
3. 青光眼
青光眼嘅別名係視力小偷.點解佢有呢個名呢?因為早期嘅青光眼對中央視力影響唔大,佢會慢慢咁將您周邊嘅視力偷走.如果晚期先發現,視野會收縮得好窄,有個人企係你旁邊你都唔會察覺到. 最有效檢查青光眼就係做一個放大瞳孔眼底檢查,觀察視神經嘅形態,如果發現視神經嘅形態異常,就要進行一啲更深入嘅青光眼檢查如視野圖檢查和OCT 掃描去作出診斷.
4. 視網膜病變
長者常見嘅視網膜病變有老年黃斑點病變,黃斑點前膜,視網膜撕裂和糖尿上眼等,呢啲視網膜病變都要透會放大瞳孔眼底檢查先會被診斷出來.喺黃斑點出現嘅眼疾大多數都會影響中央視力,症狀較為明顯,不過有時候只有一隻眼睛患病,長者去到好晚期先無意中發現,就已經太遲,視力不能回復正常.所以長者平時可以交替遮蓋左右眼,如果有一隻眼睛視力比起另一隻眼睛差好多,建議你盡快進行全面眼科視光檢查.沒有這個情況的話,都應該一年進行一次全面眼科視光檢查,確保視力和眼健康正常.
希望以上資訊可以增加長者要定期驗眼嘅意識啦!有問題歡迎隨時提問,謝謝關注.
陳家豪, Paco
註冊視光師 (第I部份)


text:
(now.com生活)去得旅行,當然係想睇風光明媚嘅景色,有濃厚歷史氣息嘅名勝古跡啦!但如果有啲旅遊景點出名污糟,你仲會唔會去?睇吓你夠唔夠膽挑戰以下景點啦!
1. 印度老鼠廟
係唔少地方,老鼠都係人見人憎!但喺印度就有一間專供奉老鼠嘅寺廟(Karni Mata Temple),寺廟居住超過兩萬隻真老鼠.老鼠廟香火極盛,亦係印度着名文化遺產,已經有六百多年的歷史.每日都有來自世界各地嘅信徒到訪參拜.訪客相信如果隻腳被老鼠爬過,就會帶來好運.
二萬幾隻老鼠入面,有幾隻特別嘅白老鼠,而白老鼠係被相信為更神聖,被視為Karni Mata 化身.如果在廟裏唔小心傷害老鼠,仲要用一隻純銀或者黃金老鼠作賠償.
2. 美國香口膠牆
美國西雅圖劇院外有一幅黐滿香口膠渣嘅牆(Seattle Gum Wall),被旅遊網站評為世界第二「最不衛生」景點.原來自1993年起,就被劇院外排隊排到悶嘅人將嚼過嘅香口膠黐上去,慢慢呢幅全長約16.5米嘅牆被佈滿大約100萬嚿唔同顏色嘅香口膠渣,更有遊客會稱佢為「隨時間變化的藝術」.雖然呢幅牆喺2015年被管理單位用蒸氣清除膠渣,但之後亦開放返畀遊客黐上去.
3. 愛爾蘭巧言石
傳說,只要錫啖愛爾蘭布拉尼城堡嘅呢嚿巧言石(TheBlarney Stone),就會令人變得口齒伶俐,所以吸引唔少遊客嚟獻吻.究竟呢嚿石佈滿幾多口水同唇印?!今次真係「無限kissy kissy kissy kissy 再來兩輪kiss!」啦!
睇完簡直覺得去呢幾個景點嘅遊客超!大!膽!!你又會唔會打算去挑戰一下?!
資料來源:KKNEWS,太陽報


text:
[按此打開]
[隱藏]
我其中一份工喺一間做飲食既細舖頭返兼職,返咗近兩個月,上司同其他同事對我幾好,係返工要返10小時
最近公司發生令人難以置信既事,早排佢哋約出嚟去九龍塘嗰邊食糖水(我我因為夜晚返另一份工去唔到),佢哋食完其中一個女主角M小姐主動拉上司離場,之後女主角向男主角話提出要發生關係, 本身我哋個個都知佢兩個一向有曖昧,但我哋全部結晒婚,有小朋友,跟住男主角就臨時book咗間時鐘酒店,點知真係一擊即中🙄
前幾日我女主角經常摸住個肚,話企得來好攰,跟住又去街市買安胎嘅食物,仲自爆有咗上司骨肉
搞到我哋成間鋪啲人都知呢件事,但上司要求我哋唔好同埋數既王小姐同佢舅父講,俾佢知道好大鑊,個男上司仲大方承認話搞大人哋個肚就會影仲話阿姨主動埋嚟,梗係來者不拒,咪當做慈善,豪俾佢咁講囉!個男主角33歲,女主角39歲,成個阿姨咁,個樣好核突,黑色眼線,小丸子頭身型好高好瘦有好多皺紋同魚尾紋
上司仲話如果個女要生佢會陪我去產房生咗跟佢老公姓,佢話俾咗五萬蚊做安胎費,返嚟就算其他嘢佢唔會理,女主角當然唔會唱得去邊搞完就即刻同佢老公發生關係,我心諗遲咗一日佢老公話要驗DNA嘅時候真係冇嘢好講,我返咗咁短時間都好清楚上司性格好追求自由,自我中心,性格係精怪,唔鍾意人哋囉嗦佢,性格我行我素,最近佢同老婆壞咗唔翻屋間中唔返屋企嘅事嘈大交之後就book咗酒店瞓一晚同老婆仔女分開一排,但唔會同老婆離婚,真係家家有本難念的經!
點解做人要咁複雜呢?我平時打工遇到男女之間曖昧係一定有但係今次佢兩個玩出火,搞到有埋BB
其實破壞雙方家庭就真係唔係咁好囉!個女主角而家同我哋經常見面仲keep住返工,同上司日日對住,毫冇尷尬,下年四至五月就生得
我覺得成件事好荒謬!個男主角定係一個不負責任嘅人,破壞大家揀佢有乜好?女主角嗰三個仔女都已經出嚟做嘢,可想而知隔咁耐就生第四胎,你估佢老公唔會懷疑咩?
[ 本帖最後由 華陀在世 於 2021-9-20 10:31 PM 編輯 ]


text:
炎炎夏日,到海邊/泳池,水上樂園玩水喺最透心涼嘅行程啦.但喺出咗門口先發現「啊,唔記得帶XXX(自由代入任何字眼)!」,雖然未至於嘥曬成個行程,但都喺令人覺得美中不足甚至超唔方便,又或者要到當地嘅商家買嘢應急.為咗避免發生以上嘅問題,出門玩水之前都喺要check check必帶清單比較好.
📝玩水之前嘅必帶清單📝
-
泳具
泳衣泳褲比基尼…玩水裝備點少得?
-
換洗衣物
小編推薦可以著背心同海灘褲之類嘅Beach風衫褲,唔單止符玩水主題又方便快乾.
-
好著嘅厚平底拖鞋或者涼鞋
去海邊玩,唔好以為隨便帶對拖鞋就OK,咁你就太天真啦!拖鞋太薄,止唔到滑,遇到石頭,珊瑚礁,行起上面超痛苦;另外,喺太陽嘅照射之下,沙灘地面溫度非常高,赤腳行喺沙上面喺件痛苦嘅事,仲可能會辣親起水泡.如果拖鞋或者涼鞋唔啱腳,固定唔夠,想沖個浪反而變成海底撈拖.
-
防曬/助曬油
防止曬傷導致皮膚發紅甩皮甚至膚色變黑,多啲補擦防曬油喺唔少得嘅動作.如果喺想要擁有健康小麥膚色,助曬油可以幫你達成曬得均勻唔曬傷嘅作用.
-
乾溼分離收納包
▲防水層設計嘅游水袋,喺最貼心又實用嘅必備收納袋.(Photo from: 集比有限公司)
唔想拎住核突嘅膠袋,入面裝住溼笠笠泳衣行喺街,咁樣,可以將乾濕衣衫分別放喺乾溼分離收納包,呢個收納袋會喺你實用又fashion嘅partner.
-
大毛巾兩條
點解要帶兩條?因為一條喺落水之後上嚟抹乾身體用嘅,另一條可以用嚟當地墊,可以坐或者瞓或放嘢都好方便,唔洗用到全身都喺沙.
-
手機防水袋
出去玩嘅歡樂時光,都要留下啲記錄來回味.帶單反去海邊絕對唔喺個明智之舉,唔單止重,唔防水,又驚整唔見被人偷,而且海風中嘅沙同鹽粒非常傷相機等等精密嘅數位產品.當然,對手機嘅傷害亦都唔細,但喺手機相對比較輕巧又有一定拍攝功能水準,加個手機防水袋嚟用就唔洗驚手機入水啦!


text:
武漢肺炎日益升溫,除咗口罩,酒精仲有勤洗手之外,大家可能都會再準備漂白水或者係搓手液等等防疫物資喺身邊.
但最近興起嘅「次氯酸水」到底可唔可以拎嚟當搓手液用?又應該用喺邊度?
今日小編就嚟講下酒精,漂白水,次氯酸水嘅用途同注意事項,聰明防疫先可以安全有效益!
-
- 消毒酒精:
濃度:70-75%
可以殺菌消毒,適用範圍為人體同一般環境,要用PP,HDPE罐嚟裝,避免高溫嘅環境,皮膚比較敏感脆弱嘅人用完會覺得刺激或者乾燥.
- 消毒酒精:
- 消毒用漂白水(即次氯酸鈉):
濃度:1%(一般環境)-2%(醫療院所環境)
可以殺菌消毒,適用範圍為環境,周圍物品等等,要用唔透光嘅PP罐或者係HDPE罐裝,可以用喺物品,地板消毒等等,最好唔好接觸皮膚身體.
- 次氯酸鈉水:
濃度:200 ppm
可以殺菌消毒,適用範圍為一般環境物品,餐具器皿.要用唔透光,非金屬嘅容器嚟裝,最好都唔好點到皮膚,清潔消毒後嘅物品要仔細擦乾或者係等水汽蒸發,確定都乾晒先再用.
市面上搓手液種類多,大部分都可以輔助洗手效果,不過無論係政府定係專家都建議,都係用水洗手效果係最好!
用水洗手嘅話,藉由水分嘅沖洗,先可以將手上嘅病毒細菌一齊沖走,係最乾淨又最簡單基本嘅防疫措施.
除咗上面嘅酒精,搓手液之外,盡量避免去人潮多,密閉嘅空間,呢啲都係防疫措施之一.
相信各位喺呢個時期應該都會避免出去食飯,亦都想盡量避免用店家嘅餐具,雖然免洗餐具方便,用完即棄,但長遠睇又對環境保護無益.
呢個時候環保餐具絕對係最掂嘅防疫夥伴之一.
自己專屬自己,獨立用,又安全又乾淨,而且前一日喺屋企先準備好午餐,再帶到公司學校,中午lunch time就唔洗人逼人,亦唔洗擔憂坐喺密閉餐廳食飯,減低外出風險更安心.
色彩鮮艷嘅野餐盒,可以拎嚟裝點心或者係水果.
方便隨身攜帶又萬用嘅三件組.
或者係餐盒餐具一齊,最方便嘅組合都有哦!
集比提供訂造環保餐具嘅製作服務,無論係環保餐盒定係環保餐具,一應俱全.
最適合呢個非常時期嘅公司禮品,絕對係環保餐具,唔同款式,任君選擇.
除咗為地球盡一份心力,集比亦同大家一齊努力防疫!


text:
熱血時報已經狂SELL佢哋啲台慶飛成個月.個個主持都走出嚟拍片SELL,又將個台慶帖置頂,不過反應就仍然冷淡. 其實老千達都唔洗驚啦,熱青城大把富婆撐;叫佢哋包底返部分嘅台慶飛,咪唔洗蝕囉. 唔好講到好似冇可能咁呀,好似人哋毓民果邊;就有人包底十幾張飛,講明話請啲經濟有困難嘅人去. 呀水晶姥姥啱啱賣完樓實有錢,呀鍾雪兒又揸七個物業咁疊水;佢哋閒閒哋幫手掃返一百幾十張飛,好濕碎喳嘛. 既然講得支持熱時,就唔好一味得把口喇.學吓人哋影埋相,俾人睇吓你有幾支持熱血公民. 熱青城富貴三寶,一於威返次俾益友睇!唔好再講錢即閃喇!
水晶姥姥李婉文個老公,水晶姥公武匡祺,原來都係熱青城!
熱青城充斥分身假戶,李婉文水晶姥姥分身帳號曝光!
共產黨友好組織熱血公民,一向反港獨愛中國.今日一眾熱青城支持者,就走去老屈明報撐港獨! 熱青城班垃圾,以為單靠網上幾句留言,而得果十零廿個LIKE,就可以迫使一間公司就範.其實早已有跡可尋,之前佢哋瘋狂攻擊藝人盤菜螢子;以為留吓言就可以令人冇得撈,點知人哋就越做越旺! 熱青城班垃圾不嬲都網上限定.如果真係要令明報受壓力,要起碼好似早幾年果班藍絲咁;圍堵蘋果日報,堵塞佢出入口,唔俾佢報紙派街.熱青城有咁嘅膽量去圍明報,吹雞吹到有幾百人去嘅,先好再講.
熱青城聲稱一個節目,都可以籌到九萬銀!但係原來現實中一講到錢,成班友就失晒蹤! 好似呀水晶姥姥,前排聽陳雲講,真係賣左層樓,佢呢一刻係唔會冇現金喺手.熱青城應該即刻搵佢,既然佢咁支持熱青城,閒閒地幫襯返一萬幾千都好應該! 仲有城邦大地主鍾雪兒,聲稱手揸七個物業,又周身名牌.既然咁有貨,手指罅漏少少出嚟俾熱青城,都一萬幾千!


text:
炮台山站
炮台山站(粵拼:paau3 toi4 saan1 zaam6;英文:Fortress Hill Station)係香港港鐵港島綫,個站喺炮台山英皇道同油街交界地底,因而命名,而上蓋發展咗康澤花園.特別嘅喺呢個站冇升降機來往大堂同地面,係全港鐵網路唯一出現呢個情況嘅車站.
車站結構改
車站樓層改
呢個站嘅扶手電梯係全個港鐵系統最長嘅.
車站大堂改
車站商店及自助服務改
車站月台改
炮台山站設有一個島式月台,並裝有月台幕門.位於英皇道地底,上蓋發展咗康澤花園.炮台山站同附近天后站嘅距離只有大約480米,係香港相距第2短嘅兩個重鐵站,約1分鐘車程(相距最短嘅係太子站同旺角站,只有大約400米).
炮台山站嘅設計入面,只有4條扶手電梯連接車站大堂同月台,喺港島綫通車嗰時,嗰4條扶手電梯係全港鐵路系統最長嘅扶手電梯,喺月台東面,同1部升降機(東面的樓梯旁).此外,炮台山站月台東面有一條非常隱蔽嘅樓梯(升降機旁)通往大堂,因為位置偏遠而且大堂同月台之間距離比較長,好少乘客用.曾經有青年喺嗰條樓梯與未成年少女發生性行為被捕.
車站出口改
- A - 油街
- B - 康澤花園
鄰接車站改
接駁交通改
利用狀況改
炮台山站近住多間中學,例如金文泰中學,張祝珊英文中學,顯理中學等等,區內亦有多個大型屋苑,甲級商廈,酒店同埋服務式住宅(例如 Shama Fortress Hill),故此呢個站喺平日返工放工同返學放學嘅繁忙時間人流比較多.而星期六,日同公眾假期嘅人流比平日繁忙時間少.
港鐵喺呢個站亦提供來往寶馬山專線小巴49M嘅轉乘優惠,乘客喺炮台山站轉專線小巴49M可以慳$0.5,因此唔少寶馬山上嘅乘客喺炮台山站轉港島綫.
和富家居庭設有適用於該站嘅港鐵特惠站,為用成人八達通卡嘅乘客提供港幣2元車費回贈.
車站歷史改
車站計劃至落成(1967-1985)改
1967年,喺地鐵規劃港島綫初稿中,喺炮台山區嘅車站叫「天后站」,大約位置喺油街一段英皇道,同埋七海商業中心嘅地底,同而家炮台山站位置相約.1980年,地鐵更改對港島綫嘅規劃,將原有嘅天后站一分為二,叫域多利同埋炮台兩站.其中新增嘅域多利站喺銅鑼灣裁判署地底.兩站其後再分別改名做「天后站」同「炮台山站」,並於1985年5月31號同港島綫一齊啟用.
另外,喺早期炮台站計劃中,蜆殼街近七海商業中心一帶原本係南面大堂所在地,以便乘客由天后北一帶行去炮台站.但因為該區最終嘅可發展密度同埋規模因應東區發展而放緩,令人口比預期低,故此南面大堂喺較後期嘅港島綫規劃中被擱置.
根據《明報》報導,香港政府早喺1980年代初,已經喺英皇道嘉信大廈地下同地庫(七海商業中心)留定位畀日後起車站出入口.東區區議會轄下嘅交通同運輸事務委員會喺2008年12月18號討論喺炮台山站起新出入口嘅事,多名區議員都要求港鐵公司利用個預留區.港鐵公司就話,炮台山站嘅人流雖然有輕微增長,但原有兩個出入口仍足夠應付,冇需要起新出入口;而現時炮台山站嘅位置同當初預留位置時規劃嘅有所差異,由車站連接至七海商業中心亦會比較遠.
車站啟用後至今(1985-)改
炮台山站自啟用以來,除咗作出小規模翻新同裝月台幕門外,並無重大改變.直至2006年,地鐵公司喺車站加設更多車站商店,方便乘客.


text:
(分享)Why not?:Terra Palatina
生果可唔可以配酒架呢?
話說小編上兩個星期買咗個菠蘿返屋企,等咗成個星期,佢終於熟透咗.係成屋都係陣陣菠蘿香嘅時候,小編想開支酒去助一助興.
冇呀,你冇睇錯,係生果配酒呀.平時聽好多朋友講覺得咁樣配搭會好奇怪,其實都係睇下點樣配架姐.我諗咁多朋友仔覺得配生果好奇怪,係因為生果一般都係酸酸甜甜,口感好薄身,加上又唔係特別嘅食材,當然唔會無啦啦配支酒啦!不過小編抱住大無畏嘅精神,乜都試下.咁小編又唔會試得太離譜嘅,基本上我會遵守一個大原則,食甜嘢要比食物本身更甜,食酸嘢要搵啲咁上下酸嘅.
Morio Muskat呢隻提子主要釀造白葡萄酒,酸度較高,會有好多清新花香,果香味.
至於今次我揀咗支甜白酒去襯菠蘿.而呢款酒一飲落會有啲蜂蜜雪梨味,好強嘅熱帶水果味.咁就啱喇!通常高甜度嘅白酒都會有好多諸如芒果,桃,菠蘿,蜂蜜嘅味度.以上提到嘅果香去配返真實嘅生果,其實係好襯.同埋因為呢支酒夠厚身,就算菠蘿佢本身食落好甜,呢支一樣可以carry到菠蘿個long last嘅甜味.飲完仲好似有少少糖漿漿住你喉嚨椗咁.
大家可以放膽試下用生果配葡萄酒.比少少提示你哋,可以幻想下個隻酒會聞到咩味,你就可以試下配個啲生果.例如人見人愛嘅merlot,佢係提供好多紅色生果,車厘子,紅桑子,士多啤梨嘅味道,你不妨就可以試下配呢啲生果,甚至係恐龍果,連皮食嘅布冧都可以試下,睇下可以出到咩效果!
又例如酒體飽滿嘅Chardonnay, 佢可以配下啲酸酸哋甜甜哋嘅生果,例如雪梨,榲桲,奇異果.適當嘅酸度可以令生果食落會更加fresh, 而生果嘅甜度可以令到酒嘅酸度唔會好難入口,相得益彰.


text:
好多好多年前,政界老海鮮(old seafood)同我嘆曰,退下議會火線,其實真係像卸下一個大包袱.因為老海鮮一直響度掙扎著度日,因為議會好有迷惑性,好多人響城外好想入去,入咗去之後,就覺得自己好有「拋華」,覺得自己同政府做「刁」,做協商,做討價還價,同唔同人食飯飲茶,好有存在感或者成功感.於是,慢慢就沉迷咗議會路線,深陷入體制之中,覺得咁樣至係政治,忘記咗當初從政嘅目的.
唔係個個好似老海鮮知道幾時係急流,點樣勇退.當年華叔曾經鬧過部分民主派新人,太迷信議會路線,唔去搞組織搞地區.依家睇嚟好有前瞻性.因為唔好忘記,整個議會制度係由殖民地時代延續至今,所有細節位都係向宗主國傾鈄的,從來都冇真正地去殖化,更遑論民主化.既然係咁,點解仲要咁沉迷議會政治呢?政客入咗議會成精,慢慢就會變成體制的一部分,自己就會慢慢地變成對方的一員,成為體制的一小螺絲釘,仲轉頭鬧城外嘅人:政治呢樣嘢,你識條鐵啦!
所以,參選之前,老海鮮通常都會苦口婆心地反覆去問,兩個問題:為誰而戰,同埋為何而戰.用依家流行嘅說法,就係要反覆自省,初衷係乜嘢.點解要去參與呢種極不民主的體制遊戲,而且要達到乜嘢目的.
有的政治人物,目的係搵關係攀權貴掠大水食四方嘅,當然目標清晰,我都唔會怪佢咁坦白.但係,有的唔係專業從政嘅人,往往會希望借呢種不民主遊戲之中,想去做一啲所謂「造王」的角色,即係點呢?以為自己即使議席少,但可以發揮所謂關鍵的作用,響最需要嘅時候好好咁樣運用手上的選票,去為整個社會取得未必係最好,但至少唔會差過以前的結果.
呢種想法,響二十幾年前,當政府仲係會響某些事情上,對泛民讓步,以期望取得社會支持的時候,仲係有用.因為當時政府仲係會睇住社會民情嚟做嘢.但自從五年前政府轉莊之後,好多嘢上面已經同社會人士講得好清楚,首先無論係點,政策都會硬去,話之你地泛民或者部分市民唔高興.其次,唔好以為仲有乜嘢關鍵少數,少數就係少數,唔好想造王,政府連同你傾都費事.最後,政改嗰陣講得好清楚,唔好以為民主化之後,政權會有更替,總之,只要個system仲響度,永遠都唔會畀泛民揸莊.
咁樣其實已經講得好白,基本上係冇所謂「造王」之可能,而且,參選如果係為「造王」,其實都相當好笑.點解去參加一個極不民主的選舉就即刻沉迷咗呢種小圈子式的操作呢?乜唔係要搵機會去爭取更多嘅民主呢?
政治之所以令人沉迷,就係用丁屎的權力,令政客覺得好hyper,問你怕未?


text:
作者:認真小毒毒 | POSTED ON 25 MAY 2021
大家好,今次會開箱嘅成人用品係由Magic eyes推出嘅「極彩之子宮突入 改 深淵軟棉棉soft」,極彩之子宮突入嘅軟版.
當每個品牌都急於創新,要突圍而出就要靠凸顯產品嘅獨特性,當中走得最前嘅就肯定有Magic eyes份啦,為咗將概念完美呈現甚至不惜放棄自慰器嘅耐久性真係得佢先敢做,好似4年前推出嘅「極彩子宮突入」,就為咗呈現更真實嘅子宮口感覺,將成個子宮構造分開用另一種物料製造,先唔講舒適度,齋聽個構造都feel到呢個唔係易爛就係難洗啦……
今次Magic eyes帶嚟嘅兩款新作就係「極彩子宮突入」嘅軟版同硬版啦,除咗材質有唔同之外,紋路上亦都有所變更.
首先就試咗軟版先啦,廢事一陣用硬版又畀佢秒咗就無野好講啦.
嗱,Magic eyes嘅切面圖整得咁精湛,緊係要借佢嚟講下啦~
對比原版嘅前半部分,我唔敢講話係好明顯,依我所見就好似兩者都係類似嘅肉褶,但係據官方所指「為了突出更顯著的使用感,內部紋路將改良成深堀溝」,似乎就係將紋路之間嘅坑道加深啦,不過比起紋路,我更在意嘅係子宮口嘅位置,明顯見到新版嘅子宮口係短咗好多,依官方說法就係為咗「更易於侵入」,但咁樣會唔會弄巧成拙搞到子宮口嘅感覺都弱埋㗎?
開箱
重量約480g,全長15cm.
外形上應該同原版無分別,今次嘅軟版就無好似原版咁印象深刻嘅兩截色設計,所以應該都做唔到傳說中嘅「子宮脫落模式」啦(雖然都無乜實際用途,只係會減低耐用度).
話明soft版,材質就梗係偏軟啦,帶輕微氣味同出油度.
順帶一提內部嘅柔軟度摸落亦都係同外層差唔多,相信就算係半勃起狀態都一樣輕易插入.
入口嘅直線型開口就好似錢罌嘅入錢洞咁.
打開之後可以見到血紅色嘅內部構造,視覺上仿真度相當唔錯,內部嘅材質係相對黏手,相信係為咗還原黏膜層嘅感覺.
考慮到今次呢款自慰器嘅結構複雜同埋管道都偏狹窄,相對上不利於內反,再加上管道以外都有返咁上下肉厚,我諗就算反出嚟都唔會清楚睇到紋路,都係睇返官方嘅實物切面圖算啦.
由切面圖可見,成個自慰器係由三種唔同顏色組成,外層嘅肉色,前半段管道嘅血紅色,以及子宮口嘅淺紅色,不過實際用手指感受就好似無乜分別,雖然姑且係可以分到有唔同嘅材質感,但係柔軟度嚟講就真係非常相近.
再深入打開嘅話可以見到埋子宮口,一次過見到晒三種唔同材質.
試用
輕輕一推,好輕鬆就插入咗入口嘅大陰唇,然後就畀入面嘅小陰唇稍為阻擋,再慢慢向前推進,就好似將龜頭吞噬一樣吸咗入去,不愧係Magic eyes嘅軟版,適量嘅緊窄度令包覆感相當到位,肉壁嘅紋路摩擦亦都相當舒服,每一下抽插都係即刻回饋至陰莖上,完全發揮出黏膜層嘅作用,簡單嚟講就係慢玩嘅刺激感.
插到深處到達子宮口前,子宮口比小陰唇嘅入口更加細小,要用少少力先可以成功推入,話晒都係以子宮為題嘅自慰器,子宮口就梗係關鍵之一啦,一推入就將龜頭吸到實一實,就好似完全為龜頭嘅形狀而設咁,十足十有條女用口幫你含住個龜頭含到實一實,真係爽到飛天啊.
不過材質始終偏軟,隨住抽插速度變快,子宮口嘅感覺都會變得薄弱,雖然前半部分嘅肉紋依然有好好發揮作用,但係就享受唔到子宮口嘅快感啦,我個人就會選擇射精前一刻放慢速度,用子宮口緊接住龜頭,喺入面大噴射嘅同時韻味子宮口嘅包覆快感,絕對係人生一大享受啊.
今次呢款絕對係慢玩派嘅恩物,插入子宮口嘅觸感恰到好處,又唔會太刺激搶晒主張,對於成個管道嚟講簡直係畫龍點睛嘅點綴,除咗用後清洗比較麻煩之外,基本上都無乜缺點,推薦畀想試慢玩又唔想完全零刺激嘅朋友.
*試用文內容只屬用家意見,實際用感因應個人體質情況以及使用方式而異,不能保證效果完全相同.
相關成人用品連結:極彩之子宮突入 改 深淵軟棉棉soft
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 21 | 18 Gifts – 成人用品 | 版權所有,未經許可,不得轉載.


text:
呢一年玩咗唔少staycation,大部份都係選擇位於鬧市嘅品牌酒店,但其實The Pier一直都喺我哋staycation嘅bucket list之內.The Pier位於西貢白沙灣,擁有先天性嘅無敵海景,真係好有度假feel㗎!不過,The Pier嘅服務同房間保養確實麻麻,令今次整體嘅入住體驗減咗唔少分.
前往方法
1.自駕遊:酒店設有收費停車場,價錢唔平,但勝在可以無限次數出入;另外,酒店旁邊設有唔少咪表停車位,但如果假日嚟到,就記住記住記住一定要準時入錶,因為抄牌非常嚴重
2.免費穿梭巴士:酒店提供往返坑口港鐵站及西貢市中心嘅接送服務
3.公共交通工具:前往白沙灣巴士站嘅巴士及專線小巴
酒店大堂
大堂設計雖然簡約,但一塊正對住大海嘅落地玻璃已讓人充滿放假嘅心情.可惜放假嘅喜悅心情唔係維持好耐,就被check-in嘅過程大打折扣喇!
話晒check-in係入住酒店嘅第一站,理應留下一個好印象.可惜因為疫情期間,酒店員工都戴上口罩,已經極難感受佢哋嘅笑容,當我哋嚟到櫃檯,佢哋依舊坐喺度,迎接我哋嘅方法就只係「岳」高個頭,連起身呢啲咁基本嘅尊重同禮貌都無.另外,櫃檯因為放有分隔板,加上員工聲量太細,我哋好有禮貌咁希望佢重複講一次,點知佢就表現得勁唔耐煩,雖然大聲唔代表惡,但我哋完全感受唔到服務性行業嘅基本禮儀喇!
此外,大家一定要留意,The Pier嘅check-in時間係15:00,就算我哋係平日入住,亦只係早咗15分鐘嚟到,酒店都會以房間好full為理由,未能安排提早入住,結果見到lobby都係坐滿辦理好手續嘅住客,直到準時15:00,職員就會分派房卡;同樣地check-out時間係12:00,亦無任何走盞位,我哋有一剎那以為自己去咗時鐘酒店,每一個鐘頭都係咁寶貴.
房間區域
The Pier 樓高3層,提供7種房型合共40間客房,而我哋今次入住嘅就係豪華露台房.房間面積非常大,空間感十足.雙人床屬於King size,床褥軟硬度適中,而床單非常柔軟,枕頭總共有4個,略嫌較扁,但如果將2個疊起嚟瞓就啱啱好喇.床嘅兩邊都有床頭櫃,亦有插頭位方便充電,但要留意成間房只有一個藍牙喇叭附設嘅USB充電位.另外,呢個藍牙喇叭嘅鬧鐘清晨5點響起,相信係上一手留低嘅大整蠱,但執房嘅房務員,理應執房時要重新reset,搞到我哋無端端就被叫醒.
除咗雙人床之外,房間嘅偏廳位置仲有一張小梳化同餐枱,二人世界煮完飯仔,就可以喺度飲吓嘢,傾吓計.
值得一讚嘅係,電視內設有Youtube同Netflix,有唔少電影同劇集選擇,留喺房度煲劇就絕對唔怕悶啦!
浴室區域
至於浴室嘅清潔衞生都係麻麻,仲有唔少前住客嘅頭髮呀!浴室乾濕分離,而酒店大部份房型都係採用企缸.至於個人用品亦十分齊全,包括牙刷,牙膏,梳,浴帽,化妝棉等,而洗頭水,沐浴露,護髮素同潤膚露就用自家品牌,質素ok啦,如果有需要就自行攜帶啦!另外,亦有提供浴袍,拖鞋,體重磅,風筒,夾萬同收費嘅洗衫服務.
廚房區域
但講到全間房最污糟嘅地方就係廚房!廚房面積唔大,設備亦唔多,但應有嘅都齊全,例如碗,碟,餐具,煲,平底穫,鍋鏟,雪櫃同焗爐,但全部都係「笠痴痴」,一定要徹底洗乾淨,先可以使用!如果大家真係諗住煮飯嘅,就要記住自備埋調味品喇!


text:
地震
地震(earthquake)係突然將地表儲起嘅位能放出來嘅現象,而能量係用地震波形式放出來.喺地球表面,好多嘢都會搖動,地面會移動,有時重會有海嘯.呢啲現象好多時都會整死人,財物亦都會受損.
地震可以係天然,又可以係人為.一般嚟講,只要有地震波,就叫做地震.
一般地震都有震級,而且有凈得唯一數字,但可以有好多個烈度.
成因[編輯]
地震產生之所以發生,係因為地殼喺板塊運動嘅過程中累積應力,當地殼無辦法繼續累積應力嘅時候,地殼就會破裂,釋放出地震波,令地面發生震動,地震可由地震儀透過對地震波嘅觀察來量測,地震震級表示地震所釋放出來嘅能量大小,地震烈度指地震喺嗰度造成嘅震動程度,地震嘅發生處稱為震源,佢嘅投影至地表嘅位置為震央.
地震先兆[編輯]
地震到依家仲未可以準確預測到發生時間,但係通常喺地震發生前會有一啲自然現象,特別係較大嘅地震發生之前會有各類異常現象,分咗宏觀先兆同微觀先兆.前者可以由人感官直接覺察,例如動植物,地下水等異常以及地光,地鳴等.後者唔可以用人嘅感官直接擦覺,需要用專業儀器先可以測出,例如地形變,地磁場,重力場,地溫梯度,地應力嘅異常同埋氡氣異常等.對地震先兆嘅觀察同監測仍然係地震短期嘅預報重要手段.


text:
「聖誕」
就到聖誕就到聖誕,聖誕節就當然要準備聖誕樹,聖誕燈飾,聖誕禮物,等等.聖誕樹係聖誕節嘅一個傳統,而一般係外國都會用真嘅聖誕樹,因為地方大有地方擺,但係香港真係地方太細,所以好多人都會買啲人造樹去代替.有聖誕樹就點少得啲裝飾,而啲裝飾真係分分鐘仲貴過棵聖誕樹.而一般真嘅聖誕樹都係用松樹,所以如果屋企入面有一棵真嘅聖誕樹就自自然然有一陣陣松柏味.唔知大家又開始準備自己嘅聖誕樹未呢?
「裝飾」
一年嘅時間真係過得好快,仲有一個月多啲就到聖誕節.上年郭大少都係得嗰五個月大,今年就已經識行識走.我同老婆都希望聖誕節可以買棵真嘅聖誕樹返屋企做裝飾,但係之前住嗰度地方實在太細,就算一棵假嘅都擺唔落.不過搬咗之後地方大咗啲,所以決定今年去買棵真嘅返屋企等大家開心下.所以就上網搵香港邊度有得賣,當然不出所料係要去花墟買.人生總要任性一下,雖然知道唔係好環保,所以只此一次等老婆同郭大少有個不一樣嘅聖誕節!
「花墟」
當然第一次買真嘅聖誕樹真係唔知去邊度買,所以上網去睇下啲人去邊度搵.一係唔搵,原來香港都有好多人搵聖誕樹.不過大部份嘅人都會話去花墟買.所以上星期一家大細去咗睇,之後發現原來都唔係好多鋪頭有.當然屋企唔大,而且細嘅聖誕樹亦都唔多,不過最後都揀咗棵最細嘅返屋企.週末一家人又走咗去買裝飾,而今日都叫做整得七七八八,仲差啲燈飾未搞.不過郭大少一見到啲波波就忍唔住手去搞佢,睇怕我哋啲裝飾真係凶多吉少.哈哈!
Also published on Medium.


text:
「聲譽」
又到咗一年一度嘅香港資訊及通訊科技獎,而對於近年有獎項嘅問題同爭議,希望今年再唔好發生.作為一個個認受性甚高嘅獎項,如果因為某啲問題令到認受性下降,最終損失嘅係比賽主辦單位嘅聲譽同香港獎項係國際嘅認受性.所以如果今年就發生往年嘅事件,到最後個比賽嘅意義就會慢慢失去.變相有無獎項都唔緊要.其實係外國都有類似嘅問題,希望我哋香港嘅獎唔會淪落到絲毫不直嘅地步!
「獎項」
當然有獎囉就緊係開心啦,因為默默耕耘係時候得到認同.只不過有獎又點,無獎又點?有獎唔通就唔洗做?當然獎項嘅認受性係其實最緊要,如果唔係獎只係一樣毫無價值嘅擺設而已.當然自己公司亦都有參加過唔同嘅比賽,亦都得過唔同嘅獎項,只不過係唔係真係會多啲生意?咁又真係好似無!所以有獎無獎唔緊要,而攞獎始終係一件開心嘅事,但係無獎亦都唔代表唔成功!
「初創」
獎項對於好多初創公司起到一個指引性嘅作用,因為好多公司仍然係起步階段,拎到獎其實對整體嘅士氣係有幫助,與此同時亦對公司嘅方向打咗支強心針.係亞洲好多地方,獎項對好多客戶嚟講獎項係一種認受性,一種信心.所以獎項係會有短暫嘅幫助,但係到最後都係要靠團隊嘅管理同營運先至可以成功.其實有獎無獎唔係重點,因為好多初創期公司都無拎過任何獎項但係亦都可以好成功.
Also published on Medium.


text:
有人為愛情放棄事業,亦有人認為事業比愛情更為重要!無綫小花黃智雯5年前在男友鼓勵下參選港姐,繼而進身娛樂圈,沒料工作時間顛倒令雙方漸生摩擦,即使多番挽救,惟這段感情最後仍要宣布certified.回復單身的她直言冇牽掛,可專心為事業打拚,故倘若再讓她重新選擇,也會毫不猶豫放棄感情!
藝訓出身 曾選港姐
相信唔係好多人記得我係選港姐入行,記得嗰時自己冇咩勇氣,係媽咪叫我選,我一啲都唔熱衷,又驚當時男友唔鍾意,點知最後係佢鼓勵我參加,但喺選嘅過程入面心態好矛盾,首先自問唔係風頭人物,只係focus自己練習,我係傻到會諗唔好畀我贏,因為驚贏咗就要放棄感情,根本唔知娛樂圈係點,係咪唔可以拍拖呢?直到剩番一星期就總決賽,大家開始估邊啲係熱門,我都叫做係黑馬,可能嗰年好多舞蹈環節,本身有跳舞底,會比其他人pick up快啲,咁就多咗自信,直至當晚五強選三甲,喺宣布冠軍嗰刻,我不停同自己講,千祈唔好係我,最後得獎者係張嘉兒,我覺得係實至名歸,因為佢EQ好高.
黃智雯認為獎項是對藝人的一個肯定,所以都想擁有.
落選感失落
完咗比賽之後我入咗訓練班,但開始好失落,見到當選幾個女仔扮到好靚去做親善,去見識,原來嗰種感覺係會好羨慕,自己就由零開始,會諗,如果攞咗獎嘅話可能會快啲得到知名度,喺個圈條路會好行啲,好在呢個心態好快調節到,冇幾耐公司亦安排我入劇組,正式展開演員生涯.
黃智雯希望接演更多不同類型的角色.
黃智雯為專心發展事業,忍痛與男友分手.
黃智雯於2007年參選港姐,亦打入五強.
重新選擇決定一樣
與此同時,工作時間開始日夜顛倒,同男友見面唔多,以前我係會用大半時間陪佢,但拍劇時間根本唔穩定,我唔可以丟低工作去玩,慢慢大家就有摩擦,加上家庭背景唔同,問題愈趨嚴重,雖然挽救過,但始終唔work,心諗一係唔做嘅啫!好矛盾,拖拉咗一段時間,我知道事業愛情唔可以共存,所以我做咗一個沉重決定,就係捨棄咗4年嘅感情,將重心放喺事業,係殘忍,但其實我冇得揀!
冇拖拍嘅日子,我反而覺得如釋重負,可以更加專心工作,冇咁多牽掛,拍親熱鏡頭又唔驚對方唔開心,冇雜念可以更加專注角色,所以就算今日再畀我揀,我都會毫不猶豫揀事業,我並唔係冷血,只不過覺得既然選擇演員呢條路,就應該全情投入,唔會畀其他嘢影響到,我享受工作帶畀我嗰分滿足感,所以犧牲兒女私情,我絕對無怨言,因為感情係雙方一齊去經營,互相配合,而唔係埋怨!
捧獎有信心
呢幾年我覺得自己都幾好彩,遇到好多角色有發揮機會,好似鵪鶉妹,關二嫂,美雪……到早前嘅泥水妹,對觀眾嚟講都有唔同感覺,見到大家討論,無論批評或者讚賞,對我嚟講都係一個意見,最近被吹捧係今年「飛躍進步女藝員」大熱,受人讚賞當然開心,因為獎對藝人嚟講好緊要,係一個肯定,當然想攞啦!但都知道要有其他因素配合,不過對我嚟講,今年比往年信心大!
多謝潘嘉德捧起鵪鶉妹
唔經唔覺都入咗行5年,計計埋埋拍過好多套劇,雖然唔係第一女主角,但好多監製都好錫我,畀好多機會我發揮,好似潘嘉德,佢絕對係我伯樂,因為係佢搵我拍《搜下留情》,發掘咗鵪鶉妹,令觀眾開始留意我,後來我哋都keep住有合作,好似《On Call 36小時》,《巴不得媽媽》都係有發揮嘅角色,工作以外,我哋都會有定期聚會,大家關係亦師亦友,當遇到咩難題都會問佢意見.
採訪:影視組
攝影:沈健程
髮型:Warden Luk @ IL Colpo


text:
接freelance job報價嗰陣點樣保護自己?
目錄
接job嗰時必經嘅步驟就係報價,報價嘅學問有好多,例如應該報價先定等客人畀budget,點樣避免報價太高嚇走客人等等,但係呢個過程第一步應該係要學識點樣保障自己作為freelancer嘅權益先,到底報價有咩地方要注意同技巧呢?
睇睇Freelancer點講:
小結 – 要買定保險同注重細節:
1,要考慮同客戶係咪第一次合作,雙方互信程度有幾高,去決定收唔收訂金,同埋收幾多訂金.
2,決定接job之前一定要列好晒每一項服務嘅收費明細畀對方知道,講明係分件定分階段收費,定抑或其他收費模式.
3,除咗提供報價要交嘅產品,注意自己同客戶互動上嘅細節,將交貨昇華做優良服務.
總結 – 報咗價都要交到貨:
作為freelancer,你已經係一個獨立個體存在,冇公司作為你嘅後盾,一定要識得保障自己,咁先至可以長賺長有.報價時候不妨先小人後君子,列清每一項服務明細,當然,受人錢財之餘,提供到相對應嘅服務先可以持續建立自己口碑,做事不能夠得過且過,必須開得呢個價,就受得起呢個價錢.
如果你都係Creator/Freelancer或者對創作有興趣,都歡迎入Group一齊交流下!
有興趣可以睇埋這個系列嘅其他文章:
最後更新日期: 2020-12-16


text:
係囉係囉!唔係唔知香港嘅主題樂園入場費有幾貴㗎啦!一張門票都要幾舊水,就算係一家三口嘅小家庭都要一齊去玩都成千蚊以上呀!仲要次次都去你唔悶我都悶啦!唔通...香港真係剩返主題樂園可以喺Family day嘅時候帶小朋友去玩?今日DailyView為咗大家着想,決定搜羅香港十大親子好去處,畀大家認識香港鮮為人知嘅好地方!
DV小教室:網路溫度計透過《KEYPO大數據關鍵引擎》,觀測,爬梳港澳地區近萬個網站,頻道,其中包括新聞頻道,各大討論區,FB,IG以及Blog,從中取得資料樣本數,並以AI語意程式作數據分析.「網路熱度」為主題項目相關的網路posts和comments ,數值愈大代表主題項目的討論度愈高.
係咪以為圖書館就係一個俾人睇書嘅地方呢?咁你就大錯特錯啦!中央圖書館一直都會為兒童舉辦唔同活動,會利用唔同嘅主題等小朋友學習更多書本以外嘅知識~就好似呢個11月,就搞咗個「童樂牧場」主題.故名思義,呢期嘅活動係俾小朋友認識農場生活.佢哋起嘅名都好有趣㗎!例如叫「親親牛羊」,「牧草雞舍」,小朋友聽到都覺得興奮呀!家長都可以玩埋一份!
呢個位於屯門嘅Why open party其實係一個Party room嚟㗎~咁就特別啱晒住屯元天嘅家庭去玩啦!好多爸爸媽媽都會喺到幫小朋友開生日派對,仲會邀請埋啲朋友嚟玩.驚太多人會好逼?呢到可以容納過百人㗎!仲有勁多設施可以使用,例如有個勁大嘅波波池畀小朋友玩.大人分分鐘玩都癲過小朋友呀,因為呢到除咗可以唱k,仲有得督波,仲有街機打𠻹呀!簡直雙贏!
呢個係全球首個以大富翁做主題嘅博物館!喺香港開咗1個月都未有簡直係新鮮滾熱辣嘅景點呀!佢位於太平山山頂廣場3樓,仲要有成差唔多2萬呎咁大!場內超多打卡景點,到到都勁靚㗎,例如係大富翁先生嘅大宅,大富翁市鎮同埋監獄~入面最大賣點就係4dx戲院啦,仲有賣多款主題美食𠻹,成個大富翁擺咗喺嘢飲上面,超可愛呀!離場前記得買埋紀念品呀!
呢間位於觀塘柏秀中心嘅親子遊戲室Babe hero係以小朋友做職業角色扮演嚟做主題,小朋友成日都人細鬼大,鬼死咁鐘意扮大人,今次可以畀佢扮飽啦!呢到入面可以試到勁多角色,例如侍應,醫生,消防員等等,佢哋嘅製作十分認真,除咗大量道具之餘仲會有埋制服畀小朋友著,令小朋友盡情投入,冇得頂!除咗職業體驗,佢仲設有「自遊天地區」同「寶貝市集區」畀小朋友玩㗎!
呢間Donut Village開咗喺荃灣嘅愉景新城,一直都好受歡迎㗎!入面有個超矚目嘅大型飛船,成兩層樓高㗎!3-8歲嘅小朋友可以喺呢到玩飛船,繩網同滑梯等設施,而3歲以下嘅家長都唔洗愁冇嘢玩,佢哋仲有提供軟積木區同馬戲團帳篷畀幼兒玩,呢個時候大人就可以喺隔離cafe嘆下啦!為咗預防細菌感染,餐廳內仲要除鞋先入得㗎!係㗎超級貼心呢?而且入場費仲唔貴𠻹!
又係一間好多人推薦搞親子party嘅party room啦!呢間Party Queen係喺荃灣,位置便利,仲可以容納成80位大人,小朋友有得玩波波池,彈床滑梯,玩具車,吹氣城堡等等,一定玩到佢哋個個唔肯走呀!而大人都唔執輸㗎,有麻雀,PS4,飛標,籃球機等,仲有大大小小嘅board game坐陣.呢到仲會提供埋cosplay衫,大人細路都有得簡嚟著,一齊喺呢到喪影騎呢怪家庭照留嚟做留念就最適合不過!
香港嘅科學館由1991年落成,非常之歷史悠久.但過咗咁多年,都仲係會有好多家庭會帶小朋友去玩㗎~,因為佢係政府康樂及文化事務署管理嘅園館,所以收費不貴,其次仲可以等小朋友認識好多可能連大人都未必識嘅科學知識,所以大人細路都可以學到好多嘢!呢到除咗有大型展覽之外,3樓嘅兒童天地更加係畀小朋友放電嘅好地方,因為呢到可以玩成大半日㗎!
相信唔會有人未聽過美國冒險樂園,唔好以為佢係由美國嚟,其實佢係香港嘅連鎖樂園嚟㗎!由94年成立到目前全港超過30間分店,小編細細個就玩冒險樂園大,入面除咗有廣為人知嘅多款遊戲機之外,宜家原來已經有好多新穎嘅設施畀呢代小朋友玩.就好似大埔富善邨商場嘅冒險樂園咁,除咗有小朋友最愛嘅波波池,仲有彈跳迷宮同車胎滑梯,聽個名都想玩呀!
位於馬灣嘅挪亞方舟公園,佔地有成27萬平方尺.入面除咗有勁多設施提供之餘,公園仲設有酒店同度假營,唔洗驚一日未玩完就要走,連假嘅時候就可以入嚟玩番幾日啦!呢個全球首個嘅挪亞方舟係根據聖經以一比一形式打造出嚟,非常震撼!小朋友可以喺園入面玩繩網陣,超高滑梯等等多項遊樂設施,玩到肚餓呢到仲有幾間餐廳可以選擇,簡直係極高水準嘅親子遊景點呀!
呢間大樹先生的家係一間親子餐廳,而且仲要係由台灣開過嚟,喺香港仲要已經有分店啦!好似銅鑼灣新店咁,佢係以運動做主題,有得玩籃球,足球,網球等運動.除此之外,佢哋仲設有繩網同攀爬區,另外仲有個滑板附設喺大型波波池入面.最特別嘅係有個遊戲區會用科技機械做主題,等小朋友喺工作人員陪同下編程控制機械人!宜家小朋友嘅玩具真係非常先進呀!
分析說明:
本研究資料由《KEYPO大數據關鍵引擎》提供,分析時間範圍為2018年11月20日至2019年11月19日.
網路大數據系統觀測港澳地區上萬個網站頻道,包括新聞頻道,Facebook,Instagram及各大討論區,BLOG等,針對討論『親子好去處』相關文本進行分析,並根據網友就該議題之討論,作為本分析依據.
本文分析之結果,非參考投票,民調,網路問卷等資料,名次僅代表網路討論熱度大小,不代表網友正負評價.
「加入香港網路溫度計Fan Page睇睇網民嘅花生係乜嘢?」>>>
DailyView曰:
點解我細個冇咁多嘢玩嘅!?


text:
英格蘭今日進一步解封,容許零售店舖開業
喺度同大家分享吓今日所見所聞
戴口罩嘅人明顯多咗,藥房便利店超市都有口罩賣但係唔平,唔少小店賣緊一鎊一個.
但其實街上仍然好多唔戴口罩嘅人,今日咁啱目擊警察喺街拘捕咗個人,成班警察圍住一個人,由爭執到動手,不停噴口水,冇一個人有戴口罩.
唔少人防疫意識都有廣闊進步空間︰
.冇正確戴口罩,包括遮口唔遮鼻,冇將鐵線按緊,甚至將圓形的口罩轉咗90度咁戴,條鐵線喺左邊咁都有
.冇戴口罩但戴實驗室眼罩
.冇戴口罩只戴手套但週圍摸完之後再摸自己塊面
.甚至有人啱啱用酒精洗手液清潔雙手之後即刻打個大乞嚏用手接住然後當冇事發生
.有口罩但只係戴一邊或者拉落去下巴度就算
唔少店舖要求顧客入門之前要用酒精洗手液,戴口罩,有啲仲會要求戴手套.不過亦都見唔少人對呢啲措施反感,話自己冇病唔使戴口罩,又話既然戴手套就唔使洗手等等,可見大家都仍然「好有自信」.
所謂社交距離,除咗排隊時勉強鬆散地有遵守之外,根本冇人認真遵守.經過公園見到好多人喺度野餐;街邊啲長凳就好多人坐埋一齊食煙吹水;pub唔可以堂食,只可以外賣,所以pub門口企滿人食煙飲酒吹水完全好似冇事發生一樣.
M記早幾日已經開咗 drive thru,好多車塞到水洩不通;但市中心或者high street有啲分店仍然未開門,有啲有開門但只係通過app接外賣單.
Starbucks 都開放外賣,用app落單自取就快好多,去到門口先叫就有排等.
其實逐步解封,係需要封關,大量測試,案例追蹤,醫院收治能力等等全面配合先可以安全做到,而上面每一項英國幾乎都做唔到.
宜家咁樣大規模開放,係差在未開放餐廳堂食同未全面開學,最擔心就係會出現二次高峰嘅問題.事實上有幾個國家已經出現呢個狀況,睇嚟英國都只係時間問題.
希望唔好開口中.


text:
黃淑儀老人院送暖
一代無綫花旦嘅黃淑儀(GiGi姐),除咗演得之外,仲係廚藝高手,煲湯煮嘢食絕對難唔到佢,而最難得嘅係,佢利用呢對巧手做義工.
早前,GiGi姐就同埋慈善團體「同理心」,仲有著名嘅「鏞記酒家」攜手,參與咗一件好有意義嘅活動,就係親身去到老人院舍,喺今個冬天送上暖笠笠嘅臘味飯畀一班老人家,令寒冬都變得好溫暖!
值得一提,臘味飯有GiGi姐「教路」,加入咗啲獨特竅門,整出嚟特別軟熟,尤其適合老人家嘅胃口,可見GiGi姐份人幾咁細心.再加埋「鏞記」嘅馳名鵝肝潤腸落去,香噴噴,色香味俱全,睇到東姑都流晒口水.
GiGi姐喺現場仲同「鏞記」第三代掌舵人甘蕎因,chit chat下交流整嘢食心得,同埋分享下做義工嘅樂趣.最緊要梗係關心,問候下啲老人家啦,見班「老友記」個個食到舔舔脷,同埋有GiGi姐陪佢哋傾下偈,梗係開心滿足到個個笑到見牙唔見眼啦!
GiGi姐同一班「老友記」都好好傾,不時關心佢哋嘅身體,以及問候近況.
睇嚟老人院啲「老友記」,都認得GiGi姐係公仔箱嘅明星,見到佢仲開心到見牙唔見眼.
雖然簡單一碗臘味飯,但背後有GiGi姐嘅關懷同埋愛,倍感溫暖.
派畀老人家嘅臘味飯,有GiGi姐教路,煮得特別軟熟,佢仲落手落腳親手「裝」飯派發.
現場GiGi姐同「鏞記」嘅第三代揸fit人甘蕎因,一齊傾下講下,交流煮嘢食同做義工嘅心得.


text:
友情
友情(粵拼:jau5 cing4)係一種人類感情,亦係一種人倫關係,係社會範疇嘅事物,呢種情感關係建基於相互之間嘅信賴,共情,以及對對方嘅肯定同尊重,有呢種感情嘅人,會關心,幫助對方,會關注對方嘅感受.友情關係唔限人數,可以係兩個人之間嘅友情,亦可以係一大班人之間都有友情;友情維持嘅時間亦有長有短,可以係素昧平生嘅一面之緣,亦可以係成世老友乃至世交.有呢種感情關係嘅人互相稱之爲朋友,朋友之間通常無血緣關係,不過記掛,友愛,相處方面唔輸蝕過親人.不過唔係所有嘅朋友都會有友情,有時朋友關係出於利益交換,又或者單純係唔覺對方乞人憎,真正嘅友情係要有足夠嘅自我犧牲,爲對方着想,互相幫助,互相安慰,共同進步.
概念[編輯]
透過友情而結成嘅朋友,會將對方睇做有個人價値嘅人,會願意爲對方好.一般友情以相互之間嘅好感,信任,以及相同或接近嘅價值觀,諗法做基礎,有時各人嘅背景亦影響到友情發展.而特別親嘅友誼,啲人可以唔計較利益,收益而爲對方自我犧牲.
「友情」呢個詞,通常係講無近親關係嘅人.不過時至今日,呢個詞亦可以用喺家庭成員之間.雖然可以噉用,不過實際上除咗夫妻之間可能有友情式愛情之外,長輩同後輩之間更多重係一種基於血緣嘅親情,只不過有啲親情能夠以朋友嘅方式相處.除咗人類外,人同其他動物,同埋動物之間都可以群埋一齊,形成相互照應嘅友情.
「友情」「友誼」「友好」呢啲詞亦派生出其他用法,比如喺外交場合會用呢個詞,來表示民族之間,或者國家之間嘅良好政治關係.比如話「中日友好」係中國同日本關係良好時先講嘅;「德法友誼」係德國同法國唔再記過往恩怨時先講嘅.
日常語境[編輯]
喺日常講嘢,「朋友」呢個詞係好模糊嘅,無講清彼此之間關係嘅深度,實際上有好多詞分別描述唔同程度嘅友情關係.關係最淺嘅講法就係「我識得佢,點頭之交,見過嘅」,而關係最深係「做咗一世老友,知己,世交」.對於後一種咁深嘅關係,就算好耐無見,無互通音訊,就算彼此之間離得好遠都好,佢哋嘅關係都唔會變差變淡,無論幾時見都重係老友,呢種關係有個特點就係雙方都係無條件信賴對方.當友情增強到噉嘅程度,往往都會願意爲對方奉獻,而唔計較得失.
雖然話高尚嘅友情唔計犧牲,不過畢竟同愛情唔同.原則上認爲友情係喺人需要團結互助時至體現到,比如話士兵,救火隊,童軍,爬山隊,比賽隊,乃至活動社團,工會等等.呢啲都叫友情,不過同嗰種入心嘅自發友情唔同,喺噉嘅時候,友情出自於人需要彼此協作,喺信得過對方嘅情況下一齊組織行動.
所以友情同合作意識有好大嘅關聯.按照心理學家恰·戈堡嘅講法,友情分爲三個層次.按佢嘅講法,合作意識係友情嘅前提.
- 第一層次,可以稱之爲「有功利目的嘅同夥」.喺呢個階段,無論出於咩目的,只要雙方有共同嘅利益,佢哋就會行埋一齊,合作去達到共同嘅目標,呢種關係好易散,一有利益衝突就散夥.
- 第二層次,可以嗌做「趣味相投嘅同伴」.呢種關係出於彼此都有某種特定嘅 ,唔涉及利害嘅目的,比如得閒時湊幾個人來打場波,釣下魚,或者因爲啲共同喜好樂趣而喺埋一齊.
- 第三層次,就係比較純粹嘅友情.呢種關係唔依賴於某啲特定嘅目標,目的,相互利用,利害計較少,維持關係嘅目的就在於關係本身,在於因爲遇到個啱嘅人,彼此之間好熟又好值得信賴.
「友情」呢個詞經常用喺其他嘅關係度,所以有引申意思.比如話同事之間亦會話係朋友,噉呢個時候,可能真係有朋友關係,但亦都可能只係單純嘅同僚關係,所以呢個詞會變得好曖昧,具體係點,噉就要睇雙方之間係真係彼此有好感,定浄係上班時先見.類似嘅重有網友,可能就淨係網上見,亦可能有現實中嘅關係.
而對同性戀,友情亦同其他群體一樣,相對來講,會同異性相處得好老友.比較典型嘅係一啲男同志同女性朋友嘅關係.大抵上男同志可以同女性友人傾好多女人比較關注,乃至比較私密嘅話題,同時雙方之間嘅交流好密切,好流暢,而一般來講,好少有男人可以同女人傾到咁埋,除非嗰個係自己嘅配偶.而對男同志來講,佢同女性嘅友誼無咩性方面嘅吸引,正因爲噉,佢好多時可以做到女性嘅閨密.
社會學上嘅概念規定同說明[編輯]
喺社會學上,斐迪南·滕尼斯將友情歸爲「精神共同體」呢個範疇.雖然係共同體,友情之中嘅亦有啲社會學研究喺裏頭.一般來講,好親嘅朋友,佢哋之間嘅衝突詏撟多過相識嘅熟人.心理學家,社會學家畀嘅解釋係,相比識得嘅熟人,親朋戚友會多份互相信任,於是乎相比會留番個面嘅熟人,對親友講嘢會直腸直肚啲,無心之間就將真正諗法講咗出口,加之因爲親,相處接觸嘅機會多啲,於是摩擦,衝突嘅機會亦都多啲.
基鄂·贍繆喺佢嘅《友情社會學》度提出友情係有各種唔同嘅方式,程度分化而成.佢反對亞里士多德,因爲佢見到友情有唔同嘅層次,階段.佢認爲,兩個人之間嘅友情開始於佢哋嘅相識,換句話講,相對於自身嘅對方於自己係個未知存在,噉喺呢個基礎之上,兩個人開始彼此滲透,關涉對方嘅生活領域.呢種他人對自己生活嘅涉入深度,廣度在於自己嘅意願以及開放程度,所以友情係有限界嘅,即係話自己有啲生活內容唔係對方可以隨便干涉嘅.舉個可能唔係好啱雅嘅例,波友一齊喺睇波呢個生活內容上有偈傾,不過除非係交往得深,一般都唔會同人講起自己近排離咗婚嘅事,而同佢一齊嘅人就算發覺佢唔開心亦都唔會去特別關心佢出咩事,呢啲私事就係佢哋友誼嘅界限.
贍繆話,呢種限界唔係絕對嘅,佢可以隨住關係進展而超越.呢種關係進展帶來正反面嘅結果.反面來講,爲咗深化呢份關係,要開放個人更多嘅生活領域畀對方,允許對方更大程度噉干預自己,同時亦比之前更多噉關注對方嘅感受,諗法,於雙方來講,佢哋都要爲呢份關係付出得多過之前,噉本身就係種犧牲;正面來講,由於雙方嘅坦誠開放,亦就收穫咗份更加真誠可靠嘅友情.不過,友情嘅深化唔一定就在於雙方界限嘅退縮,唔係話深厚嘅友情就一定會開放好多私人事務畀對方知,參與,友情亦可以通過生活領域涉入廣度來深化,換言之,就係有幾項共同興趣嘅朋友,佢哋嘅關係會深過只有一項共同興趣嘅朋友.
贍繆重認爲,婚姻係一種特殊友誼.噉係因爲既然友誼係逐步開放個人領域畀對方,彼此融合成精神共同體,噉婚姻亦就有友情嘅特徵.喺舊時,直到蒙田嘅時代,婚姻重係利益交換嘅一種,到近代之後,愛情先成爲婚姻區別於其他關係嘅特徵.不過雖然結婚係一種愛情關係,佢入面重係有友情嘅特點.贍繆警告話,唔好以爲一結咗婚就應該自動自覺交曬個底畀配偶,實際上噉會衝擊婚姻關係.佢認爲,結婚時未必就認清自己嘅配偶,結婚嘅價値在於日久知人心,就好似朋友嘅相知相惜噉,一開始都笑騎騎,但坦誠可靠嘅關係要靠長時間嘅關係探索,磨合.之所以會認唔清自己嘅配偶,係因爲個人領域嘅開放與否全在於佢自己嘅意願,可能有時講嘢,做嘢嘅細節會無意透露,但畢竟坦誠可靠嘅關係唔係靠「讀心術」來維持,更何況,呢啲估估下其實唔可靠,於是婚姻關係入面係有「盲點」嘅.既然有啲嘢係睇唔清,噉亦就無理由一上來就交曬底畀人,要交幾多嘢畀人,都係睇關係進展,對眼前人嘅評價判斷,同時對方亦睇唔清自己,可能未做好準備去接受自己完全真實嘅面目,如果一結婚就完全顯示本性,噉可能會導致婚姻嘅幻滅.
溝通,互助,群體意識[編輯]
據日本廣島大學研究生院嘅實驗報告[1],佢研究出唔同人群度,溝通良好與否以及有無敵對人群,會對啲人嘅群體意識有影響,得出:①同朋友仔嘅溝通聯繫,良好關係有利於形成,促進群體意識,②不過呢個唔係唯一途徑,一個組織高效嘅優秀團隊亦有團結作用,③尤其係溝通聯繫唔順暢時,團隊嘅組織效率會直接影響團員嘅群體意識.
友情關係嘅類型[編輯]
註[編輯]
- ↑ 《「仲間意識」に関する研究結果の報告》,中島健一郎(広島大学大学院博士後期1年)
睇埋[編輯]
連出去[編輯]
- "Friendship" (英文). 史丹福哲學百科全書.


text:
唔想執CV可以點搵工?
當然,好多人都會因為懶而唔attach CV,又或者係用一份舊嘅CV,甚至係一個咩都冇嘅profile,但個問題就嚟啦,如果係咁嘅話你apply呢份工嘅意義又係邊呢?畀個例子大家睇下:
話說早排Wantedly請人,當然都有收到唔同嘅applications啦!畀著係你的話,你見到上面兩個profile,你嘅第一印象會係點呢?當然你未必會考慮阿B,但可以好肯定嘅就係,你一定唔會考慮阿A,點解?因為除咗個名之外,你咩都唔知呀嘛!
如果大家有睇開wantedly嘅文章,相信就會知道好多公司founder都唔會想收到「吉」嘅profile,就正如你去起一間公司底嘅時候,如果佢連個網站都冇嘅話,相信你都一樣好有保留.
咁返返去正題啦,如果唔想執CV,又要搞format,design之類嘅嘢,你最簡單可以做到嘅,就係填好個profile,將自己嘅嘢都掉哂落去,咁你就會有一份digital CV.
但如果你連填個profile去apply嗰份工嘅動力都冇嘅時候,原因好簡單:你根本就唔想做呢份工,又或者搵唔到令自己感興趣嘅公司.而既然唔想自己搵嘅時候,有冇諗過當你執靚咗自己個profile之後,就會有公司主動去approach你呢?
▲ 利申:間唔時都會有公司想同筆者「傾吓偈」,所以執靚仔自己個profile真係work㗎!


text:
熱辣辣熱辣熱辣辣好熱好熱~天氣咁熱,真係食乜都冇胃口呀,不過食撈撈冷麵又唔同講法!凍凍地又重口味,諗起都濕晒呀,個咀.話時話,大家有冇聽過一個都市傳說,話撈撈冷麵有一條條白色蟲仔先,毛毛就未見過喇,都唔想見,但係天時暑熱,啲撈撈材料唔夠新鮮就唔係幾好啦,不如試下自己整囉?
好喇事不宜遲,講下材料先:雞蛋六隻糖呢兩茶匙仲有啲橙皮?……呢堆就唔使喇,你需要嘅有冷麵,芋絲,八爪魚仔,中華沙律,或者鍾意其他配料好似螺肉呀蜆肉呀栗米呀蟹柳呀咁都冇話唔得嘅.醬料就有冷麵汁啦,如果冇都可以用豉油蠔油嘅,仲有當然唔少得重口味之王道:蒜蓉啦!
世上所有冷淡嘅情侶,都有過熱戀時期,如果你睇得透呢個道理,就會明白,所有冷麵,都曾經經歷過熱水……即係首先淥熟啲麵同芋絲,再用凍水過冷河咁囉.
跟住就可以將撈撈配料同冷麵擺埋一齊喇,整整齊齊係咪好靚呢,不過毒L如你同毛毛都深知道,整齊並唔係我哋追求嘅境界!
所以我哋要將撈撈冷麵放入風車旋轉型自動攪豬機大撈特撈!如果你不幸地冇呢部機,就唯有人手撈啦.
食撈撈冷麵嚟講,用碗食又點食得出個風味來呢?識食一定係就算自己喺屋企整都照用膠袋食!食完之後,包你成個人都「好識撈」呀蝦蝦!


text:
近年嘅冬天越嚟越唔凍,就算係以前凍啲嘅時候,香港凍極都唔會落雪,所以唔少人都會趁冬天嘅時候去旅行感受一下落雪嘅氣氛.滑雪呢個季節限定嘅活動,唔搭飛機基本上係無可能實行,唔少人為咗滑雪,特登飛一轉,又或者去開旅行特別安排幾日行程.由近近哋日本,韓國去到遠少少嘅歐美國家,有咁好選擇,唔知揀邊個好?唔同嘅滑雪場有咩特色?今日就嚟睇吓呢十大滑雪國家,plan定跨完年去邊度玩啦~
DV小教室:網路溫度計透過《KEYPO大數據關鍵引擎》,觀測,爬梳港澳地區近萬個網站,頻道,其中包括新聞頻道,各大討論區,FB,IG以及Blog,從中取得資料樣本數,並以AI語意程式作數據分析.「網路熱度」為主題項目相關的網路posts和comments ,數值愈大代表主題項目的討論度愈高.
image source:Pixabay
奧地利係一般人比較陌生嘅滑雪國家,不過如果你係滑雪迷嘅話就一定知道呢個地方!土地面積只有八萬平方公里,但係滑雪量居然已經佔咗世界嘅五分之一,呢片地方亦都培養出好多滑雪冠軍,唔少小朋友幾歲開始就已經「未學行先滑雪」.Kitzbühel呢個地方舉辦過接近100場世界錦標賽亦都四次被選為世界最好嘅滑雪勝地可以話係公認世界第一嘅雪場.
德國嘅冬季運動發展得好興盛,歐洲風格渡假小屋再加上唔同類型嘅冬季運動,包括滑雪,雪橇車等等,都好值得體驗一下.鄰近歷史悠久嘅城鎮,除咗滑雪之外,仲可以感受當地嘅文化氣息.奧運同高台滑雪挑戰賽都曾經喺德國呢到舉行.Gebiet Garmisch-Classic滑道有涵蓋唔同嘅難度,無論你係初學者定高手都一樣可以滿足得到.
英國嘅蘇格蘭有六大雪場,個個都好受歡迎.而Glencoe作為蘇格蘭第一個滑雪中心,早喺1956年已經有設立升降機,位於自然風景區,登頂嘅時候仲可以沿路欣賞吓大自然嘅靚景.貴為全英規模最大,設備最齊全嘅滑雪渡假村,當然都有唔同嘅滑道,適合唔同程度嘅滑雪者,有蘇格蘭最長,亦都有坡度最高嘅,任君選擇~
位於加拿大嘅Whistler係著名嘅滑雪地點,曾經連續四年被獲選為北美第一滑雪勝地,都係2010冬季奧運同殘障奧運嘅舉辦地.滑雪環境嘅水平就毋庸置疑,年年都吸引咁多滑雪友嚟打卡,有機會踩吓呢片曾經有咁多高手走過,滑過嘅雪地,滑起上嚟感覺真係特別唔同~
成日覺得要去滑雪就一定要去到好遠嘅國家,其實喺中國黑龍江省都有滑雪場嫁,而且開設滑雪場嘅仲係來自法國擁有80座度假村嘅大集團,質素保證可以放心.入邊嘅環境,裝修都唔輸蝕俾外國渡假村,語言溝通上方便好多,亦都有唔同嘅分級制度,啱曬大人同小朋友一齊體驗.
法國呢個地方一直都俾人一種好浪漫嘅感覺,加上白濛濛一片嘅雪景,更加令呢個地方有一種高貴嘅魅力.大家都成日聽嘅阿爾卑斯山其實都係一個熱門嘅滑雪勝地,呢度有全球第五大,法國第二大嘅雪場,每年都吸引左好多滑雪愛好者嚟朝聖.夏天係登山者嘅天堂,冬天就成為滑雪者嘅天堂,幾時嚟都唔會失望.
澳洲得天獨厚嘅氣候同環境,造就自然積雪嘅覆蓋率十分之好,平均嘅降雪量都有三米.位於被稱為天然滑雪天堂嘅南半球,香港冬季結束,意味住南半球滑雪季即將開始~喺雪梨大雪山就已經有兩個達到國際水準嘅滑雪渡假村,唔少人都會過去渡過一個休閒嘅長假期,放鬆心情同埋滑返夠本.
瑞士可以被封為「冰雪家園」嘅夢幻國度,絕對有佢嘅道理所在.作為一個俾高山環繞嘅歐洲國家,得天獨厚有適合滑雪嘅地理因素,加上令人驚嘆嘅靚景同埋高品質嘅旅遊體驗,被選為全球最佳滑雪場嘅名單之一.瑞士仲有一個世界最長嘅滑雪道同埋最具挑戰嘅雪坡,滑雪迷一定都想去挑戰吓!
南韓係近年嘅旅遊熱點,去到冬天亦成為唔少人推介嘅滑雪初學者入門地點.除咗因為消費比較低之外,好似橡樹谷滑雪場咁,距離市區只需要一,兩個鐘頭車程,滑完出返市區shopping,食燒肉都好方便.《孤單又燦爛的神-鬼怪》出現過嘅滑雪場就喺韓國龍平度假村,滑雪順便重溫一吓韓劇嘅情節,分分鐘遇到靚仔oppa同你一齊滑添呀!
日本一直係香港人熱門旅遊景點,全個日本嘅滑雪場有差唔多六百個,有雪國之稱嘅長野縣,大家都成日聽嘅北海道同新潟,相信大家都唔陌生.
為咗配合旅遊業,吸引更多遊客,位於新瀉縣嘅苗場滑雪場仲主打有中文教練,溝通上唔洗擔心雞同鴨講,而岩手縣嘅滑雪場就有推出親子滑雪活動,一家大細一齊玩都唔怕小朋友跟唔上進度無得玩~
(以上圖文為香港網路溫度計調查結果,未經授權請勿轉載,改寫)
分析說明:
本研究資料由《KEYPO大數據關鍵引擎》提供,分析時間範圍為2018年12月25日至2019年12月24日.
網路大數據系統觀測港澳地區上萬個網站頻道,包括新聞頻道,Facebook,Instagram及各大討論區,BLOG等,針對討論『滑雪勝地』相關文本進行分析,並根據網友就該議題之討論,作為本分析依據.
本文分析之結果,非參考投票,民調,網路問卷等資料,名次僅代表網路討論熱度大小,不代表網友正負評價.
「加入香港網路溫度計Fan Page睇睇網民嘅花生係乜嘢?」>>>
DailyView曰:
「雪花冰食得多,不如去摸下真雪花啦~」


text:
[按此打開]
[隱藏]
我由細到大都好討厭自己住緊嘅公屋(仲要係舊式個種)
廁所連基本乾濕分離同抽氣扇都冇,啲濕氣搞到成個天花板都甩皮甩骨
唔知點解間屋又有氣窗對住走廊,夜晚走廊光就照入黎影響睡眠,隔離屋個bb喊/嘈交都聽到曬
所有人都將垃圾扔係自己門口隔離,成個走廊都污糟邋遢
而且跟據公屋個分配機制,小朋友基本上係唔會有自己一間有床+書枱+衣櫃嘅房,有兄弟姊妹共用房已經算好好,有好多仲要訓廳/書枱係廳,做乜都比人望住
條邨又多低質人種
公園同商場都坐滿曬呀伯呀婆係到賭錢/r腳趾
夜晚就一堆mk同道友係到唔知做乜
巴士站經常有啲傻人問你借錢搭車
朝早一定係有晨運呀伯係到大叫/拍手
私樓唔係冇,但一定少好多
小朋友係呢啲地方成長嘅好多都受影響變成呢啲垃圾人種
啲人覺得公屋平,就唔發憤,一世做個廢人
因為以上種種原因,出到黎搵對象就算你打扮到外表幾光鮮幾斯文都好,一同人講你住公屋,都一定打個折扣,尤其係對方如果住緊私樓嘅話
唔洗同我講咩住緊地鐵站上蓋公屋好方便,呢個係你好彩分到啫,實情係你根本冇得簡,政府分比你就要硬食,大把公屋係啲偏遠地區.
咩野租金平,大把錢淨享受人生,多啲出去見識下呢個世界,住咁基本嘅野都未搞掂根本講唔上係享受人生
利申:已買居屋,唔敢講話好左好多,但起碼叫踏出左第一步離開左最低層,將來有下一代都叫比左個好啲嘅環境佢,唔似得啲吹捧公屋嘅人住係咁差嘅地方仲日日打飛機